UEFA Champions League kaamiyaabu kurumakee Joao Felix dhekey huvafeneh! - AO News UEFA Champions League kaamiyaabu kurumakee Joao Felix dhekey huvafeneh!\nއެތުލެޓިކޯ މެޑްރިޑަށް ކުޅެމުން އަންނަ ޕޯޗުގަލްގެ ޒުވާން ފޯވާޑް ޔާއޯ ފެލިކްސް. --ފޮޓޯ: ރޮއިޓާސް\nޔުއެފާ ޗެމްޕިއަންސް ލީގު ކާމިޔާބުކުރުމަކީ ދެކޭ ހުވަފެނެއް ކަމަށް އެތުލެޓިކޯ މެޑްރިޑަށް ކުޅެމުން އަންނަ ޕޯޗުގަލްގެ ޒުވާން ފޯވާޑް ޔާއޯ ފެލިކްސް ބުނެފިއެވެ.\nމިދިޔަ އަހަރުގެ ޖުލައި މަހު ރެކޯޑް އަދަދެއްކަމަށްވާ 126 މިލިއަން ޔޫރޯގެ ޓްރާންސްފާ ފީ އަކަށް އެތުލެޓިކޯ އަށް ބަދަލުވި ފެލިކްސް ވަނީ ޕޯޗުގަލްގެ ބެންފީކާގައި ހޭދަކުރީ އެންމެ ފަހު ސީޒަނުގައި ލީގު ކާމިޔާބުކޮށްފައެވެ.\nއެހެންކަމުން، މިހާރު އޭނާގެ އެންމެ ބޮޑު އަމާޒަކީ އެތުލެޓިކޯ އާއެކު ޔޫރަޕްގެ ޝަރަފުވެރި މުބާރާތް ކާމިޔާބުކުރުން ކަމުގައި ބީޓިވީ އަށް ދާދިފަހުން ދިން އިންޓަވިއުއެއްގައި ވަނީ ބުނެފައެވެ.\n“ޗެމްޕިއަންސް ލީގު ކާމިޔާބުކުރުމަށް ނަސީބު ވެސް ވަރަށް މުހިއްމު ދައުރެއް އަދާކުރޭ.”\n“އަހަރެންގެ ކެރިއަރުގެ މިހާރު އެންމެ ބޮޑު އަމާޒަކީ އެތުލެޓިކޯ އާއެކު އެ މުބާރާތް ކާމިޔާބުކުރުން. ޗެމްޕިއަންސް ލީގު ކާމިޔާބުކުރުމަކީ އަހަރެން ފުޓްބޯޅަ ކުޅެން ފެށިފަހުން އެންމެ ދެކެން ބޭނުންވާ ދުވަހަކީ.” ފެލިކްސް ބުންޏެވެ.\nކޮރޯނާވައިރަހުން ރައްކާތެރިވުމުގެ ގޮތުން މިދިޔަ މާރިޗް މަހުގެ 15 ވަނަ ދުވަހުން ފެށިގެން ސްޕެނިޝް ލަލީގާ މެޗުތައް މެދުކަނޑާލިއިރު، ތާވަލްގެ އެއްވަނައިގައި އުޅެނީ ބާސެލޯނާ އެވެ. އެ ޓީމަށް 27 މެޗުން 58 ޕޮއިންޓް ލިބިފައިވާއިރު، އޭގެ ދެ ޕޮއިންޓް ފަހަތުން ދެވަނައިގައި އޮތީ ރެއާލް މެޑްރިޑެވެ. ތިންވަނައިގައި އޮތް ސެވިއްޔާ އަށް ލިބިފައިވަނީ 47 ޕޮއިންޓެވެ. ހަތަރުވަނައިގައި އޮތް ރެއާލް ސޮސިއެޑާޑް އާއި ފަސްވަނައިގައި އޮތް ގެޓަފޭ އަށް ލިބިފައިވަނީ 46 ޕޮއިންޓެވެ. އޭގެ އެއް ޕޮއިންޓް ފަހަތުން އެތުލެޓިކޯ އޮތީ ހަވަނައިގައެވެ.\nއުމުރުން 20 އަހަރުގެ ފެލިކްސް އަށް އެތުލެޓިކޯ އަށް ބަދަލުވެ އަނިޔާގެ މައްސަލަތަކާ ހުރެ އެންމެ މޮޅު ކުޅުން ދެއްކިފައިނުވާއިރު، މިހާތަނަށް އައިއިރު އެ ޓީމަށް ކުޅެދިން 28 މެޗުގައި ޖެހުނީ އެންމެ ހަ ގޯލެވެ. އަދި ފަހަކަށް އައިސް ލީގުގައި އެ ޓީމުގެ ފޯމް ދަށްވުމުން ވަނީ ހަވަނައަށް ވެއްޓިފައެވެ. އެހެން ނަމަވެސް، އެތުލެޓިކޯ އިން ޗެމްޕިއަންސް ލީގުގެ ކުއާޓާ ފައިނަލަށް ދަތުރުކުރިއިރު ފެލިކްސް ވަނީ މުހިއްމު ދައުރެއް އަދާކޮށްފައެވެ.\nކޮވިޑް-19ގެ ސަބަބުން މެދުކަނޑާލަފައިވާ ސްޕެނިޝް ލީގުގެ މެޗުތައް ފެށުމަށް މަސައްކަތްކުރަމުން އަންނައިރު، ފެލިކްސް ވަނީ ކުރިއަށް އޮތް ހަފްތާގައި ވެސް މެޗު ކުޅުމަށް އެތުލެޓިކޯގެ ކުޅުންތެރިން ތައްޔާރަށް ތިބިކަމަށް ބުނެފައެވެ.


Kareena Aai Saif Ge Dhevana Dharifulhu Ge Nan Varah Thafaathu - Vaguthu\nކަރީނާ ކަޕޫރު ޚާނާއި ސައިފު ޢަލީ ޚާންގެ ދެވަނަ ދަރިފުޅަށް މަރުހަބާ ކިޔާފައިވަނީ މި އަހަރުގެ ފެބުރުއަރީ މަހުގެ 21 ވަނަ ދުވަހުއެވެ. ފުރަތަމަ ދަރިފުޅު ވިހެއުމަށް ފަހު ކުރެވުނު ތަޖުރިބާއާއި އެކު ދެވަނަ ދަރިފުޅު މީސް މީޑިޔާއާއި ވަނީ ދުރުކޮށްފައެެވެ.\nކަރީނާގެ ދެވަނަ ދަރިފުޅަށް ދިން ނަން މިހާތަނަށް ވަނީ ސިއްރުކުރެވިފައެވެ. ނަމަވެސް ކަރީނާގެ ބައްޕަ ރަންދީރު ކަޕޫރު ދާދި ފަހުން ދިން އިންޓަވިއުއެއްގައި ވަނީ ކަރީނާއާއި ސައިފުގެ ދެވަނަ ދަރިފުޅަށް ކިޔާ ނަން ހާމަކޮށްފައެވެ.\nޓައިމްސް އޮފް އިންޑިޔާއަށް ދިން އިންޓަވިއުއެއްގައި ރަންދީރު ކަޕޫރު ބުނެފައިވަނީ ސައިފުއާއި ކަރީނާގެ ދެވަނަ ދަރިފުޅަށް ކިޔާފައިވަނީ ''ޖެހް'' އެވެ. މި ނަން ކިޔުމަށް ނިންމާފައިވަނީ ކޮން އިރަކުތޯ ސުވާލު ކުރުމުން ރަންދީރު ބުނެފައިވަނީ އެއީ މިދިޔަ ހަފުތާ ތެރޭގައި ކަމަށެވެ.\nމި ނަމުގެ މާނައަކީ ނޫކުލައިގެ ދޫންޏެވެ.\nފިލުމު ''ތަޝަން'' ގެ ދުވަސްވަރު ލޯބީގެ ގޮތުން ގުޅުނު ކަރީނާއާއި ސައިފު ކައިވެނި ކޮށްފައިވަނީ 2012 ވަނަ އަހަރުއެވެ. މި ކައިވެންޏަށް ދެ ދަރިން ލިބިފައިވާއިރު ފުރަތަމަ ދަރިފުޅު ތައިމޫރަށް ހަތަރު އަހަރުވެއްޖެއެވެ. އަދި ދެވަނަ ދަރިފުޅު ޖެހްއަށް ފަސް މަސް ވަނީިއެވެ.\nދެވަނަ ދަރިފުޅުގެ ނަމުގެ އިތުރަށް މޫނު ވެސް މީސް މީޑިއާގައި ހާމައެއް ނުކުރެއެވެ. ދެވަނަ ދަރިފުޅުގެ ފޮޓޯ އެތައް ފަހަރަކު ހިއްސާ ކުރި ނަމަވެސް މޫނު ވަނީ ފޮރުވައިފައެވެ.\nކަރީނާ ކަޕޫރު ޚާނަކީ މީސް މީޑިޔާގައި ހަރަކާތްތެރި ފަންނާނެއް ނަމަވެސް އޭނާގެ ދެވަނަ ދަރިފުޅުގެ ކަންތައްތައް މިހާތަނަށް ވެސް ސިއްރުކޮށް މީސް މީޑިޔާއާއި ދުރުގައި ބަހައްޓާފައިވަނީ ފުރަތަމަ ދަރިފުޅު ތައިމޫރު ލިބުމަށްފަހު ކުރިމަތިވި ފާޑުކިޔުންތަކުގެ ސަބަބުން ކަމަށް ކަރީނާ ބުނެފައިވެއެވެ.


Lonu beynun kurun vaki minvareh gai hifehettun muhihmu\nލޮނު: ގިނައިން ބޭނުކުރުމަކީ ސިއްހީ ގޮތުން ނޭދެވޭ އަސަރު ކުރާ ކަމެއް\nލޮނު ބޭނުން ކުރުން ވަކި މިންވަރެއްގައި ހިފެހެއްޓުން މުހިއްމު\nކެއުމުގައި ގެންގުޅެވޭ އާދަތަކަށް ގެނެވޭ ކުދި ކުދި ބަދަލުން ހަށިގަނޑަ ކުރިމަތިވެދާނެ ނުރައްކާތަކުން ސަލާމަތްވުމަށް މަގުފަހިވެގެންދާނެއެވެ.\nބައެއް ފަރާތް ތަކަކީ ކެއުމުގަ ބޭނުންކުރާ ބާވަތްތަކުގެ ރަހަތަށް ހެޔޮވަރުކުރުމުގައި އެކި ކަހަލަ މިންގަންޑުތަށް ގެންގުޅޭ ފަރާތް ތަކެވެ. އެގޮތުން ކާތަކެތީގައި ލޮނު ހެޔޮވަރު ކުރުމުގެ މިންގަނޑަކީ އެބައި މީހުންގެ ބަލި ފައެވެ.\nލޮނަކީވެސް ހަށިގަނޑަ ވަރަށް މުހިންމު މާއްދާއެކެވެ. އެހެންކަމުން ދިރިހުރުމަށްޓަކާ ލޮނު ބޭނުންވާތީ އަހަރެމެންގެ ހަށިގަނޑު ބަރޯސާ ވެފައި މިވަނީ ސޯޑިއަމް އަށެވެ. އަހަރެމެންގެ ހަށިގަނޑު ދިރިހުރުމަށްޓަކައި ލޮނުބޭނުންވެއެވެ. އެގޮތުން ހަށިގަނޑުގެ މަސްތަށް މަސައްކަތްކުރުމަށް ހަށިގަނޑުގެ ތެރޭގައި ސިގުނަލް ދަތުރުކުރުމަށް އަދި ހަށިގަނޑުގާވާ ޕޮޓާސިއަމް ފަދަ އެހެނިހެން ދިޔާއެއްޗެސާ އެއްހަމައެއްގައި ހަށިގަނޑުގެ ދިޔަ ބެހެއްޓުމަށް އަހަރެމެން ބަރޯސާވެފައި މިވަނީ ސޯޑިއަމް އަށެވެ.\nނަމަވެސް މާގިނައިން ލޮނު ބޭނުންކުރުމަކީ ހަށިގަނޑަށް އޭގެ ނޭދެވޭ އަސަރު ވަރަށް ބޮޑަށް ކުރާ ކަމެކެވެ. ގިނައިން ލޮނު ބޭނުންކުރުމުގެ ސަބަބުން ގިނަ ވޭންތަކާއި ކުރިމަތިލާޖެހޭ ކަމަށް ދިރާސާތަކުން ދައްކައެވެ.\nހަށިގަނޑަށް ދުވާލަކަށް ބޭނުންވާ ވަރަށް ވުރެން އިތުރަށް ލޮނު ބޭނުންކުރެވޭނަމަ ބޮޑެތިމީހުންނަށް ހިތުގެ މައްސަލަތަށް ކުރިމަތިވެއެވެ. އަދި ސްޓްރޯކް ޖެހުމުގެ ނުރައްކަލާ ކުރިމަތިވުމުގެ މަގުފަހިވެއެވެ.\nދިރާސާ ތަކުން ދައްކާ ގޮތުގައި ގިނައިން ލޮނު ބޭނުން ކުރާނަމަ ލޭމައްޗަށް ދިއުމުގެ އިތުރުން ސިކުނޑީގެ ބަލިތަށް ޖެހި ހަނދާން ނެތުމުގެ ބަލި ނުވަތަ ހަނދާ ބަލިވާ މައްސަލައާއި ކުރިމަތިލާންޖެހެއެވެ.\nކަކޫ ނުވަތަ ފައިތިލަ، އަތް ދުޅަވުން ފަދަކަން ކަމާވެސް ދިމާވެއެވެ. މިހެން ދިމާވަނީ މާގިނައިން ލޮނު ބޭނުން ކުރުމުން ގައިގެ ޓިސޫތަކުގައި ފެންއުފެދުމުގެ ސަބަބުން ނެވެ. މިކަން ރަނގަޅު ކުރުމަށް ކެއުމުގެ ލޮނު މަދުކޮށް ނުވަތަ ޑޮކްޓަރެއްގެ ލާފާގެ މަތިން ބޭސް ބޭނުންކުރެވިދާނެވެ.\nމީގެ އިތުރުން މާގިނައިން ތައްޔާރީ ކާނާ ބޭނުންކުރުމަކީ ވެސް މައިދާއަށް ގެއްލުންހުރިކަމެކެވެ. ކެއުމުގައި ސޮސެޖް ފަދަ ލޮނުގިނަ ކާނާ އަދި ސަރުބި ގިނައަދަދަކަށް އެކުލެވިގެންވާކާނާތަށް މަދުކުރުމުން މައިދާގެ ކެންސަރުޖެހުމުން ދުރު ކޮށްދެ އެވެ.\nކިޑުނީ އަކީ ހަށިގަނޑުގައި އުފެދޭ ބޭކާރުމާދާތަށް ހަށިގަނޑުން ބޭރުކުރުމަށް އެހީތެރިވެދޭ އެންމެ މުހިންމު ގުނަވަނެވެ. އަދި ހަށިގަނޑުގެ ދިޔަ އެއްވަރެއްގައި ހިފަހައްޓައިދީ ރެޑްބުލަޑްސެލްސް ބޭނުންވާ މިންވަރަށް ހަށިގަނޑުގައި އުފެއްދުމަށް އެހީތެރިވެދެއެވެ. ގިނައިން ލޮނު އެކުލެވޭ ކާނާ ބޭނުން ކުރުމުން ލޭގެ ޕުރެސާރ މައްޗައްގޮސް ކިޑްނީގެ މަސައްކަތްތަކަށް ހުރަސް އަޅައެވެ. މީގެ ސަބަބުން ހަށިގަނޑުން ބޭނުން ނޫން ވިހަ މާއްދާތަށް ހަށިގަނޑުން ބޭރު ކުރުމަށް ހުރަސް އަޅައެވެ. އެހެން ކަމުން ކެއުމުގެ ކުރިންނާއި ފަހުން ގިނައިން ފެންބުއިމަށްވެސް އާދަ ކުރާށެވެ.


މިކައުންސިލުން ހިންގުމަށް ހަމަޖެހިފައިވާ ކުނި މެނޭޖްކުރުމުގެ ޕްރޮޖެކްޓަށް ބޭނުންވާ ތަކެތި ސަޕްލައިކޮށްދޭނެ ފަރާތެއް ހޯދުން\nމިކައުންސިލުން ހިންގުމަށް ހަމަޖެހިފައިވާ ކުނި މެނޭޖްކުރުމުގެ ޕްރޮޖެކްޓަށް ބޭނުންވާ ތަކެތި ސަޕްލައިކޮށްދޭނެ ފަރާތެއް ހޯދުން.\nމަތީގައި ދެންނެވިފައިވާ މަސައްކަތަށް މި އިދާރާއިން ކުރި ނަންބަރ : 263/IUL/2019/36 އިއުލާނަށް އެކަށީގެންވާ ފަރާތްތަކުން ކުރިމަތިލާފައިވާ ނުވާތީ އެ އިއުލާން ބާތިލްކޮށް އަލުން އިއުލާން ކުރީމެވެ.\nމިކައުންސިލުން ހިންގުމަށް ހަމަޖެހިފައިވާ ޕްރޮޖެކްޓަށް ބޭނުންވާ، ތިރީގައި މިދަންނަވާ ތަކެތި ސަޕްލައި ކޮށްދޭނެ ފަރާތެއް ހޯދަން ބޭނުންވެއްޖެއެވެ.\nޕިކަޕް (1.5 ޓަނުގެ)\nމިތަކެތި ސަޕްލައި ކޮށްދިނުމަށް ޝައުގުވެރިވާ ފަރާތްތަކުން ތިރީގައި މިދަންނަވާ ތާރިޚަށް ނެއްލައިދޫ ކައުންސިލްގެ އިދާރާއަށް ވަޑައިގެން މައުލޫމާތު ސާފުކުރެއްވުމަށްފަހު، ކަނޑައެޅިފައިވާ ތާރިޚަށް އަންދާސީ ހިސާބު ހިއްޕަވައިގެން ކައުންސިލްގެ އިދާރާއަށް ވަޑައިގެންދެއްވުން އެދެމެވެ.\n23 މެއި ވާ 2019 ވާ ބުރާސްފަތި ދުވަހުގެ ހެނދުނު 11.00 ގައި\n30 މެއި ވާ 2019 ވާ ބުރާސްފަތި ދުވަހުގެ ހެނދުނު 11.00 ގައި\nމި ތަކެތި ސަޕްލައި ކުރުމަށް އަންދާސީ ހިސާބު ހުށައެޅުއްވޭނީ ވިޔަފާރީ ރަޖިސްޓްރީކުރުމުގެ ގާނޫނު\n( ގާނޫނު ނަންބަރު: 18/2014) ގެ ދަށުން ރަޖިސްޓްރީ ކުރެވިފައިވާ ފަރާތްތަކަށްށާއި، އަމިއްލަ ފަރުދުންގެ ވިޔަފާރީގެ ޤާނޫނު (ޤާނޫނު ނަންބަރ: 19/2014) ގެ ދަށުން ރަޖިސްޓްރީ ކުރެވިފައިވާ ފަރާތްތަކަށް އެކަންޏެވެ. އަދި ދަންނަވަމެވެ. މައުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކުގެ އަންދާސީ ހިސާބު ބަލައިނުގަނެވޭނެއެވެ. މައުލޫމާތު ސާފުކުރުމަށް ވަޑައިގަންނަވާ ބޭފުޅާގެ ދިވެހި ރައްޔިތެއްކަން އަންގައިދޭ ކާޑް އަދި ކުންފުނި ނުވަތަ ވިޔަފާރި ރެޖިސްޓްރީ ކޮޕީއެއް ގެނައުމަށް ހަނދުމަފުޅު ބެހެއްޓެވުންއެދެމެވެ. އިތުރު މައުލޫމާތު ސާފުކުރެއްވުމަށް ގުޅުއްވާނީ 7881325 ނަންބަރު ފޯނާއެވެ.\nވީމާ މިކަން އާންމުކޮށް އަންގާ އިއުލާނު ކުރީމެވެ.\nޕަބްލިޝްކުރި ގަޑި: 1150


SunOnline: Keumah badhalu genesgen hakuru bayyah dhaaimee halleh hoadhidhaane kamuge ummeedhu\nކެއުމަށް ބަދަލު ގެނެސްގެން ހަކުރުބައްޔަށް ދާއިމީ ހައްލެއް ހޯދިދާނެކަމުގެ އުންމީދު\nއިޔާޒު ނަސީމް 24 Oct 2018, 08:36\nބައެއް ކަހަލަ ކާނާ ނުހިމެނޭ ލޯކެލަރީ ޑައެޓަކަށް ކެއުން ބަދަލުކޮށް ހަކުރު ބައްޔަށް ދާއިމީ ހައްލެއް ހޯދިދާނެ ކަމަށް ދިރާސާވެރީން ބުނޭ --\nހަކުރުބައްޔަކީ ލޭގެ ތެރޭގައި ހަކުރު ހުންނަ މިންވަރު ހަމަ މިނުގައި ހިފަހައްޓައިދޭ މާއްދާ ކަމުގައިވާ އިންސިއުލިން އުފެއްދުމަށް ހަށިގަނޑު ނުކުޅެދުމުގެ ސަބަބުން ނުވަތަ އިންސިއުލިންއަށް ހަށިގަނޑު އިޖާބަ ނުދިނުމުގެ ސަބަބުން ޖެހޭ ބައްޔެކެވެ. ހަކުރުބަލި ޖެހުމުން، ލޭގެ ތެރޭގައި ހަކުރު ހުންނަ މިންވަރު ހަމަ މިނުން ކައްސައިލައެވެ.\nލޭގެ ތެރޭގައި ހަކުރު ހުންނަ މިންވަރު ކޮންޓްރޯލް ނުކުރެވިއްޖެ ނަމަ، ލޮލަށް ގެއްލުންވެ ލޯ ފުސްވުމާއި، ފައި ހަލާކުވުމާއި، ޒަހަމްވާ ތަންތަން ފަސޭހަ ނުވެ ގިނަ ދުވަސްވުމާއި، ހަމުގެ ތަފާތު އެކި ބަލިބަލި ޖެހުމާއި، ހަށިގަނޑުގެ ލޭ ހޮޅިތަކަށް ގެއްލުންވުމާއި، އިހުސާސް ނާރުތަކަށް ގެއްލުންވެ އައްސިވުން ފަދަ ކަންކަމުގެ އިތުރުން ގުރުދާއާއި ހިތާއި އަދި މި ނޫންވެސް ނާޒުކު އެތައް ގުނަވަނެއް މަޑުމަޑުން ބަލިކަށިވަމުން ބަލިކަށިވަމުން ގޮސް ފެއިލްވާ ތަން އާދެއެވެ.\nހަކުރުބަލި ޖެހިފައިވާކަން އެނގުމަކީ ކޮންމެ މީހަކަށް ވެސް މިސަބަބުތަކާ ހުރެ ވަރަށް ބޮޑު ނުތަނަވަސް ކަމެއް ކުރިމަތި ކުރުވާ ކަމެކެވެ. އަދި ހަކުރުބަލި ޖެހިފައިވާ މީހެއްގެ ގޮތުގައި ދިރިއުޅުން ވޭތު ކުރުމަކީ ގިނަ މީހުންނަށް ފަސޭހަ ކަމެއް ވެސް ނޫނެވެ.\nހަކުރު ހުރި މިންވަރު ބަލާން އާންމުކޮށް ހަދާން ޖެހޭ ލޭގެ ޓެސްޓުތަކާއި، އިންސިއުލިން އިންޖެކްޝަން ޖެހުމާއި، ބޭސް ކެއުމަކީ ދާއިމީ ގޮތެއްގައި ކުރާކަށް ފަސޭހަ ކަންކަމެއް ނޫނެވެ. އެހެންކަމުން ހަކުރުބައްޔަށް ދާއިމީ ހައްލެއް ލިބޭނެ ގޮތެއް އޮތް ކަމަށް ވާ ނަމަ، އެ ގޮތް ދެނެގަންނާން ކޮންމެ މީހަކު ވެސް ބޭނުންވާނެއެވެ.\nހަކުރުބަލީގެ ވައްތަރުތަކުގެ ތެރެއިން ޓައިޕް 1 ޑައިބެޓީސް ޖެހިފައިވާ މީހުންނަށް ވެސް ފައިދާހުރި، އަދި ޓައިޕް2ޑައިބެޓީސް ޖެހިފައިވާ މީހުންނަށް އޭގެ ސަބަބުން ދާއިމީ ހައްލެއް ހޯދިދާނެ ޑައެޓެއް ހޯދިއްޖެ ކަމުގައި ދިރާސާވެރީން ބުނާން ފެށުމަކީ ހަކުރުބަލީގެ ވޭން ތަހައްމަލް ކުރަމުންދާ ފަރާތްތަކަށް އޮތް އުފާވެރި ހަބަރެކެވެ.\nހަކުރުބައްޔަށް ދާއިމީ ހައްލެއް ހޯދުމަށް ކާން ޖެހެނީ ދުވާލަކު 750 ކެލޮރީޒްއަށް ވުރެ މަތި ނޫން ޑައެޓެކެވެ. އެހެންނަމަވެސް މި 750 ކެލޮރީޒް ތެރޭގައި ވެސް، ފުރަތަމަ3މަސް ދުވަހު އެއްގޮތަކަށްވެސް ބޭނުންކޮށްގެން ނުވާނެ ބައެއް ތަކެތި ދިރާސާވެރީން ވަނީ ފާހަގަކޮށްފައެވެ.\nއެންމެ ކުރުކޮށް ބުނާ ނަމަ، މި ޑައެޓުގައި ހިމެނެނީ ތަރުކާރީއާއި ބިހާއި މަހެވެ. މި ގޮތުން މި ޑައެޓުގައި ހިމެނޭނީ ހަމައެކަނި މަހުގެ ބާވަތްތަކާއި، ބިހާއި، ބްރޮކޮލީއާއި، ކޮލިފްލާވާއާއި، އެސްޕަރަގަސްއާއި، މަޝްރޫމާއި، ކޮޕީފަތާއި، ކިއުކަންބާއާއި، ލެޓިއުސްއާއި، ސެލެރީއާއި، ޓޮމާޓޯއާއި، ލުނބޯއާއި، ފިޔާއާއި، ބަށީގެ އިތުރުން ކެބެޖާއި، ބޯވެލިފަތާއި، ކަންކުންފަތާއި، ރެޑިޝްއާއި، ބާމިޔާތޮޅިއާއި، ލޮނުމެދާއި، ބެސިލްއާއި، އޯބަތާއި، ހިކަނދިފަތާއި، ލޮނުމެދާއި، ޒައިތޫނިތެލާއި ފެނެވެ.\nތޫތުފަތުގެ ސަޔާއި، އަނބުފަތުގެ ސައި ބޭނުން ކުރުމުން ނަތީޖާ އިތުރަށް ރަނގަޅުވާކަން ވަނީ ފާހަގަކުރެވިފައެވެ. މީގެ އިތުރުން ހިތިފަތް ވެސް ބޭނުން ކުރެވޭނެއެވެ. ހިތިފަތަކީ ހަކުރުބަލީގެ މީހުންނަށް ފައިދާ ހުރި ފަތެއް ކަން ދިރާސާތަކުން ދައްކައެވެ.\nހަކުރު ބައްޔަށް ދާއިމީ ހައްލެއް ހޯދުމަށް ޓަކައި މި ހާއްސަ ޑައެޓަށް ކެއިންބުއިން ބަދަލު ކުރުމަށް ފަހު، ފުރަތަމަ3މަސް ދުވަހުގެ ތެރޭގައި، ތަރުކާރީގެ ތެރެއިން ވެސް މި ލިސްޓުގައި ނެތް އެއްވެސް އެއްޗެއް ބޭނުންކޮށްގެން ނުވާނެއެވެ.\nޒައިތޫނިތެޔޮ ބޭނުންކުރުމުގެ ހުއްދަ އޮތް ނަމަވެސް، ބޮކިޖަހާ ގަދަ ހޫނުގައި ތެލުލައިގެން އެއްވެސް އެއްޗެއް ބޭނުންކޮށްގެން ނުވާނެއެވެ.\nހަކުރާއި އަދި އެނޫންވެސް ކާބޯތަކެތީގައި ފޮނި ރަހަ ލައްވާން ބޭނުންކުރާ އެއްވެސް އެއްޗެއް ބޭނުންކޮށްގެން ނުވާނެއެވެ. މިގޮތުން ހަކުރުބަލީގެ މީހުންނަށް ބޭނުންކުރެވޭ ކަމަށް ލޭބަލްކޮށްފައި ހުންނަ އާޓިފިޝަލް ސްވީޓްނާއެއް ވެސް ބޭނުންކޮށްގެން ނުވާނެއެވެ. ހަމައެހެންމެ މޭވާއާއި މޭވާ ޖޫސް ވެސް މި މުއްދަތުގެ ތެރޭގައި ބޭނުންކޮށްގެން ނުވާނެއެވެ. އަދި ކިރާއި ކިރުން އުފައްދާ އެއްވެސް ބާވަތެއްގެ ކާނާ ވެސް ބޭނުންކޮށްގެން ނުވާނެއެވެ.\nމި ޑައެޓުގެ މުއްދަތުގެ ތެރޭގައި ހަށިގަނޑުގެ ބަރުދަނުން 7-15 ކިލޯ ވަރު ލުއި ކުރުމަކީ އެދެވިގެންވާ ކަމެކެވެ. މިކަމަށް ޓަކައި ކަސްރަތުކުރުން މުހިންމެވެ.\nމި ގޮތަށް ކެއިންބުއިމުގެ އާދަތައް ބަދަލުކޮށްލުމުން، ފުރަތަމަ ތިން ހަތަރު ދުވަހު ވަރަށް ބޮޑަށް ބަނޑުހައިވުމާއި ވަރުބަލިކަން އިހުސާސް ކުރެވުނު ނަމަވެސް، ފަސް ވަރަކަށް ދުވަހުން މި ޑައެޓަށް ރަނގަޅަށް ހަށިގަނޑު ހޭނޭނެއެވެ. އަދި ހަކުރު ބަލީގެ ސަބަބުން ކުރިމަތިވެފައި ހުރި ގިނަ އުނދަގޫތައް ބާރަ ދުވަސްވާއިރު ހަމަޔަކަށް އެޅެއެވެ.\nމި ޑައެޓުގައި ތިންމަސް ވުމަށް ފަހު، ލޭގެ ޓެސްޓްތައް ހައްދައި ނަތީޖާއަށް އައިސްފައިވާ ބަދަލަށް ރިއާޔަތްކޮށް، މަތީގައިވާ ލިސްޓުގައި ނެތް ތަރުކާރީގެ ބާވަތްތައް ވެސް ބޭނުން ކުރާން ފެށޭނެއެވެ. އެހެންނަމަވެސް މި ތަކެތިވެސް ހިމަނާން ޖެހޭނީ ދުވާލަކު 750 ކެލޮރީޒްއަށް ވުރެ މަތި ނުވާ ގޮތަށެވެ.\nމޭވާގެ ބާވަތްތަކާއި، އާޓާފުށާއި، ބްރައުން ރައިސް ބޭނުން ކުރާން ހުއްދަ ލިބޭނީ އިތުރު ހަ މަސް ދުވަހުގެ މުއްދަތަކަށް ފަހުގައެވެ.\nހުދުފުށާއި، ދޯބުރާލި ހަކުރާއި، ގިނަދުވަހު ބޭނުންކުރެވޭ ގޮތަށް ތައްޔާރުކޮށްފައި ހުންނަ ކިރުގެ ބާވަތްތަކާއި، ޕެކެޓާއި ދަޅާއި ފުޅީގައި ބަންދުކޮށްފައި ހުންނަ ކާނާގެ ބާވަތްތަކާއި، ޕާމްއޮއިލްއާއި ވެޖެޓެބަލްއޮއިލް ފަދަ ތަކެތި، އެއީ މުޅި އުމުރަށް ވެސް ކެއުމުގެ ތެރޭގައި ބޭނުންކޮށްގެން ނުވާނެ ބާވަތްތަކެވެ.


މާފަރަށް ހަދިޔާއަކަށް ލިބުނު ވިހައިގެ ކޯރު ރަށް ހަލާކު ކުރަނީ\n5 ޖަނަވަރީ 2022 - 08:44 8\nމާފަރުގައި ފޫވެއްޓެމުންދާ ތާރުފީފާތަކުގެ މަތިން ނަގާފައިވާ ފޮޓޯއެއް: މި ފީފާތައް ރަށުގެ ފެން ފަށަލަ ތަގައްޔަރުކޮށްލަފާނެކަމުގެ ބިރު އޮތީ ހީވެފައި -- ފޮޓޯ: ރިއްފަތު އިބްރާހިމް\nނ. މާފަރު އިންޓަނޭޝަނަލް އެއާޕޯޓާ މާ ދުރު ނޫން ހިސާބެއްގައި، ދަބަރަށްވެ ފޫގޮސްފައިވާ ތާނގިތަކުގެ ދަށުން ދެމިފައިވާ މި އޮތީ ކަޅުކުލައިގެ ކޯރެކެވެ. އެ ކޯރުގެ ބައެއް ހިސާބުތައް ފުންކޮށް އޮތް އިރު، އަނެއް ބައެއް ހިސާބުތައް ހުރީ ހިނދިފަ އެވެ. މިއީ މީރުފެން ނުވަތަ ލޮނުފެނުގެ ކޯރެއް ނޫނެވެ. ކަޅުގަދަ ތާރުގެ ކޯރެކެވެ. މިތާ ފެންނަން މި ހުރީ ބަރިބަރިއަށް ޖަހާފައި ހުރި ތާރު ފީފާތަކެކެވެ.\n"އެ ތަކެއްޗަކީ [އެއާޕޯޓުގެ] މަސައްކަތް ނިމުމަށް ފަހުގައި އެތަން ސާފުކޮށް، އެއްކޮށް ނަގަން ޖެހޭ ތަކެތި. އެހެން ނަމަވެސް އެވަގުތު އެތަކެތި ހުރީ ރަނގަޅު ކޮންޑިޝަންގައި ވީމާ އެބޭފުޅުން މާފަރު ކައުންސިލަށް އެވަގުތު ހަދިޔާކުރިކަމަށް ލިޔުން ފޮނުވި. ލިޔުން ފޮނުވާފައި އެބޭފުޅުން ދެން ރަށުން ފޭބީ ޕްރޮޖެކްޓް ނިންމާފައި،" ތާރު ފީފާތައް ރަށުގައި ހުންނަންޖެހުނު ސަބަބު މާފަރު ކައުންސިލްގެ ރައީސް މުހައްމަދު އަދުނާނު ކިޔައިދެއްވި އެވެ.\nއެހެން ނަމަވެސް ވަރަށް ކުޑަ ދުވަސްކޮޅެއްގެ ތެރޭގައި ތާރު ފީފާތައް ހަލާކުވެ، ފޫގޮސްގެން ތާރުތައް ރަށުތެރެއަށް ފައިބަން ފެށި އެވެ. މިތަނުގައި 900 އަށް ވުރެ ގިނަ ފީފާ އެބަހުއްޓެވެ. ރަށުގެ ކައުންސިލުން އެ ފީފާތައް ބޭނުންނުކޮށް ހުއްޓާ، މިހާރު އޭގެ ތިން އަހަރު ފަހުން އެ ތަކެތި ބާވެ، ކުންޏަށްވެއްޖެ އެވެ. އަދި އޭގެ ނުރައްކާ، އެތައް ގޮތަކުން ރަށަށް ފޯރަން ފަށައިފި އެވެ.\nތާރު ފީފާތައް އުކާލެވޭތޯ ކައުންސިލުން ވަރަށް ގިނަ މަސައްކަތް ކުރި އެވެ. ފުރަތަމަ ބެލީ ތާރުތައް ބަޔަކަށް ހިލޭ ދީގެން، އެކަން ވޭތޯ އެވެ. ނަމަވެސް އެއްވެސް ޕާޓީއަކުން އެ މަސައްކަތާ ހަވާލެއް ނުވި އެވެ.\n"އަޅުގަނޑުމެން ހަމަ އިއުލާނުވެސް ކުރިން ބޭނުން ބަޔަކު ހޯދަން. ނަގައިގެން ގެންދަން،" އޭނާ ވިދާޅުވި އެވެ.\nތާރު ފީފާތައް ނަގައިގެން ގެންދޭތޯ އެމްޓީސީސީ އާއި ވެމްކޯއާ ވެސް ކައުންސިލުން މަޝްވަރާ ކުރި އެވެ. އެހެން ނަމަވެސް އެ ދެ ކުންފުނިން ވެސް އެކަމާ ހަވާލެއް ނުވި އެވެ. "ހަމަ ހިލޭ" ދޭން ބުނީމާ ވެސް ކުންފުނިތަކުން އޭއްޗިހި ނުގެންދިޔައީ އަދުނާނު ދެކެވަޑައިގަންނަވާ ގޮތުގައި އެ މަސައްކަތަށް ކުރަން ޖެހޭ ހަރަދު މާބޮޑުވީމަ އެވެ.\nމާފަރު އެއާޕޯޓްގެ ބޭރުގައި ފޫވެއްޓިފައިވާ ތާރުފީފާތައް: ހިލޭ ވެސް ފީފާތައް އެތަނުން ނަގައިދޭނެ ބަޔަކު ނުވި -- ފޮޓޯ: ރިއްފަތު އިބްރާހިމް\nރަށުގެ ތިމާވެއްޓަށް އޮތް ބޮޑު ބިރެއް\nއަދުނާނު ވިދާޅުވީ ފޫގޮސްފައިވާ ތާރުފީފާތައް މިހާރު ވަނީ ރަށަށް އޮތް ނުރައްކަލަކަށް ބަދަލުވެފަ އެވެ. އެންމެ ބޮޑު ބިރަކީ އެހުރިހާ ތާރެއް ރަށުގެ ބިމަށް ހިނދި މުޅި ރަށުގެ ފެން ތަގައްޔަރުވެދާނެކަމުގެ ބިރެވެ. ތިމާވެށީގެ ތަޖުރިބާކާރުން ކައުންސިލަށް މައުލޫމާތު ދީފައިވާ ގޮތުން މާފަރުގެ ފެން ފަށަލައަށް އެކަމުގެ ނޭދެވޭ އަސަރު ވަރަށް ބޮޑަށް ކުރާނެ އެވެ.\n"ފެނަށް އަސަރު ކުރުމުގެ ބިރެއް ނޫން އެކަމަކު ހަމައެކަނި އޮތީ. ކައިރީގައި ހުރި ގެތަކަށް ވެސް އޭގެ ގެއްލުން އެބަވޭ. މިހާރު އެތާ ކައިރީގައި ހުރި އެއް ގޭގައި އެބަ އުޅޭ މީހުން ވެސް. އެގޭގެ ގޯތީގެ ވަށައިގެން ތާރުތައް އެ ފައިބަނީ،" އޭނާ ވިދާޅުވި އެވެ.\nއެގޮތަށް ތާރު އޮތުމުން، އަވިގަދަވާ ވަގުތަކުގައި ތާރުތައް ވިރޭތީ އޭގެ ހޫނާއި އުދާހުގެ އަސަރު އެގޭގައި އުޅޭ މީހުންނަށް ކުރެ އެވެ. އެ ސަރަހައްދުގައި މިހާރު ގިނަ ގެތަކެއް ނެތް ނަމަވެސް އަދުނާނު ވިދާޅުވި ގޮތުގައި އެއީ ކުރިއަށް އޮތް ދުވަސްތަކުގައި ހަމަ ބޭނުން ކުރަން އޮތް ސަރަހައްދެކެވެ.\n"ހުރިހާ ތާރެއް އެހެން ދިޔާވެ، ފެތުރިގެން ހިނގައްޖެ ނަމަ ވަރަށް ބޮޑު މައްސަލައަކަށް ވާނީ،" އޭނާ ވިދާޅުވި އެވެ.\nއެކަމަކު އެ ތާރުތަކަކީ ކައުންސިލުން ހަވާލުވެފައިވާ އެއްޗިހިކަން އޭނާ ގަބޫލުކުރައްވަ އެވެ. އެހެން ނަމަވެސް އެތަކެތި އެތަނުން ނަގާނެ ގާބިލުކަމެއް ކައުންސިލްގެ ނެތެވެ.\nރައީސް ވިދާޅުވީ ހައްލެއް ހޯއްދަވާނެ ކަމަށް\nރައީސް އިބްރާހީމް މުހައްމަދު ސޯލިހު ނ. އަތޮޅުގެ ބައެއް ރަށްތަކަށް ކުރައްވާ ދަތުރުފުޅުގައި އިއްޔެ ފުރަތަމަ ވަޑައިގެންނެވީ މާފަރަށެވެ. އެރަށުގެ ރައްޔިތުންނާ އެމަނިކުފާނު ބައްދަލުކުރެއްވުމުން، ރައްޔިތުންގެ ފަރާތުން ކުރި ފުރަތަމަ ޝަކުވާ އަކީ ތާރުފީފާތައް ނުނެގި ހުރިކަމުގެ ޝަކުވާ އެވެ.\n"މާފަރު އެއާޕޯޓްގައި ތާރު އަޅާގައި އެ ބާކީ ތާރުތައް، ރަށުގެ ތެރެއަށް ނެރެފައި ބަހައްޓާފައި ހުރީ. ރަށުގެ ބިމަށް އޭއްޗިހި ފޭދިގެން ދަނީ. އަޅުގަނޑުމެން ރައްޔިތުންނަށް އެކަމުގެ އެއްވެސް ހައްލެ މިހައިތަނަށް އޮތީ ނުލިބި،" މާފަރު ރައްޔިތުންގެ ފަރާތުން ވާހަކަ ދެއްކި މުހައްމަދު ސަމީރު ބުންޏެވެ.\nރައީސް ވިދާޅުވީ އެމްޓީސީސީން ލަންދޫގައި ކުރަމުން އަންނަ މަސައްކަތްތައް ނިމިގެން ތަކެތި އަނބުރާ ގެންދާއިރު ތާރުފީފާތައް ތިލަފުށްޓަށް ގެންގޮސްދޭނެ ކަމަށެވެ.\n"ދެން އޮންނާނީ ވެމްކޯއިން އެކަން [ކުރިއަށް ގެންދާނެ] ގޮތެއް ނިންމުން. ނިންމަވާހާ އަވަހަށް އެކަން ކޮށްދޭނެ،" އެމަނިކުފާނު ވިދާޅުވި އެވެ.\nވެމްކޯއާ އެކަމުގައި މަޝްވަރާކުރަން ޖެހެނީ ރައީސް ވިދާޅުވި ގޮތުގައި ތިލަފުށީގައި އެކަހަލަ ކުނި ނައްތައިލަނީ ވެމްކޯއިން ކަމަށްވާތީ އެވެ. އެހެންވެ، އެމްޓީސީ އާއި ވެމްކޯއާއެކު އެކަމުގެ މަޝްވަރާތައް ކުރައްވާނެ ކަމަށް ވިދާޅުވި އެވެ. އެމަނިކުފާނު ވިދާޅުވީ އެކަން ލަސްތަކެއް ނުވެ ކުރިއަށް ގެންދަވާނެ ކަމަށެވެ.\nއެހެން ނަމަވެސް ތާރުފީފާތައް މިހާރު ހުރީ ވަރަށް ބޮޑަށް ދަބަރު ޖަހައި ފޫގޮސްފައި ކަމަށް ވާތީ އެއީ އެހާ ފަސޭހައިން ކުރެވެން އޮތް ކަމެއް ނޫނެވެ. މައުލޫމާތު ހުރި މީހަކު ބުނި ގޮތުގައި 900 އަށް ވުރެ ގިނަ ފީފާ ހުރި ތާރުފުނީގައި އެއްޗަކުން ހިފައި، ނެގޭނެ ހާލަތުގައި ހުރި އެންމެ ފީފާއެއް ވެސް ނެތެވެ. އަދި އެ ނެގުނު ކަމަށް ވިޔަސް، ތަނެއްގައި ތާރު އެޅުން ފަދަ ކަމަކަށް ބޭނުމެއް ވެސް ނުކުރެވޭނެ އެވެ.\n"ދަށަށް އެހެން އެއްޗެއް ލައްވައިގެން ނަގަން އުޅުނަސް، ފީފާތަކުގެ ދަބަރުތައް ނުފައިބާނެ ގޮތެއް ވެސް ނެތް. އެހެންވީމާ އެއީ ބޭނުމެއް ހިފޭނެ އެއްޗެއް ނޫން،" އޭނާ ބުންޏެވެ.\nއެމްޓީސީސީގެ އޮފިޝަލަކު ވިދާޅުވި ގޮތުގައި އޭއްޗިހި ނެގޭނީ ކިހާ ދުވަހަކުންކަން އަދި އެނގޭނީ ހާލަތު ރަނގަޅަށް ބެލީމަ އެވެ. އެހިސާބަށް ދެވޭނީ އަދި ވެމްކޯއާ މަޝްވަރާކޮށް، ގޮތެއް ނިމިގެންނެވެ.\nވ. ތިނަދުއަށް ދިރުންގެނައި އިންޖީނުގެއާއެކު ބޭޑްރިވިއު ނިމުމަކަށް\nއެފްއެސްއެމްގެ ބާޖެއް ރަންނާޅި ރިސޯޓު ކައިރި ފަރަކަށް އަރައިފި


Park kurumah ithuru 11 zone eh hadhaifin: Male City Council\nމާލޭގައި ހަދާފައިވާ ޕާކިން ޒޯނެއް -- ފޮޓޯ: މާލެ ސިޓީ ކައުންސިލް\n9 ޖެނުއަރީ 20203ކޮމެންޓް\nޕާކް ކުރުމަށް އިތުރު 11 ޒޯނެއް ހަދައިފިން: މާލެ ސިޓީ ކައުންސިލް\nމާލޭގައި ޕާކް ކުރާނެ ޖާގަ ހެދުމަށްޓަކައި ކުރަމުންދާ މަސައްކަތްތަކުގެ ދަށުން އިތުރު 11 ޕާކިން ޒޯން ހަދާފައިވާ ކަމަށް މާލެ ސިޓީ ކައުންސިލުން ބުނެފި އެވެ.\nމާލެ ސިޓީ ކައުންސިލުން މިހެން ބުނެފައި މިވަނީ މާލޭގައި ޕާކް ކުރާނެ ތަންތަން ނުހަދާ، ގަވައިދާ ހިލާފަށް ޕާކް ކޮށްފައި ހުންނަ އުޅަނދުތަކުގައި ސްޓިކާ ޖަހަމުންދާ ކަމަށް ބުނެ އާންމުން ސޯޝަލް މީޑިއާގައި ޝަކުވާ ކުރަން ފެށުމުންނެވެ.\nޕާކް ކުރާނެ ޖާގަ ނުދައްކާ ދައުލަތަށް އާމްދަނީ ހޯދުމަށް ކުރާ ކަމެއްގެ ގޮތުގައި ޕާކިން ސްޓިކާ ނުޖަހާނެ ކަމަށް މިދިޔަ ރިޔާސީ އިންތިހާބުގެ ކެމްޕޭންގެ ތެރޭގައި ރައީސް އިބްރާހީމް މުހައްމަދު ސޯލިހް ވެސް ވަނީ ވިދާޅުވެފަ އެވެ.\nމާލެ ސިޓީ ކައުންސިލުން ބުނީ މާލޭގައި ޕާކް ކުރާނެ ތަންތަން ހެދުމަށްޓަކައި މިދިޔަ އަހަރުން ފެށިގެން މިއަދާ ހަމައަށް ކުރެވުނު މަސައްކަތުން އިތުރު 11 ސަރަހައްދެއް ޕާކް ކުރުމަށް ހާއްސަ ކުރެވިފައިވާ ކަމަށެވެ.\nޕާކް ކުރުމަށް އިތުރު ސަރަހައްދުތަކެއް ހަދަމުންދާ ކަމަށްވެސް ސިޓީ ކައުންސިލުން ވަނީ މައުލޫމާތު ދީފަ އެވެ.\nސިޓީ ކައުންސިލުން އިތުރަށް ބުނީ ޕާކް ކުރުމަށް އަލަށް ހެދި ކޮންމެ ސަރަހައްދެއްގައި ވެސް 80 އާއި 400 އާ ދެމެދުގެ އުޅަނދު ޕާކް ކުރެވޭނެ ކަމަށެވެ.\nމާލޭގައި ޕާކް ކުރާނެ ޖާގަ ހެދުމަށްޓަކައި ކުރަމުންދާ މަސައްކަތްތަކުގެ ދަށުން ގިނައިން ހަދާފައިވަނީ ސައިކަލް ޕާކް ކުރާނެ ސަރަހައްދުތަކެކެވެ.\nޕާކް ކުރުމަށް އަލަށް ހެދި ސަރަހައްދުތަކުގެ ތެރޭގައި އެމްއެމްއޭ ކުރިމަތީގައި ހެދި ޒޯނާއި، ވިޔަފާރިވެރިންގެ މިސްކިތް ކައިރީގައި ހަދާފައިވާ ޒޯނާއި، މަޖީދިއްޔާ ސުކޫލު ކައިރީގައި ހަދާފައިވާ ޒޯނާއި، ސޯސަން މަގު އޭޑީކޭ ކައިރީގައި ހަދާފައިވާ ޒޯނާއި، ފިނޭންސް މިނިސްޓްރީ ކައިރީގައި ހަދާފައިވާ ޒޯނާއި، މެރީބްރައުންގެ ކުރިމަތީގައި މާލޭގެ ސިނާއީ ސަރަހައްދުގައި ހަދާފައިވާ ޒޯނާއި، އަމީނީ މަގުގެ އިރުމަތީކޮޅުގައި ހަދާފައިވާ ޒޯން ހިމެނެ އެވެ. މިނޫންވެސް ބައެއް ސަރަހައްދުތަކުގައި އެކި ސައިޒުތަކުގެ ޕާކިން ޒޯންތައް ވަނީ ހަދާފަ އެވެ.\nޕާކިން ޒޯނުތައް ހެދުމަށްފަހު އެ ޒޯނަކާ އެންމެ ގާތުގައި މަގުމަތީގައި ކުރިން ހަދާފައިވާ ޕާކިން ޒޯންތައް ދަނީ ނަގަމުންނެވެ.\nސައިކަލު ދުއްވާ މީހާ\n50 ވަރަކަށް ސައިކަލު ޕަރކް ކުރެވޭ ވަރުގެ ޖާގައެއް ހަދާފަ މަގުން 2000 ފޫޓްގެ ތަނެއްގައި ސައިކަލު ޕާރކް ނުކުރެވޭގޮތް ހެދުމަކީ ޕަރްކް ކުރާނެ ޖާގަ ދެއްކުމެއްނޫން! މިސާލަކަށް އަޙުމަދިއްޔާ ކައިރީގައި ހަދާފައިވާ ޕާރކިންގ ޒޯނަށް ވިސްނާލާ!\nއަދި ލިޔެލިނަމަ ޕާކުރައް ހެދި ޒޯނު ޖާގައައް ވުރެން އެހިސާބު ތަކުން އުނިކުރި ޒޯނުގެ ޖާގަ ބޮޑުވާހަކަ މިސާލަކައް އޭޑީކޭ ކައިރި 400 ޖާގައިގެ ޒޯނުއެއް ހަދާފައި 700 ޖާގަ ފޮހެލީ މިވެސް މޮޅު އުކުޅެއް ދެން އިސްޓިކާ ޖަހާ\nކިތައް ޒޯން ނައްތާލައިފިންތޯ؟


Faisaa Ge Dhahivethi Kamugai Maabandu Anhenun Uss Thanakun Vahttaalaifi - Vaguthu\nކޮވިޑް ފައްސި މައްޗަށް، ނުރައްކާ ކުޑައެއް ނޫން! - 15 ގަޑިއިރު ކުރިން\nފައިސާގެ ދަހިވެތިކަމުގައި މާބަނޑު އަންހެނުން އުސް ތަނަކުން ވައްޓާލައިފި\nސެމްރާ އައިސަލް ނަމަކަށް ކިޔާ އަންހެނަކު އޭނާގެ ފިރިމީހާ ހަކަން އައިސަލްއާއި އެކު ޓާކީގެ ފެތިޔޭގައި 1000 ފޫޓް އުސް ފަރުބަދައެއްގެ މައްޗަށް އަރައި ތިއްބާ ހަކަން އޭނާގެ ހަތް މަހުގެ މާބަނޑު އަންހެނުން ވައްޓާލާފިއެވެ.\nހަކަން މިކަން ކޮށްފައިވަނީ 40،000 ޔޫރޯގެ އިންޝިއުރެންސް ފައިސާ ހޯދުމަށް ކަމަށް ކޯޓުން ބުނެފައިވެއެވެ.\n2018 ވަނަ އަހަރު މި ހިނގި ހާދިސާގައި ސެމްރާއާއި އޭނާގެ ދަރިފުޅު ވަނީ އެ ވަގުތު މަރުވެފައެވެ. މި އަހަރު އޮތް އެ މައްސަލައިގެ އަޑުއެހުމުގައި ހަކަންއަށް އޭނާގެ އަންހެނުން އުސް ތަނަކުން ވައްޓާލާ މަރައިލި ކަމުގެ ތުހުމަތު ކުރެވުމުން ވަނީ އެކަމަށް އިންކާރު ކޮށްފައެވެ. ހަކަން ބުނެފައިވާ ގޮތުގައި ސެމްރާ ބުނެގެން ފޮޓޯއެއް ނަގަން ވެގެން އޭނާ އިށީނދެ އިން ތަނުން ތެދުވުމަށް ފަހު އެނބުރި ބަލައިލިއިރު ސެމްރާ އެތަނުގައި ނެތް ކަމަށާއި އޭނާ ވެއްޓުނީ ފައި ކައްސައިލައިގެން ކަމަށެވެ.\nނަމަވެސް ހަކަންއާއި ޚިލާފަށް ހެކިބަސް ދީފައިވާ ޓެކްސީ ޑްރައިވަރު ބުނެފައިވަނީ ސެމްރާ މަތިން ވެއްޓުނީ އޭނާގެ ކާރު ކައިރިއަށް ކަމަށާއި އެވަގުތު ހަކަންގެ މޫނުމަތީގެ ހަރަކާތްތައް ހުރިގޮތުންނާއި އެކަމާމެދު ފަރުވާ ކުޑަކުރިގޮތުން ވެސް އެއީ ހަކަން ގަސްދުގައި ކުރިކަމެއްކަން ޔަގީންވާ ކަމަށެވެ.\nމީގެއިތުރުން އެތަނުގައި ތިބި އެހެން ބައެއްގެ ކެމެރާއަށް ވަނީ ސެމްރާ ވެއްޓުނު ވަގުތު ރެކޯޑްވެފައެވެ. އެމީހުން ބުނެފައިވާ ގޮތުގައި ހަކަން ސެމްރާ ވައްޓާލީއެވެ.\nމި މައްސަލަ އަދި ވެސް ވަކިގޮތަކަށް ނުނިމެއެވެ. ނަމަވެސް ހަކަން ވަނީ އިންޝުއެރެންސް ފައިސާގެ އިތުރަށް ސެމްރާގެ ނަމުގައި7ލޯނެއް ވެސް ނަގައިފައި ކަމަށް ސެމްރާގެ އާއިލާގެ ފަރާތުން ބުނެފައިވެއެވެ.\nރެސިޕީ: ޕިސްޓާޗިއޯ ކިރު ކޭކު\nއިރުގެ އައްޔަށް އެލާޖިކް އަންހެނަކު މާ އަވަހަށް މުސްކުޅި ވަނީ\nއިޝްފާންވެސް ސިންގަލް، އެކަމަކު ބައިވެރިއެއް ހޯދާކަށް ބޭނުމެއް ނޫން\nހަކަން ނުބައި މީހެއް.\nއޭޕްރީލް 9, 2021 16:06\nތިއީ އެމްޑީޕީ މީހުން ގެ ވިސްނުން ހުންނަ ގޮތަކީ . ގައުމު މިއޮތީ އިންޑިއާ އަށް ވިއްކާލާފައި. އެކަމަކު ބުނަނީ މިއީ އިންސާފޭ. ތިލަފަތެއް ނޫން ލޯގޯ އަށް ލާންވީ. ނަގުލަން ދާއްޓެއްގެ ފޮޓޯ.


އިސްލާމް ދީން ބުރަނަމަ ކޮންމެ ދުވަހަކު އެތައް ހާސް ކާފަރުން އިސްލާމެއް ނުވާނެ! - ބުރަވަނީ ނަރަކައަށް ބިރު ނުގަންނަ މޮޔައިންނަށް!\nﷲ ތަޢާލާގެ އެއްކަވަންތަކަން ޤަބޫލުކުރާ ކަމަށާއި ތިމާ މިހިރީ ﷲ ތަޢާލާއަށް އީމާންވެގެން ކަމަށް ބުނަމުން ﷲ ތަޢާލާ ނަހީ ކުރެއްވެވި ކަންކަމަށް އަރައިގަންނަމުންދާ މީހުން އެބައުޅެއެވެ. މިބުނަނީ ﷲ ތަޢާލާގެ އެއްކަވަންތަކަން ޤަބޫލުކުރާ ކަމަށާއި ތިމާ މިހިރީ ﷲ ތަޢާލާއަށް އީމާންވެގެން ކަމަށް ބުނަމުން ﷲ ތަޢާލާގެ އަމުރުފުޅުތަކަށް ކިޔަމަންވެ ޢަމަލު ނުކުރާ މީހުންގެ ވާހަކައެވެ.\nއަހަރެންގެ ކުރިމަތީގައި އެފަދަ މީހުންނާއި އިބިލީހާއި ހުރި އެއްވެސް ތަފާތެއް ވެސް ނެތެވެ. އިބިލީސް ވެސް ހުރިހާ ނުބައި ކަމެއް ކުރަނީ ހަމަ ﷲ ތަޢާލާގެ އެއްކަވަންތަކަމާއި ކުޅަދުންވަންތަކަން ޤަބޫލުކުރާ ހާލުގައި ކަމަށްވާތީއެވެ. ދުނިޔެ ނިމާނެ ކަމާއި އާޚިރަތް ދުވަހު ހިސާބު ބައްލަވާނެ ކަމާއި ﷲ ތަޢާލާ އަންގަވާފަދައިން އަމަލު ނުކުރުމުން ދާންޖެހޭނީ ނަރަކައަށްކަންވެސް އެނގިހުރެއެވެ.\nއަހަރެމެން ﷲ އަކްބަރު މިކިޔަނީ އެންމެ މަތިވެރި ފަރާތަކީ ﷲ ތަޢާލާ ކަމަށް ޤަބޫލުކޮށްގެންނެވެ. އަދި ﷲ ތަޢާލާގެ އަމުރުފުޅުތަކަށް ފުރިހަމައަށް ކިޔަމަންވާން ޖެހޭނެ ކަންވެސް ޤަބޫލުކޮށްގެންނެވެ. ވީމާ އެ ކިޔަމަންތެރިކަން އަދާ ނުކުރާނަމަ އެމީހަކު އެބުނަނީ ތިމަން ﷲ ތަޢާލާއަށްވުރެ މާމަތިވެރިކަމަށް ނޫން ހެއްޔެވެ؟\nނަރަކައަށް ބިރުގަންކަމަށް އެބަ ބުނެއެވެ. ނަމަވެސް ނަރަކައަށް ދާންޖެހޭ އަމަލުތައް އެބަ ކުރެއެވެ. ސުވަރުގެ ލިބެން ބޭނުން ކަމަށް އެބަ ބުނެއެވެ. ނަމަވެސް ސުވަރުގެ ވަދެވޭނެ އެއްވެސް މަސައްކަތެއް ނުކުރެއެވެ. ވީއިރު ނިކަން ބުނެބަލާށެވެ! ކިޔޭ އެއްޗަކާއި ކުރެވޭ އަމަލާއި އެބަ ދިމާވޭ ހެއްޔެވެ؟ ނަރަކައަށް ވަންނަން ޖެހިދާނެތީ ބިރުގަންނަކަމަށް ބުނަމުން ނަރަކައިން ސަލާމަތް ވުމަށް މަސައްކަތް ނުކުރާނަމަ، އަދި ދާން ބޭނުމީ ސުވަރުގެ ކަމަށް ބުނަމުން ސުވަރުގެދާން މަސައްކަތް ނުކުރާނަމަ އެމީހަކަށްވުރެ ބޮޑު މޮޔައަކީ ކާކުހެއްޔެވެ؟ ނަރަކައިން ސަލާމަތްވެވޭނީވެސް އަދި ސުވަރުގެ ވަދެވޭނީ ވެސް އެކަމަށް ގަދައަޅައި މަސައްކަތްކުރުމުންކަން އެނގޭ ހާލުގައިވެސްމެއެވެ.\nއިސްލާމް ދީނަށް އަމަލުކުރުމަކީ ބުރަކަމެއް ކަމަށް މުސްލިމުންގެ ތެރެއިން ބައަކު ދެކޭއިރު ކާފިރުންނަށް އެކަން ފެންނަނީ އެގޮތަކަށް ނޫނެވެ. މުޅިން ތަފާތު ގޮތަކަށެވެ. އިސްލާމް ދީނުގައި ހުރި ބުރަތައް އެމީހުންނަށް ފެންނަނީ ތަކުލީފްތަކެއްގެ ގޮތަކު ނޫނެވެ. އެމީހުންނަށް ހުރި ފައިދާ ކަމެއްގެ ގޮތުގައެވެ. އިސްލާމް ދީނަށް އުޅުމަކީ މީހަކަށް އެހައި ފަސޭހަކަމެއް ނޫން ކަމަށް ބައަކު ބުނާއިރު އެއީ އެމީހުންނަށް ވިސްނޭ ގޮތް ކަމަށްވެސް ވެދާނެއެވެ. ހަމައެކަނި ކޮންމެ ދުވަހަކު ކުރަން ޖެހޭ5ނަމާދަށް ބެލި ނަމަވެސް ފުރިހަމަ އަޤީދާއެއްގެ މަތީގައި ހުރި މީހަކަށް ނޫނީ އެކަން ކުރަން އެހައި ފަސޭހަ ނުވާނެތީއެވެ.\nއެހެން ދީންތަކަށް ބަލައިފި ނަމަ މިފަދަ އެއްވެސް ކަމެއް ކުރާކަށް ނުޖެހެއެވެ. ކްރިސްޓިއަނުންނަށް ބަލައިފިނަމަ ހަމައެކަނި ޢަދީއްތަ ދުވަހު ގަޑިއެއްހައި އިރަށް ފައްޅިއަށް ގޮސްލުމުން ނިމުނީއެވެ. ނަމަވެސް އެހުރިހާ ލުއި ފަސޭހަ ގޮތްތަކެއް ދޫކޮށް ކޮންމެ ދުވަހަކު ދުނިޔޭގެ ގިނަ ބައަކު އިސްލާމްވަމުން އައުމުން އެކަނިވެސް އިސްލާމް ދީނުގެ މަތިވެރިކަން ނުއެނގެނީ ހަމަ ސިކުނޑީގައި އެއްވެސް ބާރެއް ނެތުމުން ނޫން ހެއްޔެވެ؟


SunOnline: Hulhumale sample centre thah miadhu bandhu vaane\nހުޅުމާލެ ސާމްޕަލް ސެންޓަރުތައް މިއަދު ބަންދުވާނެ\nއައިޝަތު ނުޒުހާ 28 Jan 2022, 13:22\nހުޅުމާލޭގައި ގާއިމްކޮށްފައިވާ ސާމްޕަލް ސެންޓަރުތަކުން މިއަދު ހިދުމަތް ނުދޭނެ ކަމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ)އިން ބުނެފިއެވެ.\nހުޅުމާލޭގައި އެޗްޕީއޭން އަންނަނީ ދެ ތަނަކުން ސާމްޕަލް ނަގައިދެމުންނެވެ. އެއީ ހިޔާ ފްލެޓްތަކުގެ އެޗް-8 ޓަވަރު ކައިރީގައި ގާއިމްކޮށްފައިވާ ސާމްޕަލް ސެންޓަރާއި، ރުއްގަނޑު-1 ސަރަހައްދުގައި ގާއިމްކޮށްފައިވާ ސާމްޕަލް ސެންޓަރެވެ.\nއެޗްޕީއޭއިން މިއަދު ބުނީ މި ދެ ސާމްޕަލް ސެންޓަރު ވެސް މިއަދު ބަންދުވާނެ ކަމަށެވެ.\nމި ދެ ސާމްޕަލް ސެންޓަރުގެ އިތުރުން ހުޅުމާލޭ ހޮސްޕިޓަލުގައި ވެސް އަންނަނީ ފްލޫ ކްލިނިކުގެ ހިދުމަތް ދެމުންނެވެ.\nމާލެ ސަރަހައްދުގައި މިހާރު ވަނީ ހަ ސާމްޕަލް ސެންޓަރު ގާއިމްކޮށްފައެވެ.\nމާލޭގައި ހުންނަ ދެ ސާމްޕަލް ސެންޓަރު ހުންނަނީ ސޯޝަލް ސެންޓަރުގައާއި ހެންވޭރު ދަނޑުގެ އިތުރުން ބްރިޖަށް އަރާތާ ކައިރި އޮންނަ ޕާކިން ޒޯންގައެވެ.\nބްރިޖް ޕާކިން ޒޯނުން ހުކުރު ދުވަސް ފިޔަވާ ކޮންމެ ދުވަހެއްގެ ހެނދުނު 9:00 އިން މެންދުރު 12:00 އަށް އަދި ހަވީރު 3:00 އިން އިރުއޮއްސި 6:00 އަށް ހިދުމަތް ދޭނެ ކަމަށް އެޗްޕީއޭން ބުނެއެވެ. ހުކުރު ދުވަހު އެ ސެންޓަރުން ސާމްޕަލް ނެގުމަށް ހަމަޖެހިފައިވަނީ ހަވީރު 3:00 އިން އިރުއޮއްސި 6:00 އަށެވެ.\nކޮވިޑުގެ ނަންބަރުތައް އަނެއްކާވެސް މައްޗަށް ދާން ފަށާފައިވާ އިރު، އެޗްޕީއޭ އިން ވަނީ ބައެއް ފިޔަވަޅުތައް އަޅާފައެވެ. މިގޮތުން، 72 ގަޑިއިރުގެ ނެގަޓިވް ޕީސީއާރް ނަތީޖާއަކާއެކު ނޫނީ މާލެއިން ރަށްރަށަށް ނުދެވޭ ގޮތަށް ވަނީ ނިންމާފައެވެ.


Mi Sarukaaraa Raees Yaameen havaaluve vadaigathumah kureege raees Dr.Waheed govaalavvaifi - AO News\nކުރީގެ ރައީސް ޑރ.މުޙައްމަދު ވަޙީދު ޙަސަން މަނިކު\nރައީސް ޔަމީން ރާއްޖޭގެ ވެރިކަމާ ހަވާލުވެވަޑައިގަތުމަށް ކުރީގެ ރައީސް އަދި ޕްރޮގްރެސިވް ކޮންގްރެސް ކޯލިޝަންގެ ސްޕެޝަލް އެޑްވައިޒަރ ޑރ.މުހައްމަދު ވަހީދު ހަސަންމަނިކު ގޮވާލައްވައިފިއެވެ.\n“މަރުހަބާ ރައީސް ޔާމީން”ގެ ނަމުގައި ކާނިވާ ސަރަޙައްދުގައި ބޭއްވި ޖަލްސާގައި ވާހަކަފުޅު ދައްކަވަމުން ޑރ. ވަހީދު ވިދާޅުވީ، މިހާރު ރާއްޖޭގެ ސަރުކާރާ ޕީޕީއެމް ޕީއެންސީގެ ފަރާތުން ރައީސް ޔާމީން ހަވާލުވެވަޑައިގަންނަވަން ޖެހޭ ކަމަށެވެ. މި ސަރުކާރަށް ވަރަށް ބޮޑަށް ފާޑުވިދާޅުވަމުން ޑރ. ވަހީދު ވިދާޅުވީ، މިއަދު ފެންނަނީ ސަރުކާރުން ހާކާލަ ހާކާލައި ތިބޭ މަންޒަރު ކަމަށާއި، އެއަށް ފަހު ފަހަތު ފަޔަށް ބުރަވެ ސަރުކާރުން ކަންނެތްކަމާއެކު ދެމިލައިގެން ތިބޭ މަންޒަރު ކަމަށެވެ.\nވަހީދު ވިދާޅުވީ، ވެރިކަން ކުރައްވަން ވާނީ ދުރުވިސްނޭ ސިޔާސަތެއް އޮންނަ ބޭފުޅެއް ކަމަށާއި ރައީސް ޔާމީނަކީ އެފަދަ ވެރިއެއް ކަމުގައެވެ. އެމަނިކުފާނު ނަމޫނާއަކަށް ބެއްލެވީ ތަރައްގީވެފައިވާ ގައުމުތައް ކަމަށާއި ރައީސް ޔާމީންގެ ވެރިކަމުގައި ފެއްޓެވި ބިޔަ މަޝްރޫއުތައް ވަށައިގެން ފެންނަމުންދާ ކަމުގައެވެ.\nވެރިކަމާ ހަވާލުވާން ވާނީ ކުރިއަށް އޮތް އަހަރުތަކަށް ތަސައްވުރެއް އޮވެގެން ކަމަށާއި، ނަމަވެސް މިއަދުގެ ސަރުކާރުގައި އެއްވެސް ތަސައްވުރެއް ނެތް އިރު، މީގެ 20 އަހަރު ފަހުން ގައުމު އޮންނާނެ ގޮތުގެ ތަސައްވުރެއްވެސް މިއަދުގެ ސަރުކާރަށް ބުނެދެވިފައި ނެތްކަމަށް ޑރ. ވަހީދު ވިދާޅުވިއެވެ.\nދިވެހިންގެ ގޮތަކީ ކަމަކަށް ކުރިމަތިލައިފިނަމަ އެކަމެއް ނިމެންދެން ކެރިގެން ތިބުން ކަމަށާއި އެގޮތުން ޝަރުއީ ނިޒާމުގައި އެކި ފަރާތްތަކުގެ ނުފޫޒު އޮވެމެ ރައީސް ޔާމީން މިނިވަން ވުމަކީ ކާމިޔާބީއެއް ކަމަށް ވަހީދު ވިދާޅުވިއެވެ.\nރާއްޖެ ހިމާޔަތް ކުރުމުގެ ނަމުގައި އެއްވެސް ގައުމެއްގެ ސިފައިން ބޭތިއްބުމަކީ، ގަބޫލް ކުރެވޭ ކަމެއް ނޫން ކަމަށާއި، ދިވެހިންނަކީ އެންމެންގެވެސް ރަހުމަތްތެރިއަކަށްވެފައި ރާއްޖޭގެ ބިމާ ކަނޑުތަކަށް ރާއްޖޭގެ ބާރު ކެނޑޭ އެއްވެސް ކަމެއް ބަލައި ނުގަނެވޭނެ ކަމަށް ވަޙީދު ވިދާޅުވިއެވެ.\nކުރީގެ ރައީސް ވަހީދުޕީޕީއެމް


Nuhahgu muhsandhikan huhtuvan jehey, haahsa gaanooneh muhinmu!\nރައްޔިތުންގެ މަޖިލީޙުގެ މެމްބަރުން ޖަލްސާއެއްގައި--\nނުހައްގު މުއްސަނދިކަން ހުއްޓުވަން ޖެހޭ، ހާއްސަ ގާނޫނެއް މުހިންމު!\n08 އޯގަސްޓް 2020 - 10:42:10\nހަލާލު ގޮތުގައި މަސައްކަތް ކޮށްގެން އެ މީހަކަށް ލިބޭ އާމްދަނީއާ ނުބައްދަލު މިންވަރަކަށް؛ ދިރިއުޅުމުގެ ފެންވަރު ބެހެއްޓުމާއި، މުދާ ހޯދައި މިލްކު ކުރުމާއި، ވިޔަފާރި ކުރުމާއި، ފައިސާ ގެންގުޅުމަކީ ނުހައްގު މުސްހަނދިކަމެވެ. މިއީ ވަކި ގާނޫނެއް ހަދައިގެން ނަމަވެސް ހުއްޓުވަން ޖެހޭ ކަމެކެވެ. ކޮރަޕްޝަނާ ދެކޮޅަށް ރާއްޖޭގައި އަޅަން ލަސްވެފައިވާ މުހިންމު ފިޔަވަޅެކެވެ.\nނުހައްގު މުސްހަނދިކަން ހުއްޓުވުމަށް ގާނޫނުލް އުގޫބާތަށް އިސްލާހު ގެނައުމަށް ނިމިދިޔަ ރައްތިޔުންގެ މަޖިލީހުގައި ބަހުސް ކުރި އެވެ. އޭރު އެ ކަމަށް ވަކި ގާނޫނެއް އޮތުން މުހިންމު ކަމަށް ބުނެ ގިނަ މެމްބަރުންތަކެއް ވާހަކަ ދެއްކެވި އެވެ. ނަމަވެސް ފަހުން އެ އަޑުތައް ކެނޑި، މަޖިލީހުގެ ދައުރު ހަމަވި އިރު އެ ފަދަ އެއްވެސް ގާނޫނެއް ވުޖޫދުވެފައި ނެތެވެ.\nދެން މި އައީ އެމްޑީޕީގެ ސުޕަ މެޖޯރިޓީ މަޖިލީހެވެ. ކޮރަޕްޝަނާ ދެކޮޅަށް ވަކާލާތު ކުރާ ޕާޓީން ދިޔައީ ނުހައްގު މުސްހަނދިކަން ހުއްޓުވާނެ ކަމަށް ކެމްޕޭން ތެރޭގައި ބުނަމުންނެވެ. އަދި މިހާރު ވެސް ދޭތެރެއަކުން އެ ކަމަށް ހާއްސަ ގާނޫނެއް ހަދާނެ ކަމުގެ އަޑުތައް ފަނޑުކޮށް ނަމަވެސް އިވެމުން ދެއެވެ. އެކަމަކު އަހަރަކަށް ވުރެ ގިނަ ދުވަސް ވެގެން ދިޔައިރު، ހަރުދަނާ ގޮތެއްގައި އެ ކަމަށް އެއްވެސް އަމަލީ ސިފައެއް ޖެހެމުން އަންނަ މަންޒަރު ރައްޔިތުންނަށް މިހާތަނަށް ފެނިފައެއް ނެތެވެ.\nއެހެންކަމުން، ކޮރަޕްޝަނަށް "ޒީރޯ ޓޮލަރެންސް" ގެންގުޅޭ ސަރުކާރު ކެބިނެޓުގެ ބައެއް ވަޒީރުންނާއި، ސީޔާސީ މަގާމުތަކުގައި ތިބި އެކި ފަންތީގެ އޮފިޝަލުންގެ މައްޗަށް ކޮރަޕްޝަނުގެ ތުހުމަތުތައް މިހާރު ވެސް އަންނަނީ ކުރެވެމުންނެވެ. ބައެއް ވަޒީރުން އަގުބޮޑެތި ފްލެޓްތަކާއި ކާރުތައް ގަންނަ ވާހަކަ އާއި ކޮރަޕްޝަނުގެ ތެރެއިން ބައެއް ކުންފުނިތަކަށް ޕްރޮޖެކްޓްތައް ދޭ ކަމަށް ކުރެވޭ ތުހުމަތުތަކުގެ އަޑު ދަނީ ދުވަހެއް ދުވަހަކަށް ގަދަވަމުންނެވެ. ކުރިއެކޭ އެއްގޮތަށް، ސަރުކާރުގެ ބައެއް ކުންފުނިތަކުގެ ތެރޭގައި ވެސް ކޮރަޕްޝަނުގެ ހަޑި ހާވަމުންދާ ކަމަށް އެތައް ބަޔަކު ތުހުމަތު ކުރެ އެވެ.\nނުހައްގުން ހޯދާ މުދަލާއި ފައިސާ ދައުލަތަށް ނެގޭނެ ގޮތަށް ހާއްސަ ގާނޫނެއް ހަދައިފިނަމަ އޭގެ މަންފާ އެތައް ބަޔަކަށް ކުރާނެ އެވެ. ޕްރޮޖެކްޓްތައް ވަކި ކުންފުންޏަކަށް ދީގެން މަންފާ ހޯދުން ހުއްޓުވޭނެ އެވެ. އަދި ސައްހަ ގޮތުގައި ބިޑް ކާމިޔާބުކުރާ ކުންފުނިތަކަށް ފައިސާ ދޫކުރުން ފަދަ މުއާމަލާތްތަކުގައި ކޮރަޕްޝަން ހިންގާ ކަމަށް ކުރެވޭ ތުހުމަތުތައް ވެސް ކުޑަ ކުރެވޭނެ އެވެ. އޭގެ އިތުރުން މާލީ ބަޔާނުގައި އޮންނަ އެއްޗަކާ ނުބައްދަލު ދިރިއުޅުމެއް އުޅޭ ނަމަ އެ ކަން ބެލޭނެ އެވެ.\nއިނގިރޭސި ވިލާތުގައި ނުހައްގުން މުސްހަނދިކަން ހުއްޓުވާ ގޮތް:\nނުހައްގުން ހޯދާފައިވާ މުދަލާއި ފައިސާ އިނގިރޭސި ވިލާތުގެ ސަރުކާރަށް ނެގުމުގެ ބާރު، ޕްރޮސީޑްސް އޮފް ކްރައިމް އެކްޓް 2002 އިން ބާރު ލިބިގެން ހަދާފައިވާ ކްރައިމް ފައިނޭންސަސް އެކްޓް 2017 އިން ލިބިދެ އެވެ. އެ ގާނޫނުގައި ބުނާ ގޮތުން، މުދާ ނުވަތަ ފައިސާ ހޯދި ގޮތާއި މެދު ސުވާލު އުފެދިއްޖެ ނަމަ ކަމާބެހޭ އިދާރާތަކަށް އެ މީހަކާ ސުވާލު ކުރެވޭނެ އެވެ. އަދި އެއީ ކޮރަޕްޝަނުގެ ތެރެއިން ހޯދާފައިވާ މުދަލާއި ފައިސާ ކަމަށް ބެލެވޭނަމަ އެ އެއްޗެހި ދައުލަތަށް ނެގުމަށް ކޯޓަށް ހުށަހަޅަން ޖެހޭނެ އެވެ.\nމުދަލާއި ފައިސާ ހޯދާފައިވަނީ ހައްގު ގޮތުގައި ކަން، ތުހުމަތު ކުރެވޭ މީހާ އަށް ކޯޓުގައި ސާބިތުކޮށް ނުދެވޭ ހާލަތްތަކުގައި އޭނާގެ މުދާ ދައުލަތަށް ނެގުމަށް "އަންއެކްސްޕްލެއިންޑް ވެލްތު އޯޑާ" އެއް ކޯޓުން ނެރޭނެ އެވެ. ކޯޓަށް ހުށަހެޅޭ އެހެން މައްސަލަތަކާއި އެއްގޮތަށް މިފަދަ ކޭސްތަކުގައި ވެސް އިސްތުއުނާފް ކުރުމުގެ ފުރުސަތު މައްސަލަ ހުށަހަޅާ ފަރާތުގެ އިތުރުން ތުހުމަތު ކުރެވޭ ފަރާތަށް ވެސް އޮންނާނެ އެވެ.\nއިނގިރޭސިވިލާތުގެ ކޯޓަކުން ފުރަތަމަ ފަހަރަށް އަންއެކްސްޕްލެއިންޑް ވެލްތު އޯޑަރެއް ނެރެފައިވަނީ 2018 ވަނަ އަހަރު، ޒަމީރާ ހަޖިޔޭވާ އާ ދެކޮޅަށް ނޭޝަނަލް ކްރައިމް އެޖެންސީން ހުށަހެޅި މައްސަލައެއްގަ އެވެ. ޒަމީރާ އަކީ އެތައް ސަތޭކަ މިލިޔަން ޑޮލަރެއްގެ ފްރޯޑްގެ ބޮޑު މައްސަލައެއްގައި 15 އަހަރަށް ޖަލަށް ލާފައިވާ އިންޓަނޭޝަނަލް ބޭންކް އޮފް އަޒަރުބައިޖާންގެ ކުރީގެ ޗެއާމަން ޖަހަންގިރް ހަޖިޔޭވްގެ އަންހެނުންނެވެ.\nހައި ކޯޓުން ޒަމީރާ އާ ދެކޮޅަށް ނެރުނު އަންއެކްސްޕްލެއިންޑް ވެލްތު އޯޑާ އޭނާ ވަނީ އިސްތިއުނާފް ކޮށްފަ އެވެ. އެކަމަކު މަތީ ކޯޓުން އެ މައްސަލަ ބެލުމަށް ފަހު މި އަހަރުގެ ފެބްރުއަރީ މަހު ވަނީ އެ އަމުރު ނެރުނީ ރަނގަޅަށް ކަމަށް ކަނޑައަޅައިފަ އެވެ. އެހެންކަމުން ޒަމީރާ އަށް ވަނީ އޭނާ އިނގިރޭސިވިލާތުން ގަނެފައިވާ އަގުބޮޑު ގެތަކާއި، ގަހަނާ ތަކުގެ ފުރިހަމަ މައުލޫމާތާއި، އެ ތަކެތި ގަތުމަށް ފައިސާ ހޯދި ގޮތުގެ ހުރިހާ ތަފްސީލެއް ނޭޝަނަލް ކްރައިމް އެޖެންސީ އަށް ހިއްސާ ކުރަން އަމުރު ކޮށްފަ އެވެ.\nއެގޮތުން ލަންޑަންގެ އެންމެ އަގުބޮޑު ސަރަހައްދު ކަމަށްވާ ނައިޓްސްބްރިޖް އިން 11.5 މިލިޔަން ޕައުންޑަށް އޭނާ ގަނެފައިވާ ފަސް ކޮޓަރީގެ ގެއާއި، ބާކްޝާގެ އެސްކޮޓް އިން 10.5 މިލިޔަން ޕައުންޑަށް ގަނެފައިވާ 170 އެންކަރުގެ މިލް ރައިޑް ގޮލްފް އެންޑް ކަންޓްރީ ކްލަބް އަދި ގަލްފްސްޓްރީމް ޖީ550 މަރުކާގެ މަތިންދާބޯޓެއް ގަތުމަށް 42 މިލިޔަން ޑޮލަރު ހޯދި ގޮތުގެ ތަފްސީލުތައް ނޭޝަނަލް ކްރައިމް އެޖެންސީ އަށް ހިއްސާކުރަށް ޒަމީރާ އަށް ވަނީ މަޖުބޫރު ވެފަ އެވެ. އޭގެ އިތުރުން 2006-2016 އާ ދެމެދު ލަންޑަންގެ މަޝްހޫރު ހެރޮޑްސް އިން 16.3 މިލިޔަން ޕައުންޑްގެ ވިޔަފާރި ކޮށްފައިވާތީ، އެ ފައިސާގެ ތަފްސީލުތައް ވެސް ދޭން ޖެހޭނެ އެވެ.\nއިނގިރޭސިވިލާތުގެ ކަމާބެހޭ ފަރާތްތަކުން ތުހުމަތު ކުރާ ގޮތުގައި އޭނާ އެ ހުރިހާ އެއްޗެއް ގަނެފައިވަނީ ފިރިމީހާ ހިންގި ކޮރަޕްޝަނުން ހޯދި ލާރިންނެވެ. ފައިސާގެ ބޮޑެތި މުއާމަލާތްތަކެއްގެ މައުލޫމާތު ނޭޝަނަލް ކްރައިމް އެޖެންސީ އަށް ހިއްސާ ކުރުމަށް އޭނާގެ މައްޗަށް ކޯޓުން އަމުރު ކޮށްފައިވާއިރު، އަންއެކްސްޕްލެއިންޑް ވެލްތު އޯޑަރު ކޯޓުން ނެރުމާއި އެކު އޭނާގެ އަގުބޮޑެތި އެއްޗެހި އިނގިރޭސިވިލާތު ސަރުކާރުން ހުރީ ހިފަހައްޓައިފަ އެވެ. ހިފަހައްޓާފައިވާ ތަކެތީގެ ތެރޭގައި 1.2 މިލިޔަން ޕައުންޑްގެ އަގުބޮޑު އަނގޮޓިއަކާއި، 400،000 ޕައުންޑްގެ ޖުވެލަރީ ހިމެނެ އެވެ.\nއެމްބެޒަލްމަންޓްގެ ދެ މައްސަލައަކާއި ގުޅިގެން ޒަމީރާ ހައްޔަރު ކުރުމަށް އަޒަރުބައިޖާން އިން ވަނީ އަމުރެއް ނެރެފަ އެވެ. އެ ގައުމުގެ އެދުމަށް 2018 ވަނަ އަހަރު އިނގިރޭސިވިލާތުން އޭނާ ހައްޔަރު ކުރި އެވެ. ނަމަވެސް މި މައްސަލަ ވަކި ގޮތަކަށް ނިމެންދެން އަޒަރުބައިޖާން އަށް އޭނާ ހަވާލު ނުކުރުމަށް އިނގިރޭސި ވިލާތުގެ ކޯޓަކުން ވަނީ އަމުރު ކޮށްފަ އެވެ. އެހެންކަމުން އިނގިރޭސިވިލާތުގައި އޭނާ ދޫކޮށްލާފައި ހުރީ 500،000 ޕައުންޑްގެ ބޮންޑަކާއި އެކު، ޓެގު އަޅުވައިފަ އެވެ.\nދެ ވަނަ އަށް އަންއެކްސްޕްލެއިންޑް ވެލްތު އޯޑަރެއް ނެރެފައި ވަނީ 2019 ވަނަ އަހަރުގެ މެއި މަހުގެ ތެރޭގައި މިހާރު އަވަހާރަވެފައިވާ ކަޒަކިސްތާނުގެ ކުރީގެ ރައީސް ރަޚަތު އަލިޔެވްގެ ދަރިކަނބަލުން ޑރ. ޑަރީގާ ނަޒަރުބެއީވާ އާއި އޭނާގެ ދަރިކަލުން ނޫރުއަލީ އަލިޔެވްގެ ނަމުގައި ލަންޑަންގައި ހުރި 80 މިލިޔަން ޕައުންޑަށް ވުރެ އަގުބޮޑު ތިން ގެއެއްގެ މައްސަލާގަ އެވެ. ނޭޝަނަލް ކްރައިމް އެޖެންސީން ތުހުމަތު ކުރާ ގޮތުގައި އެއީ ކަޒަކިސްތާނުގެ ރައީސް އަކަށް ހުރި އިރު ރަޚަތު ހިންގާފައިވާ ކޮރަޕްޝަނުގެ އަމަލުތަކުން ހޯދާފައިވާ ފައިސާ އިން ގަނެފައިވާ ގެތަކެކެވެ.\nއެ އާއިލާ އިން އެ މައްސަލަ އިސްތިއުނާފް ކުރުމުން، މި އަހަރުގެ އޭޕްރީލް މަހު އެ މައްސަލަ ބެލުމަށް ފަހު ހައި ކޯޓުން ހުކުމް ކޮށްފައިވަނީ އެ އަމުރު ނެރުނީ ގޯސްކޮށް ކަމަށެވެ. ނަމަވެސް ނޭޝަނަަލް ކްރައިމް އެޖެންސީން ވަނީ ހައި ކޯޓުގެ އަމުރު އިސްތިއުނާފް ކުރާނެ ކަމަށް ބުނެފަ އެވެ.\nއިނގިރޭސިވިލާތުގެ ކްރައިމް ފައިނޭންސް އެކްޓް 2017 ގެ ދަށުން އަންއެކްސްޕްލެއިންޑް ވެލްތު އޯޑަރެއް ނެރުމަށް ފަސް އެޖެންސީ އަކަށް ބާރު ލިބެ އެވެ. އެކަމަކު މިހާތަނަށް ނެރުނު ހުރިހާ އަމުރަކީ ވެސް ނޭޝަނަލް ކްރައިމް އެޖެންސީން އެދިގެން ނެރުނު އަމުރުތަކެވެ.\nޒިމްބާބްވޭގައި ވެސް މިކަން ވަނީ ފަށާފައި!\nމި އަހަރުގެ ޖޫން މަހުން ފެށިގެން ޒިމްބާބްވޭގައި ވަނީ މުއްސަނދިންގެ "އިންޓެންސިވް ލައިފްސްޓައިލް އޮޑިޓެއް" ފަށައިފަ އެވެ. އެ ގައުމުގެ އެންޓި-ކޮރަޕްޝަން ކޮމިޝަނުން ބުނެފައިވަނީ ފައިސާ އާ މުދާ ހޯދާފައިވާ ގޮތް ބުނެނުދެވޭ ނަމަ އެ އެއްޗެހި ދައުލަތަށް ނަގާނެ ކަމަށެވެ.\nއެ ގައުމުން މިކަން ކުރަނީ ޖުލައި 2019 ގައި އެންޓި-ކޮރަޕްޝަން ކޮމިޝަނަށް ދިން ބާރުތަކެއްގެ ދަށުންނެވެ. އެގޮތުން އާމްދަނީ ހޯދާ ގޮތާއި މެދު ސުވާލު އުފެދޭނަމަ އެ މައުލުމާތު ހާމަ ކުރުމަށް އެ ކޮމިޝަނަށް އެންގޭނެ އެވެ. އަދި އެންޓި-ކޮރަޕްޝަން ކޮމިޝަނުން ތަހުގީގު ކުރާ މައްސަލަތަކާ މެދު ހިތްހަމަ ނުޖެހޭނަމަ، ކޯޓަށް އެ މައްސަލަ ހުށަހެޅުމުގެ އިހުތިޔާރު ތުހުމަތު ކުރެވޭ ފަރާތްތަކަށް އޮންނާނެ އެވެ.\nއެކަމަކު ކޯޓަށް އެ މައްސަލަ ހުށަހަޅާއިރު، މުދަލާއި ފައިސާ ހޯދީ ގާނޫނީ އިމުގެތެރެއިން ކަން ސާބިތު ކޮށްދޭން ޖެހޭނެ އެވެ. ސާބިތު ނުކޮށްދެވިއްޖެ ނަމަ އޭނާގެ މުދާ ދައުލަތަށް ނަގަން ކޯޓުން ހުކުމް ކުރާނެ އެވެ. އޭގެ އިތުރުން ކޮރަޕްޝަން އިންތިހާ އަށް އާންމުވެފައިވާ ގައުމުގެ އެންޓި-ކޮރަޕްޝަން ކޮމިޝަނުން ބުނީ، ސުވާލު އުފެދޭ ގޮތަށް ކޯޓުން މީހަކު ދޫކޮށްލި ނަމަވެސް، އޭނާގެ މުދާތަށް އެ ކޮމިޝަނުން ހިފަހައްޓާނެ ކަމަށެވެ.\nޒިމްބާބްވޭ ފަދަ ގައުމުތަކުން އެ ފަދަ ތަހުޒީބީ ފިޔަވަޅުތައް އަޅާފައިވާއިރު މާ ހޭލުންތެރި އިހްލާސްތެރި ސިޔާސީ މީހުން ތިބި ކަމަށް ދައުވާ ކުރާ މި ރާއްޖޭގައި އެފަދަ ނިޒާމެއް ގާއިމްކުރެވިފައި ނެތުމަކީ ހުތުރުވެގެންވާ ކަމެކެވެ. އަދި އަމިއްލައަށް މެޑަލް ޖަހައި ތިމާމެންނަކީ މާ ނަޒާހަތްތެރި ބައެއްކަމަށް ދައުވާ ކުރާ މީހުންގެ ގޮތެއްފޮތެއް ނެތްކަމުގެ ހެއްކެއް ނޫންތޯ އެވެ. ޒިމްބާބްވޭ ފަދަ ގައުމުތަކުން ނުހައްގު މުއްސަނދިކަމަކީ ކުށެއްކަމަށް ސާފުކޮށް ކަނޑައަޅައި ނުހައްގު މުއްސަނދިކަން ހޯދާ މީހުންނާ މެދު ފިޔަވަޅު އަޅަމުންދާއިރު ރާއްޖޭއަށް އެވަރު ނުކުރެވުމަކީ ލަދު ގަންނަން ޖެހޭވަރުގެ ކަމެއް ނޫންތޯ އެވެ.\nކޮރަޕްޝަންއެންޓި ކޮރަޕްޝަންމަޖިލިސް 2019މަޖިލިސްއެމްޑީޕީއޭސީސީހިޔާނާތްސަރުކާރު


ދިމާ އާއި ރަފާއަށް ރަން މެޑަލް، މުއިނާ އާއި ޖުމާނާއަށް ރިހި މެޑަލް ދިމާ އާއި ރަފާއަށް ރަން މެޑަލް، މުއިނާ އާއި ޖުމާނާއަށް ރިހި މެޑަލް\nދިމާ އާއި ރަފާއަށް ރަން މެޑަލް، މުއިނާ އާއި ޖުމާނާއަށް ރިހި މެޑަލް\nއިންޑިއަން އޯޝަން އައިލެންޑް ގޭމްސްގައި ޓޭބަލް ޓެނިސް އަންހެން ޑަބަލްސް އިވެންޓުން ރަފާ ނާޒިމް އާއި ފާތުމަތު ދިމާ އަލީގެ ޕެއަރ ރަން މެޑަލް ހޯދައިފިއެވެ.\nޓޭބަލް ޓެނިސް އަންހެން ޑަބަލްސް އިވެންޓުން ރަފާ ނާޒިމް އާއި ފާތިމަތު ދިމާ އަލީގެ ޕެއަރ ރަން މެޑަލް ހޯދާފައިވަނީ ފައިނަލްގައި ރާއްޖޭގެ ދެވަނަ ޕެއަރ ކަމަށްވާ މުއީނާ މުޙައްމަދު އާއި ފާތިމަތު ޖުމާނާގެ ޕެއަރ ސީދާ4ސެޓުން ބަލިކޮށްގެންނެވެ. ރާއްޖޭގެ ދެ ޕެއަރ ފައިނަލްގައި ވާދަކުރަން ޖެހުނީ ސެމީ ފައިނަލްގައި ރަފާ އާއި ދިމާގެ ޕެއަރ މޮރިޝަސްގެ ޕެއަރ ބަލިކޮށްގެން އަދި މުއީނާ އާއި ޖުމާނާ ފައިނަލުން ޖާގަ ހޯދީ މަޑަގަސްކަރައިގެ ޕެއަރ ބަލިކޮށްގެންނެވެ.\nފައިނަލްގައި ރަފާ އާއި ދީމާގެ ޕެއަރ މުއިނާ އާއި ޖުމާނާގެ ޕެއަރ ބަލިކުރީ 11-5، 11-8، 11-8 އަދި 11-9 އިންނެވެ. ރާއްޖޭގެ މިދެ ޕެއަރ ފައިނަލް މެޗްއަށް ނިކުތްއިރުވެސް ޓޭބަލް ޓެނިސް އަންހެން ޑަބަލްސް އިވެންޓްގެ ރަން މެޑަލްއާއި ރިހި މެޑަލްވަނީ ޔަގީންވެފައެވެ. ފައިނަލް މެޗްއިން މޮޅުވެ ދިމާ އާއި ރަފާގެ ޕެއަރވަނީ ޓޭބަލް ޓެނިސް އަންހެން ޑަބަލްސްބައިން ރަން މެޑަލް ހޯދާފައެވެ އަދި ރިހި މެޑަލް ލިބުނީ މުއީނާ އާއި ޖުމާނާގެ ޕެއަރއަށެވެ.


Dalgona coffee ah vure "Proffee" magbooluvanee!\nޑަލްގޯނާއަށް ވުރެ "ޕްރޮފީ" މަގްބޫލުވަނީ!\nޕްރޮފީގެ މަގްބޫލުކަން މިހާރު ދުވަހެއް ދުވަހަކަށް ދަނި އިތުރުވަމުން\nކޮފީ ބޯހިތްވޭޭ ހެއްޔެވެ؟ ކޮފީ ތެރެއިން ފިނިކޮށް ހުންނަ ކޮފީ މާ މީރު ހެއްޔެވެ؟ އެހެން ކަމަށްވާނަަަމަ ޕްރޮފީއަކީ ވަރަށް ،ކަމުދާނެ ކޮފީ އެކެވެ.\nކޮވިޑް ލޮކްޑައުން ތެރޭގައި އެންމެ ހިނގި އެކައްޗަކީ ޑަލްގޯނާ ކޮފީ އެވެ. ނަމަވެސް މިހާރު ގިނަ ގައުމުތަކުގައި ލޮކްޑައުން ނިމުމަކަށް އައިސްފައިވާއިރު ޑަލްގޯނާ ކޮފީގެ މަގްބޫލުކަން ވެސް މިހާރު ވަނީ ދަށްވެފަ އެވެ. މިހާރު ވައިރަލް ވެގެން އުޅެނީ ޕްރޮފީ ކިޔާ ކޮފީ އެކެވެ.\nޑަލްގޯނާ ކޮފީގެ ރެސިޕީ އަކީ 2020 ގައި އިންޓަނެޓުގައި އެންމެ ގިނަ ބަޔަކު ސާޗްކުރި ރެސިޕީ އެވެ. ނަމަވެސް މިހާރު އަނެއްކާ ވެސް ޕްރޮފީ ވައިގައި ހިފާ އެ ހަދާގޮތް ހޯދާ މީހުން ވަނީ ގިނަ ވެފަ އެވެ. ޚާއްސަކޮށް ސިއްހަތަށް ބަލާ މީހުންގެ މެދުގައި ޕްރޮފީގެ މަގްބޫލުކަން އަންނަނީ އިތުރު ވަމުންނެވެ.\nޕްރޮފީ އަކީ ވަރަށް ބޯލަން ހިތްގައިމު ކޮފީ އެކެވެ. މިއީ ޕްރޮޓީން ޝޭކް އާއި ކޮފީގެ ކޮމްބިނޭޝަން އެކެވެ. އަސްލު މިޔަށް ކިޔަނީ ޕްރޮޓީން ކޮފީ އެވެ. ފިޓްނަސްއަށް ލޯބިކުރާ ގިނަ ބަޔަކު މިހާރު މި ކޮފީ އިންސްޓަގްރާމްގައި ވަރަށް މަޝްހޫރުކުރަމުން އެބަ ދެއެވެ.\nމި ކޮފީ ޓްރެންޑް ފެށިގެން އައީ ޓިކްޓޮކް އިންނެވެ. އަދި މިހާރު އިންސްޓަގްރާމްގައި މި ކޮފީ ވަނީ ވައިރަލް ވެފަ އެވެ. ހޭޝްޓެގް ޕްރޮޓީންކޮފީ ޖަހައިގެން ސާޗް ކޮށްފިނަމަ މި ކޮފީއާ ގުޅޭ 66،000 ޕޯސްޓްސް އިންސްޓަގްރާމުން މިހާރު ފެންނާނެ އެވެ.\nޕްރޮފީގެ ފައިދާ އަކީ ކޮބާ؟\n• ސިއްހަތަށް ބަލައިގެން އުޅޭ މީހުންނަށް މިއީ ވަރަށް ސްމާޓް ޗޮއިސް އެކެވެ. ޕްރޮޓީން އިތުރަށް ބޭނުންކުރަން ބޭނުންވާ މީހުންނަށް ކޮފީ ބުއިން ހުއްޓާ ނުލާ ފަރުޖެއްސޭ ބުއިމެކެވެ.\n• ޕްރޮޓީން އެކުލެވޭ ބުއިމަކަށް ވާތީ ކޮފީ އެއް ބޯލުމުގެ ހިތްހަމަޖެހުމުގެ އިތުރުން ޕްރޮޓީންގެ ސަބަބުން ބަނޑު ފުލްވެފައި ހުންނަ ކަމުގެ އިހްސާސް ގިނަ އިރުތަކެއް ވަންދެންހުރެ އެވެ.\n• ޕްރޮޓީން އަކީ އަހަރެމެންގެ ހަށިގަނޑަށް އެންމެ ބޭނުންވާ އެއް މެކްރޯނިއުޓްރިއަންޓްސް އެވެ. ޚާއްސަކޮށް ބަރުދަން ލުއިކުރަން ބޭނުންވާ މީހުންނަށެވެ.\n• ނިއުޓްރިޝަނިސްޓުން އިރުޝާދު ދެނީ ހެނދުނު ހޭލައިގެން ފުރަތަމަ ކާ ކެއުމުގައި ޕްރޮޓީން އެކުލެވޭ އެއްޗެތި ބޭނުން ކުރުމަށެވެ. އޭރުން އަވަހަށް ބަނޑުހައެއް ނުވާނެ ކަމަށާއި އިރުއިރުކޮޅާ ސްނެކްސް ކާހިތް ނުވާނެ ކަމަށެވެ.\n• ހެނދުނު ހޭލައިގެން ފުރަތަމައިނުން ވެސް ޕްރޮފީއެއް ބޯލައިގެން ކުޑަ ކުޑަ ނާސްތާއަކުން ހަމަޖައްސާ ލެވޭނެ އެވެ. ނުވަތަ ނާސްތާއެއް ނުކުރިޔަސް ބަނޑުހައި ނުވެ ހުންނާނެ އެވެ.\nއެސްޕްރެސޯ ކޮފީގެ ދެ ޝޮޓް ތައްޔާރު ކޮށްލާށެވެ.\nއެމީހަކު ފޮނިކުރަން ބޭނުންވާ މިންވަރަކަށް ހަކުރު އަޅާށެވެ. ހަކުރު ނޭޅިޔަސް މައްސަލައެއް ނެތެވެ.\nކޮފީ ހިހޫވަންދެން ބަހައްޓާށެވެ\nއެމީހަކު ބޭނުންވާ މިންވަރަކަށް ކިރު އަޅާށެވެ. އާދައިގައި ކޮފީ ހަދާ އުޅޭ ގޮތަށް ހަދާފައި ހިހޫކޮށްލާށެވެ.\nއެހެން ބޯތައްޓެއްގައި ޕްރޮޓީން ޕައުޑާ އާއި ފެން އެއްކޮށް ސަމުސަލަކުން ނުވަތަ ވިސްކަކުން ނުވަތަ ޝޭކާ އަކުން ގިރާށެވެ.\nބަދަލުގައި 'ރެޑީ ޓު ޑްރިންކް' ނުވަތަ "ފްރެޝް އެޓް ހޯމް" ޕްރޮޓީން ޑްރިންކެއް ވެސް ބޭނުން ކުރެވިދާނެ އެވެ.\nބްލެކް ކޮފީ ނުވަތަ އެސްޕްރެސޯ ފިނިކޮށްފައި ނުވަތަ ތާފަނާކޮށް ބަހައްޓައިގެން ޖޯޑަކަށް އަޅާށެވެ.\nޕްރޮޓީން ޑްރިންކްގެ ތެރެއަށް އައިސް ލާތޭ ނުވަތަ އައިސްކޮށްފައިވާ ކޮފީ ވެސް އެޅިދާނެ އެވެ.\nހުރިހާ އެއްޗެއް ރަނގަޅަށް އެއްކޮށްލާށެވެ. ވީހާވެސް މަދުން ހަކުރު އެޅުން ރަނގަޅެވެ. އެއްގޮތަކަށް ވެސް ނޭޅިޔަސް ރަނގަޅެވެ.


ހުވަފެނުގެ ތަޢުބީރު- ޔޫސުފު ޢަލައިހިއްސަލާމްގެ ވާހަކަ(23)\nޔަޢުޤޫބުގެފާނުގެ އަރިހަށް ޔޫސުފުގެފާނުގެ ޤަމީސްކޮޅު<?xml:namespace prefix = o ns = "urn:schemas-microsoft-com:office:office" />\nޔޫސުފުގެފާނު އެކަލޭގެނުގެ ބައްޕާފުޅު ޔަޢޫޤޫބުގެފާނާ ބައްދަލުކުރައްވަވަން ވަރަށް ބޮޑަށް ބޭނުންފުޅުވެވަޑައިގެންނެވިއެވެ. އެހެން ނުވާންވީ ކީއްވެތޯއެވެ؟ އެދެބަފައިކަލުން ވަކިވެވަޑައިގެންނެވިފަހުން އެތަކެއް ޒަމާންތަކެއް ފާއިތުވެގެން ހިނގައްޖެއެވެ. ދެން މިހާރު އެކަލޭގެފާނު އިންތިޒާރު ކުރައްވަވަންވީ ކީއްވެތޯއެވެ؟ އެކަލޭގެފާނަކީ ޔޫސުފުގެފާނުކަން މިހާރު އެނގިއްޖެއެވެ.\nއެދެބަފައިކަލުން ވަކިވެވަޑައިގެންނެވި ދުވަހުއްސުރެ އެކަލޭގެފާނުގެ ބައްޕާފުޅަށް ހަމަނިންޖެއް ލިބިވަޑައެއްނުގަންނަވައެވެ. ރަނގަޅަކަށް ފަރީއެއްނުކުޅުއްވެވެއެވެ. އެކަމާ ހިތާމަކުރައްވަވާ ކީރިތިކުރައްވަވަމުން ގެންދެވުމުގެ ސަބަބުން އެކަލޭގެފާނުގެ ލޯފުޅުގެ ފެނުންވަނީ ގެއްލިގެންގޮސްފައެވެ.\nއެހެންކަމުން ޔޫސުފުގެފާނު އެކަލޭގެފާނުގެ ގަމީސްކޮޅު އެމީހުންނަށް ދެއްވަވާފައި ވިދާޅުވިއެވެ. (اذْهَبُواْ بِقَمِيصِي هَـذَا فَأَلْقُوهُ عَلَى وَجْهِ أَبِي يَأْتِ بَصِيرًا وَأْتُونِي بِأَهْلِكُمْ أَجْمَعِينَ) " ތިމަންކަލޭގެފާނުގެ މި ގަމީސްކޮޅާއިގެން (ބައްޕާފުޅުގެ އަރިހަށް) ދާށެވެ. އަދި ބައްޕާފުޅުގެ މޫނުފުޅު މައްޗަށް މި ގަމީސްކޮޅު އެއްލާށެވެ. އޭރުން ލޮލަށް ފެންނަ ބޭކަލަކު ކަމުގައި އެކަލޭގެފާނު ވެވަޑައިގަންނަވާނެތެވެ. އަދި ތިޔަބައިމީހުންގެ އަހުލުވެރީން އެންމެން ގޮވައިގެން ތިމަންކަލޭގެފާނުގެ އަރިހަށް އަންނާށެވެ."\nއެ ގަމީސްކޮޅު ހިފައިގެން އެބައިމީހުން ކަންއާނަށް ދިއުމާއެކު އެކަލޭގެފާނަށް ޔޫސުފުގެފާނުގެ ވަސް އިޙުސާސްކުރެވިއްޖެއެވެ. އަދި ވިދާޅުވިއެވެ. (إِنِّي لَأَجِدُ رِيحَ يُوسُفَ) " ހަމަކަށަވަރުން ތިމަންކަލޭގެފާނަށް ޔޫސުފުގެވަސް އެބަދުވައެވެ." އެހިނދު އެކަލޭގެފާނުގެ އަރިހުގައި ތިބި މީހުން ބުންޏެވެ. (تَاللّهِ إِنَّكَ لَفِي ضَلاَلِكَ الْقَدِيمِ) " ﷲ ގަންދީ ބުނަމެވެ. ހަމަކަށަވަރުން ކަލޭގެފާނުވަނީ ކުރިންވެސް ކަލޭގެފާނު ހުންނެވި ކުށް ޚިޔާލުގައިކަން ކަށަވަރެވެ." ކުށްޚިޔާލެއްގައި ތިބީ އެމީހުންނެވެ. އެހެނެއްކަމަކު އެކަލޭގެފާނު ވަނީ ތެދުވެރީންގެ ތެރެއިންނެވެ.\nޔޫސުފުގެފާނުގެ ޤަމީސްކޮޅު ހިފައިގެންދިޔަ މީހުން ޔަޢުޤޫބުގެފާނުގެ އަރިހަށްގޮސް ޤަމީސްކޮޅު އެކަލޭގެފާނުގެ މޫނުފުޅު މައްޗަށް އެއްލިއެވެ. އެހިނދު ލޮލަށް ފެންނަ ބޭކަލަކު ކަމުގައި އަލުން އެކަލޭގެފާނު ވެވަޑައިގަތެވެ. އަދި އެމީހުންނަށް ވިދާޅުވިއެވެ. (أَلَمْ أَقُل لَّكُمْ إِنِّي أَعْلَمُ مِنَ اللّهِ مَا لاَ تَعْلَمُونَ) " ތިޔަބައިމީހުންނަށް ނޭނގޭ ކަންތައްތަކެއް ހަމަކަށަވަރުން ﷲގެ ޙަޟްރަތުން ތިމަންކަލޭގެފާނަށް އެނގިވަޑައިގަންނަވާކަމަށް ތިމަންކަލޭގެފާނު ވިދާޅެއްނުވަން ހެއްޔެވެ؟ "\nއެހިނދު އެކަލޭގެފާނުގެ ބޭފުޅުން ބުންޏެވެ. (يَا أَبَانَا اسْتَغْفِرْ لَنَا ذُنُوبَنَا إِنَّا كُنَّا خَاطِئِينَ) " އޭ ބައްޕާފުޅާއެވެ! އަޅުގަނޑުމެންގެ ފާފަތައް ފުއްސަވައި ދެއްވެވުން އެދި ދުޢާކޮށް ދެއްވަވާށެވެ. ހަމަކަށަވަރުން އަޅުގަނޑުމެންވަނީ ކުށްވެރީން ކަމުގައެވެ." ޖަވާބުގައި ޔަޢުޤޫބުގެފާނު ވިދާޅުވިއެވެ. (سَوْفَ أَسْتَغْفِرُ لَكُمْ رَبِّيَ إِنَّهُ هُوَ الْغَفُورُ الرَّحِيمُ) "ތިޔަބައިމީހުންގެ ފާފަ ފުއްސަވައި ދެއްވެވުން އެދި ތިމަންކަލޭގެފާނުގެ ވެރިއިލާހަށް ދުޢާ ދަންނަވާހުށީމެވެ. ހަމަކަށަވަރުން އެއިލާހީ ފާފަފުއްސަވާ ރަޙީމްވަންތަ ރަސްކަލާނގެއެވެ."


އޮޓޯ ރިކްޝާ ބަދަލުކޮށްލީ، ކުޑަ އެމްބިއުލޭންސް އަކަށް! - DhiDaily\nއޮޓޯ ރިކްޝާ ބަދަލުކޮށްލީ، ކުޑަ އެމްބިއުލޭންސް އަކަށް!\nއިންޑިއާގައި ކޯވިޑް 19 ގެ ހާލަތު އިންތިހާއަށް ގޯސްވާން ފެށުމުން އެތައް ބަޔަކު ވަނީ އެމީހުންނަށް ވެދެވެން އޮތް އެހީތެރިކަމެއް އެކަމަށް ބޭނުންވާ ފަރާތްތަކަށް އެއްވެސް ފަސްޖެހުމެއް ނެތި ފޯރުކޮށްދީފައެވެ.\nއެގޮތުން އިންޑިއާގެ މުސްލުމު އާބާދީއަށް ނިސްބަތްވާ އުމުރުން 34 އަހަރުގެ މުހައްމަދު ޖާވިދް ހާން ވަނީ، އޭނާގެ ރިކްޝާ ހާލުގައި ޖެހިފައިތިބި މީހުންނަށް އެހީތެރިކަން ފޯރުކޮށްދިނުމަށް ވަގުތުން ބަދަލުކޮށްފައެވެ. އޭނާ ވަނީ އެ ރިކްޝާގައި އޮކްސިޖަން ސިލިންޑަރަކާއި، އޮކްސިޖަން ބަލާ މެޝިނަކާއި، ލޭ ގެ ޕްރެޝަރ ބެލޭނެ ގޮތުގެ އިތުރުން ކުއްލި ހާލަތުގައި ބޭނުންކުރަންޖެހޭ ބޭސްތަކުން އެ ރިކްޝާ ކުޑަ އެމްބިއުލޭންސް އަކަށް ބަދަލު ކޮށްފައެވެ.\nމިކަމާއި ގުޅިގެން އޭނާ ބުނެފައިވަނީ، މިކަން ކުރީ، މަގުމަތީ އޮކްސިޖަން ނުލިބި އެތައް ބަޔަކު މަރުވާ މަންޒަރު ފެނި ހިތައް ކުޅަދާނަ ނުވެގެން ކަމަށާއި، އިސްލާމް ދީނުގައި އަންގަވާފައި ވަނީވެސް އެކަކު އަނެކަކަށް އެހީތެރިވުމަށް ކަމަށްވާތީ، އޭނާ އާއި އޭނާގެ އަންހެނުން ވެގެން ރިކްޝާ އެންބިއުލޭންސް އަކަށް ބަދަލު ކުރީ ކަމަށެވެ. އަދި މިއީ އެއްވެސް މީހެއް އަތުން ފައިސާ ހޯދުމަށް ކުރާ ކަމެއް ނޫން ކަމަށާއި، އަދި އެއްވެސް މީހެއް އަތުން ފައިސާއެއްވެސް ބޭނުން ނުވާ ކަމަށް އޭނާ ވަނީ ބުނެފައެވެ.\nޖާވިދް ބުނީ މިހާތަނަށް 900 އާއި ގާތް ކުރާ އަދަދަކަށް މީހުންނަށް ރިކްޝާ ތެރޭ ފަރުވާ ދެވިފައި ވާކަމަށާއި، އެންމެ ހިތްދަތި ވަނީ، ފަރުވާ ދެމުންދަނިކޮށް މީހާކު މަރުވުމުން ކަމަށެވެ. އަދި މި މަންޒަރު އެތައް ފަހަރަކު ފެނުނަސް ފަސްޖެހެން ބޭނުން ނުވާ ކަމަށާއި، މިކަން ރަނގަޅުވަންދެން އޭނާ އާއި އޭނާގެ އަންހެނުން މިކަން ކުރާނެ ކަމަށެވެ.\nއިންޑިއާގެ ހާލަތު އަންނަނީ ދުވަހެއް ދުވަހަކުން ގޯސްވަމުންނެވެ. އެގޮތުން އެގައުމުން އެވްރެޖްކޮށް ކޮންމެ ދުވަހަކުގެން 300،000 ލައްކަ މީހުން އަންނަނީ ބައްޔަށް ފައްސިވަމުންނެވެ. އަދި އެގައުމުގެ ހޮސްޕިޓަލްތައް ވަނީ، ފުރި މީހުންނަށް ފަރުވާ ނުދެވޭ ހިސާބަށް ގޮސްފައެވެ.\nރެސިޕީ: ޗިކަން ޕެޓީޒް


Thaareehee badhalah Azmiraldha aai Shujoon!\nޑރ. އަޒްމިރަލްދާ ޒާހިރާއި އައިޝާ ޝުޖޫން މުހައްމަދަކީ ރާއްޖޭގެ ތާރީހުގައި ރަން އަކުރުން ލިޔެވިގެންދާނެ ދެ ނަމެވެ. އެންމެ މަތީ ކޯޓުގެ އެންމެ ޝަރަފުވެރި ބެންޗުގައި އިށީނދެވަޑައިގަންނަވާނެ ފުރަތަމަ އަންހެން ދެ ފަނޑިޔާރުންނެވެ. ސުޕްރީމް ކޯޓުގެ ފުރަތަމަ އަންހެން ދެ ފަނޑިޔާރުންނެވެ.\nސުޕްރީމް ކޯޓު 2008 ގެ ގާނޫނު އަސާސީއިން އެކުލަވާލައި ބެންޗަށް އެންމެ ފުރަތަމަ އައްޔަން ކުރެއްވީ ހަތް ފިރިހެން ބޭފުޅުންނެވެ. އެގޮތުގައި ހުސް ފިރިހެން ބޭފުޅުންނާއެކު ބެންޗު މި އަހަރުގެ ނިޔަލަށް އޮތީ އެވެ. ބެންޗަށް ތިން ފަހަރެއްގެ މަތިން ބަދަލު ވެސް އަ އެވެ. އެކަމަކު، އެ ގޮނޑީގައި އިށީނދެވަޑައިގަތުމުގެ ޝަރަފު މުޅިން ވެސް ލިބެމުން ދިޔައީ ފިރިހެން ބޭފުޅުންނަށެވެ.\nމިކަން ބަދަލު ކުރެއްވުމަށް އެންމެ ފުރަތަމަ އިސް ނެންގެވީ ރައީސް އިބްރާހިމް މުހައްމަދު ސޯލިހެވެ. އެމަނިކުފާނު އަޒްމިރަލްދާ އާއި ޝުޖޫންގެ ނަން ކުރިއަށް ގެންނެވިއިރު އެއީ އެއްވެސް ބަޔަކު އުއްމީދު ކޮށްގެން ތިބި ކަމެއް ނޫނެވެ. އެކަމަކު، ކޮންމެވެސް ވަރަކަށް އެ ވާހަކަ ދެކެވެމުންދިޔަ އެވެ.\nސުޕްރީމް ކޯޓަށް ފަނޑިޔާރުން އައްޔަން ކުރުމުގެ އިޖުރާއަތުގެ އޮންނަ ގޮތަކީ ޖުޑީޝަލް ސާވިސް ކޮމިޝަން (ޖޭއެސްސީ) އިން ރައީސްއަށް ނަންތަކެއް ލަފާ އެރުވުމެވެ. އެ ނަންތައް ރައީސް ރައްޔިތުންގެ މަޖިލީހަށް ފޮނުވާނެ އެވެ. އައްޔަންކުރަން ފާސް ކުރާނީ މަޖިލީހުންނެވެ.\nޖޭއެސްސީގެ ލަފާއެއް ހޯދުމަށް ދެ ބޭފުޅުންގެ ނަން، ރައީސް ޖޭއެސްސީއަށް ފޮނުވި އެވެ. އެއާއެކު ދީނީ އިލްމުގެ ބޭފުޅުން ނުރުހުން ފާޅު ކުރި އެވެ. ބޮޑު ބަހުސަކަށް ގައުމު ވެއްޓުނެވެ. ނަމަވެސް މަޖިލިސް ގިނަ މެންބަރުން އަދި ބައެއް ދީނީ އިލްމްވެރިން ވެސް ވަނީ އެކަމަށް ތާއީދު ކުރައްވާފަ އެވެ. އޭގެ ތެރޭގައި ކުރީގެ ރައީސް މައުމޫން އަބްދުލްގައްޔޫމް ހިމެނެ އެވެ. އެމަނިކުފާނު ވަނީ އަންހެން ފަނޑިޔާރުން ހުއްދަވާ ގިނަ ސަބަބުތައް ދައްކަވާފަ އެވެ. އަޑު ގަދަވީ އެ ވާހަކަތަކެވެ.\nއެއާ ހިލާފަށް އަދާލަތު ޕާޓީއިން ވަނީ އެކަން ހުއްދަ ނޫން ކަމަށް ބުނެ ބަޔާނެއް ނެރެފަ އެވެ. ނަމަވެސް އަންހެން ފަނޑިޔާރުން އައްޔަން ކުރުމަކީ ކާފަރުވާނެ ކަމެއް ނޫން ކަމަށް އެ ބަޔާނުގައި ބުންޏެވެ. ފަތުވާ މަޖިލީހުން ނެރެފައިވާ ފަތުވާއެއްގައި ވެސް ބުނީ އަންހެން ފަނޑިޔާރުން އައްޔަންކުރުން ހުއްދަ ނޫން ކަމަށެވެ.\nޖޭއެސްސީއިން އެ ނަންތައް ބަލައިގަނެ، އިތުރު ބޭފުޅުންނަށް ޖޭއެސްސީއިން ފުރުސަތު ހުޅުވާލި އެވެ. އެ ފުރުސަތުގައި ހައިކޯޓުގެ ހަތަރު ފަނޑިޔާރަކު ކުރިމަތިލެއްވި އެވެ. ނަމަވެސް އިންޓަވިއުކުރުމަށްފަހު ޖޭއެސްސީއިން ވެސް ރައީސްއަށް ލަފާ އެރުވީ ޝުޖޫން އާއި އަޒްމިރާލްދާގެ ނަމެވެ. އެއާއެކު، ދެ ބޭފުޅުންގެ ނަން ރައީސް މަޖިލީހަށް ފޮނުއްވި އެވެ.\nދެ ބޭފުޅުންގެ ގާބިލްކަމުގެ ވާހަކައަކާއެކު ގިނަ މެންބަރުން މަޖިލީހުގެ ތަޅުމުގައި ވާހަކަ ދެއްކެވި އެވެ. އެ ދެ ބޭފުޅުންނަށް ރައްޔިތުންގެ މަޖިލީހުން ރުހުން ދީފައިވަނީ މި މަހުގެ ތިންވަނަ ދުވަހު އެވެ. އެއީ 62 މެންބަރުންގެ ވޯޓުންނެވެ. ވޯޓުގައި 64 މެންބަރުން ބައިވެރިވިއިރު ރުހުން ނުދޭން ވޯޓު ދެއްވީ އެންމެ މެންބަރެކެވެ. އެ މެންބަރަށް ވަރަށް ބޮޑަށް ފާޑުކިޔުން ވެސް އަމާޒުވި އެވެ. އޭގެ އަނެއް ދުވަހަކީ ތާރީހީ ބޮޑު ބަދަލު އައި ދުވަހެވެ. ސުޕްރީމް ކޯޓުގެ ފަނޑިޔާރު ކަމުގެ ހުވާ ދެ ބޭފުޅުން، ރައީސް ސޯލިހުގެ ކުރިމަތިފުޅުގައި ކުރެއްވި އެވެ.\nސުޕްރީމް ކޯޓުގެ ބެންޗު ހަތަކަށް ބަދަލުކޮށްފައިވާއިރު އާ ދެ ގޮނޑީގައި އަޒްމިރަލްދާ އާއި ޝުޖޫން އިށީނދެވަޑައިގަންނަވާނެ އެވެ. އެކަމަކު، އަދި އެ ދެ ބޭފުޅުން ޝާމިލްވާ ޝަރީއަތެއް ތާވަލެއް ނުކުރެ އެވެ. ބެލެވޭ ގޮތުގައި ދެ ބޭފުޅުން ބޮޑަށް ޝާމިލްވާނީ މަދަނީ މައްސަލަތަކުގަ އެވެ.\nއަޒްމިރަލްދާއަކީ ހައިކޯޓުގެ ފަނޑިޔާރު ކަމުގައި ހުންނެވިއިރު ވެސް ގިނަ ބަޔެއްގެ އިހްތިރާމް ހޯއްދެވި ފަނޑިޔާރެކެވެ. ރައްޔިތުން މަޖިލީހުގެ ކުރީގެ ރައީސް އަހުމަދު ޒާހިރުގެ ދަރިކަނބަލުން އަޒްމިރަލްދާއަކީ އިނގިރޭސިވިލާތުން ގާނޫނީ ދާއިރާއިން ޕީއެޗްޑީ ހާސިލް ކުރައްވާފައިވާ ބޭފުޅެކެވެ. އޭނާއަކީ ޕީއެޗްޑީއާއެކު ފަނޑިޔާރުކަން ކުރައްވާ ދެ ބޭފުޅުންގެ ތެރޭގައި ހިމެނިވަޑައިގަންނަވާ ބޭފުޅެކެވެ. ފަނޑިޔާރު ކަމުގެ ކުރިން ބަންޑާރަ ނައިބު އޮފީހުގައި މަސައްކަތް ކުރެއްވި އެވެ.\nޝުޖޫންއަކީ ވެސް ހަމަ އެހެން ގާނޫނީ ބޭފުޅުންގެ މެދުގައި މަގުބޫލު ބޭފުޅެކެވެ. އޭނާއަކީ އެންމެ ފުރަތަމަ އަންހެން ދެ ގާޒީގެ ތެރޭ ހިމެނޭ ބޭފުޅެއް ވެސްމެ އެވެ. ސްކޫލް ދުވަސްވަރު ރީއްޗަށް ލަވަ ވިދާޅުވި ޝުޖޫންއަށް ގާޒީކަން ލިބި ވަޑައިގެންނެވީ ރައީސް މައުމޫންގެ ވެރި ކަމުގައި ޖުލައި 11، 2007 ގައެވެ. އަބަދުވެސް އަނިޔާވެރި އަމަލުތަކާ ދެކޮޅަށް ވަކާލާތަކު ކުރައްވަމުން ވަޑައިގެންނެވި ޝުޖޫން ވަނީ އަނިޔާވެރި އަމަލުތަކާ ދެކޮޅަށް މަސައްކަތްކުރާ އދ. ގެ ސަބް-ކޮމެޓީ (އެސްޕީޓީ) އަށް ދެ ފަހަރަށް އިންތިހާބުވެ ވަޑައިގެންފަ އެވެ. ރާއްޖޭގެ ފުރަތަމަ ބާ ކައުންސިލް އިންތިހާބުގައި ވާދަ ކުރައްވާ އެ ކައުންސިލްގެ މެންބަރަކަށް ވެސް އިންތިހާބުވި އެވެ.


ކޮވިޑް ޖެހިގެން އިތުރު މީހަކު ނިޔާވުން\nފަހަކަށް އައިސް ކޮވިޑް ބަލީގައި ގާތްގާތުގައި ގިނަ ބަޔަކު ދަނީ ފަނާވަމުން\nކޮވިޑް ޖެހިގެން ހުކުރުދުވަހު އެކަނިވެސް5މީހުން ވަނީ ނިޔާވެފައި\nއެންމެފަހުން ނިޔާވީ ހުޅުމާލޭ ފެސިލިޓީގައި ފަރުވާހޯދި 87 އަހަރުގެ ދިވެހި ފިރިހެނެއް\n15 މެއި 2021 | ހޮނިހިރު 11:02\nމިހާތަނަށް ރާއްޖޭގައި ޖުމްލަ 93 މީހަކު ކޮވިޑް ބަލީގައި ވަނީ ނިޔާވެފައި\nކޮވިޑް ޖެހިގެން އިތުރު މީހަކު ރާއްޖޭގައި ނިޔާވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ)އިން ބުނީ ނިޔާވެފައިވަނީ ހުޅުމާލޭ މެޑިކަލް ފެސިލިޓީގައި ފަރުވާހޯދަމުންދިޔަ ދިވެހި ފިރިހެނެއްކަމަށެވެ. އެމީހާގެ އުމުރަކީ 87 އަހަރެވެ. އެމީހާ ނިޔާވެފައިވަނީ ރޭ ދަންވަރު 01:39 އެހާކެއްހާއިރުއެވެ. ހޮނިހިރު ދުވަހު ކޮވިޑް ޖެހިގެން އިތުރު މީހަކު ނިޔާވެފައިވާއިރު ހުކުރު ދުވަހު އެކަނިވެސް5މީހަކު މިބަލީގައި ވަނީ ނިޔާވެފައެވެ. ހޮނިހިރު ދުވަހު ނިޔާވި މީހާއާއެކު ރާއްޖެއިން މި ބަލީގައި ނިޔާވި މީހުންގެ އަދަދު ވަނީ 93ށް އަރާފައެވެ.\nނިޔާވި މީހުންގެ ތެރެއިން، ހުކުރު ދުވަހު އެންމެ ފުރަތަމަ ނިޔާވެފައި ވަނީ، އުމުރުން 86 އަހަރުގެ ދިވެހި ފިރިހެނެކެވެ. އޭނާ ނިޔާވެފައިވަނީ ހުކުރުވިލޭރޭ މެންދަމު 02:46 ހާއިރު ކަމަށް އެޗްޕީއޭއިން ބުނެއެވެ. މިއީ ރާއްޖޭން ކޮވިޑް ޖެހިގެން ނިޔާވި 88 ވަނަ މީހާއެވެ.\nކޮވިޑް ބަލީގައި ހުކުރު ދުވަހު ދެވަނަ އަށް ނިޔާވެފައި ވަނީ އުމުރުން 64 އަހަރުގެ ދިވެހި ފިރިހެނެކެވެ. އޭނާ ނިޔާވެފައި ވަނީ ހުކުރު ދުވަހު ހެނދުނު 06:30 ހާއިރު އެވެ. މިއީ ރާއްޖޭން ކޮވިޑް ބަލީގައި ނިޔާވި 89 ވަނަ މީހާއެވެ. އަދި3ވަނައަށް ނިޔާވެފައިވަނީ ޑީއެޗް-11ގައި ކޮވިޑަށް ފަރުވާ ހޯދަމުން ދިޔަ 86 އަހަރުގެ ދިވެހި އަންހެނެކެވެ.\nއޭގެފަހުން ހުކުރު ދުވަހުގެ މެންދުރު 12:48 ހާއިރު ވެސް ވަނީ މީހަކު ނިޔާވެފައެވެ. އެއީ އުމުރުން 78 އަހަރުގެ ދިވެހި ފިރިހެނެއް ކަމަށް އެޗްޕީއޭއިން މައުލޫމާތުދެއެވެ. އޭނާ ނިޔާވެފައިވަނީ އައިޖީއެމްއެޗްގެ އީއާރްއަށް ގެނެސް ފަރުވާދެމުންދަނިކޮށެވެ. ހުކުރު ދުވަހު އެންމެ ފަހުން ނިޔާވެފައިވަނީ ދަރުމަވަންތަ ހޮސްޕިޓަލްގެ 11 ވަނަ ފަންގިފިލާގައި ފަރުވާދެމުންދިޔަ ދިވެހި އަންހެނެކެވެ. އެމީހާގެ އުމުރަކީ 63ކެވެ. އެމީހާ ނިޔާވެފައިވަނީ ހުކުރު ދުވަހުގެ ރޭ 11:53ގައެވެ.\nކޮވިޑް ޖެހިގެން މިދިޔަ ހަފުތާގެ ހުކުރު ދުވަހުވެސް ވަނީ4މީހަކު ނިޔާވެފައެވެ. އަދި ހޯމަ ދުވަހު3މީހަކު ވަނީ ނިޔާވެފައެވެ.\nއައިޖީއެމްއެޗްގެ ޑރ. މުހައްމަދު އިސްމާއިލް ވަނީ ކުރިއާ ޚިލާފަށް ކޮވިޑަށް ޕޮޒިޓިވްވާ ޒުވާނުންގެ ހާލަތު މިހާރު ވަރަށް ބޮޑަށް ސީރިއަސްވަމުން ދާކަމަށް ވިދާޅުވެފައެވެ. ދަރުމަވަންތަ ހޮސްޕިޓަލުގެ އައިސީޔޫގައި މިހާރު ފަރުވާދެމުން އަންނަ 65 ޕަސެންޓް މީހުންނަކީ އުމުރުން 40 އަހަރުން ދަށުގެ މީހުންނެވެ. ކުރިން މި ބަލީގައި ބޮޑުވަރު ވަނީ އުމުރުން ދުވަސްވީ މީހުންނަށް ކަމަށް ވިޔަސް ކޮވިޑްގެ އައު ރާޅާއެކު ހާލަތު މިހާރު ވަނީ ބަދަލުވެފައެވެ. ކޮވިޑް ޖެހޭ ކުޑަކުދިންގެ އަދަދު ވެސް ވަނީ އިތުރުވެފައެވެ. އެންމެ ފަހުގެ ތަފާސްހިސާބުތަކަށް ބަލާއިރު އުމުރުން 18 އަހަރުން ދަށުގެ 211 ކުއްޖަކަށް މި ބަލިޖެހިގެން އަންނަނީ ފަރުވާ ހޯދަމުންނެވެ. އައިސީޔޫގައި ފަރުވާ ހޯދާ ގިނަ މީހުންނަކީ ވެކްސިންވެސް ޖަހާފައިނުވާ މީހުންނެވެ.\nޑރ. މުހައްމަދު އިސްމާއިލް ވަނީ އައިސީޔޫއަށް ލުމާއި ބަލީގެ އަލާމަތްތައް ފެނުމާއި ދޭތެރޭ އައު ޕެޓާނެއް ފެނިފައިވާކަމަށް ވިދާޅުވެފައެވެ. ކުރިއާއި ޚިލާފަށް މިހާރު އައިސީޔޫގައި އޮވެ އަލާމާތްތައް ފެންނަތާ 10 ދުވަހުގެ ތެރޭގައި ބަލިމީހާގެ ހާލު ސީރިއަސްވެއެވެ. އަމިއްލައަށް ނޭވާ ނުލެވި ވެންޓިލޭޓަރަށް ލާންޖެހޭ މީހުން އިތުރުވެފައިވާއިރު، ބަލިޖެހޭ މީހުންގެ ހަށިގަނޑުގެ ގިނަ ގުނަވަންތަކެއްގައި މައްސަލަ ޖެހެއެވެ. މެޝިނުން ނޭވާލެއްވިޔަސް އޮކްސިޖަން ދާންޖެހޭ ހިސާބަށް ފޯރުނުކޮށްދެވުމަކީ މިހާރު މި ބަލީގައި ނިޔާވާ މީހުންގެ އަދަދު އިތުރުވާ ސަބަބެކެވެ.


Dr. Shifan: Fun loaibakaa eku dhivehinnah haassa | Mihaaru\nޑރ. ޝިފާން "މިހާރު"އާ ވާހަކަ ދައްކަވަނީ: އޭނާ އަކީ ފުރަތަމަ ދިވެހި އޮންކޯ ސާޖަން. --ފޮޓޯ: ހުސެއިން ވަހީދު/މިހާރު\n16 ޖެނުއަރީ 2018 - 06:16 30 comments\nމީގެ 10 އަހަރު ކުރި އެވެ. ޑރ. މުހައްމަދު ޝިފާނަށް ފެނިވަޑައިގަތީ ހިތް ދަތި މަންޒަރެކެވެ؛ އުމުރުން ދުވަސްވީ އަންހެނަކު، ކޮތަޅަކަށް ބޭސްފުޅިއެއް ލައިގެން އައިޖީއެމްއެޗުގެ އެއް ކޮޓަރިން އަނެއް ކޮޓަރި އަށް ވަންނަނީ އެވެ. މޫނުމަތިން ފެނުނީ މާޔޫސްކަމާއި ގޮތް ހުސްވެފައިވާ ތަނެވެ. އެތައް އިރެއްވީއިރު ވެސް އެ އަންހެން މީހާ ބޭނުންވެގެން އުޅުނު ފަރުވާއެއް ނުލިބުނެ އެވެ.\nއޮޕަރޭޝަން ޑޮކްޓަރެއްގެ ގޮތުގައި އެ ދުވަހު އޯޕީޑީގައި އިންނެވި ޝިފާން، އަންހެންމީހާގެ ގާތަށް ވަޑައިގަތީ، އެ ހާލަށް ހަމްދަރުދީވެގެންނެވެ. މައުލޫމާތު އޮޅުންފިލުއްވިއިރު، އަންހެން މީހާ ކޮޅުކޮޅަށް ދުވެ ނެގީ، އަތުގައި އޮތް ބޭސްފުޅި ބޭނުންކުރާނެ ގޮތެއް ނޭނގިގެންނެވެ. އެ ބޭސްފުޅި ހިފައިގެން ދާންވީ ކޮން ކަހަލަ ޑޮކްޓަރެއްގެ ގާތަށް ކަމެއް ވެސް އަންހެން މީހާ އަށް އެނގިފައެއް ނެތެވެ. ކެންސަރަށް ފަރުވާ ހޯދަމުން ދިޔަ އެ މީހާ، އަތުގައި ގެންގުޅުނު ބޭސްފުޅިއަކީ، ޝިފާން، 43، ވިދާޅުވި ގޮތުގައި، އެގޮތަށް އަތުގައި ގެންގުޅެވޭނެ އެއްޗެއް ވެސް ނޫނެވެ.\nއާސަންދައިގެ ފަރުވާ ވެސް ނުފަށާއިރު، އަގުބޮޑުކޮށް ގަނެގެން އުޅުނު އެ ބޭސްފުޅި، އޭރު އޮތީ ހަލާކުވެފަ އެވެ. އެހެންވެ، އެ ދުވަހު އަންހެން މީހާ ގެއަށް ދާން ޖެހުނީ މާޔޫސްވެ ހުރެ އެވެ. ކެންސަރުގެ ފަރުވާ އަށް ހާއްސަ ދިވެހި ޑޮކްޓަރަކު ހުންނަން ޖެހޭކަން ޝިފާނަށް ވިސްނިވަޑައިގަތީ އެ ދުވަހެވެ. އެ އަޒުމާ އެކު މަސައްކަތް ކުރައްވައި، މިއަދު އޭނާ އަކީ ދިވެހި ފުރަތަމަ އޮންކޯ ސާޖަން ނުވަތަ ކެންސަރުގެ އޮޕަރޭޝަންތަކަށް ހާއްސަ ޑޮކްޓަރެވެ.\nCancer operation ge furathama dhivehi doctor hidhumaiy dhevvan fattavaifi\nއޭނާ މިހާރު ވަނީ، އައިޖީއެމްއެޗުގައި އަލަށް ހުޅުވި، ނެޝަނަލް ކެންސާ ސެންޓަރުގައި ޚިދުމަތް ފައްޓަވައިފަ އެވެ. ހިތްޕުޅުގައި ދިވެހިންނަށް އޮތް ލޯތްބެއްގެ ބޮޑުކަމުންނެވެ.\n"ކެންސަރު ބަލީގައި މީހުން ތަހައްމަލްކުރި އުނދަގޫ ވަރަށް ގާތުން ފެނުނު. އަޅުގަނޑަށް ގަބޫލުކުރެވުނީ ކެންސަރުގެ ފަރުވާ ވެސް އެންމެ ރަނގަޅަށް ދާނީ ދިވެއްސަކު އުޅެގެންނޭ. އެހެން ގައުމެއްގެ ބަޔަކަށް ވުރެ ދިވެހިންނަށް ހިތްހަމަޖެހުން އޮތީ ދިވެހިންތަކެއް ތިބެގެންނޭ، މި ދާއިރާ އަށް އަޅުގަނޑު ހާއްސަވި ސަބަބަކީ އެއީ،" ޝިފާން ވިދާޅުވި އެވެ.\nއައިޖީއެމްއެޗް: ކެންސަރުގެ ފަރުވާ އަށް ހާއްސަ ސެންޓަރެއް އެ ހޮސްޕިޓަލުގައި ވަނީ ހުޅުވާފައި. --. ފޮޓޯ:ނިޝާން އަލީ/މިހާރު\nކްލިނިކަލް އެސިސްޓެންޓެއްގެ ގޮތުގައި މީގެ 23 އަހަރު ކުރިން، އައިޖީއެމްއެޗާ ގުޅިވަޑައިގެންނެވި ޝިފާން، ސުޕަ ސްޕެޝަލިސްޓަކަށް ވާން، ސްރީ ލަންކާ އަށް ފުރާވަޑައިގެންނެވިއިރު ކޮންސަލްޓަންޓެއްގެ ގޮތުގައި މަސައްކަތް ކުރެއްވީ، ސާޖަރީ ޑިޕާޓްމެންޓުގަ އެވެ.\nހާލަތު ދެނެގަތުން، ފުރަތަމަ ކަންތައް\nކެންސަރު ބަލީގެ މީހުން ތަހައްމަލްކުރަން ޖެހެނީ ހިތަށް ގެންނަން ވެސް ފަސޭހަ ތަކުލީފްތަކެއް ނޫނެވެ؛ އެއީ، ނަފްސާނީ ގޮތުންނާއި ޖިސްމާނީގޮތުން ވެސް ވޭން ހުރި ކަމެކެވެ. މި ވޭން އެތައް ގުނައެއް ބޮޑުވަނީ، އެކަށީގެންވާ ފަރުވާ ރާއްޖެއިން ލިބެން ނެތުމުންނެވެ. ވަރަށް ފަހަކާ ޖެހެންދެން ވެސް ރާއްޖޭގައި، ކެންސަރަށް ހާއްސަ ޑޮކްޓަރެއް ނުހުރެ އެވެ. ކީމޯތެރަޕީއެއް ނުދެވެ އެވެ. އެހެންވެ، ކެންސަރުގެ ފަރުވާ ހޯދަން ޖެހެނީ ބޭރު ގައުމުތަކުންނެވެ. އެކަމަކު ހާލަތު ބަދަލުވެ، ކެންސަރަށް ހާއްސަ ޑޮކްޓަރުން ތިބިއިރު، ކީމޯތެރަޕީ ވެސް ރާއްޖޭގައި މިހާރު ދެ އެވެ.\nކޮންމެ ކެންސަރެއްގެ ވެސް ފަރުވާގައި ވަރަށް ގިނަ ބައިތަކެއް ހިމެނެ އެވެ. ކީމޯތެރަޕީއެއް ދީފައި ނިންމާލެވޭނީ، ޝިފާން ވިދާޅުވި ގޮތުގައި، މިސާލަކަށް ލޭގެ ކެންސަރަށެވެ. އެކަމަކު ކެންސަރުގެ ގިނަ ޓިއުމަރުތައް ފަރުވާއެއްގެ ގޮތުން ރޭޑިއޭޝަނާއި ކީމޯތެރަޕީގެ އިތުރުން އޮޕަރޭޝަން ވެސް ކުރަންޖެހެ އެވެ. ކެންސަރަށް ފުރިހަމައަށް ފަރުވާކުރެވޭނީ، މި ތިން ބައި ވެސް އެކުލެވިގެން ކަން އޭނާ ފާހަގަކުރެއްވި އެވެ.\n"ގިނަ ކެންސަރުތަކުގައި ފުރަތަމަ އޮޕަރޭޝަން ކުރަން ޖެހެނީ. އޭގެ ފަހުން ކީމޯ، ރޭޑިއޭޝަން ދޭން ޖެހޭނީ،" ޝިފާން ވިދާޅުވި އެވެ.\nRaajje in beyrun Asandha in cancer ah faruvaa kurun huttaeh nulan: AASANDHA\nކެންސަރުގެ ފަރުވާ ކުރިއަރުވަން ފިޔަވަޅުތަކެއް އަޅަން ބަލާއިރު، މިހާރު ކުރިމަތިވެފައިވާ އެންމެ ބޮޑު އެއް ގޮންޖެހުމަކީ ކެންސަރު ޖެހޭ މީހުންގެ ނިސްބަތާއި ތަފްސީލުތައް އެނގޭނެ ފަދަ ރަޖިސްޓްރީއެއް އެކުލަވާލާފައި ނެތުމެވެ. ކެންސާ ސޮސައިޓީ އާއި ސަރުކާރުގެ އެކި އިދާރާތަކަށް ލިބޭ ހިސާބުން، ރާއްޖޭގެ ކެންސަރުގެ ހާލަތު ދުވަހެއް ދުވަހަކަށް ގޯސްވަމުންދާ ކަމަށް ދެއްކި ނަމަވެސް، އެ ހިސާބުތަކަށް މުޅިން ބަރޯސާވާން އުނދަގޫވާނެ އެވެ.\nއެހެންވެ، ކެންސަރުގެ ފަރުވާގެ ޑިޕާޓްމަންޓުން މިހާރު ކުރަން ފަށާފައިވާ އެއް ކަމަކީ ކެންސަރާ ބެހޭ ހުރިހާ ހިސާބުތަކެއް އެނަލައިޒްކޮށް، ރަޖިސްޓްރީއެއް އެކުލަވާލުމެވެ.\n"ކެންސަރުގެ ކިތައް ބަލި މީހުންތޯ ދުވާލަކު އޯޕީޑީ އަށް އަންނަނީ. ކީމޯތެރަޕީ އަށް އަންނަ، އޮޕަރޭޓް ކުރެވޭ އެންމެންގެ ވެސް ތަފްސީލުތައް އެނގިގެން އެނަލައިޒްކުރެވިގެން ސީދާ އަދަދެއް އެނގޭނީ،" ޝިފާން ވިދާޅުވި އެވެ.\nއެއާއެކު ރާއްޖޭގައި އެންމެ ގިނައީ ކެންސަރުގެ ކޮން ވައްތަރުތަކެއްތޯ އާއި، އެންމެ ގިނައިން ކެންސަރު ޖެހެނީ ރާއްޖޭގެ ކޮން ސަރަހައްދުތަކަކުން ކަން ދެނެގަތުމަށް ވެސް ރަޖިސްޓްރީއެއް މުހިއްމު ކަން އޭނާ ފާހަގަކުރެއްވި އެވެ.\nކުރިއެރުންތަކެއް، އޮޕަރޭޝަންތަކަށް ތައްޔާރު\nޝިފާން ވިދާޅުވި ގޮތުގައި، ކުރިއާ އަޅާބަލާއިރު، ސިއްހީ ހިދުމަތްތަކުގެ ފެންވަރު އައިޖީއެމްއެޗުގައި ވެސް ވަނީ ވަރަށް ބޮޑަށް ކުރިއަރައިފަ އެވެ. ކެންސަރުގެ ފަރުވާ ވެސް އޭގެތެރޭގައި ހިމެނޭކަން ފާހަގަކުރައްވަމުން ވިދާޅުވީ، ކެންސަރު ޖެހުމުން ދައްކާނީ ކޮން ޑޮކްޓަރަކަށް ކަން ނުވަތަ އޭގެ ފަރުވާއަކީ ކޮބައިކަން ކުރިން ނޭނގުނަސް އެ ހާލާތު މިހާރު ބަދަލުވެފައިވާ ކަމަށެވެ.\nފުރަތަމަ ދިވެހި އޮންކޯސާޖަން ޝިފާން "މިހާރު" އާ ވާހަކަ ދައްކަވަނީ.---ފޮޓޯ: ހުސެއިން ވަހީދު/މިހާރު\nކެންސަރުގެ ފަރުވާ އަށް ވަކި ސެންޓަރެއް ވެސް އައިޖީއެމްއެޗުގައި މިހާރު ވަނީ ގާއިމްކޮށްފަ އެވެ. އެތަނުގައި އޮންކޮލޮޖިސްޓަކާއި ފަރުވާ އަށް ހާއްސަ ނަރުހުން ވެސް އެބަތިބެވެ. އުފާވެރި ހަބަރަކީ، އެ ޑިޕާޓްމަންޓަށް ހާއްސަކޮށް ދިވެހިންތަކެއް މިހާރު އަންނަނީ ތަމްރީނު ވަމުންނެވެ. އޭގެ ތެރޭގައި ޑޮކްޓަރުންނާއި ނަރުހުން ވެސް ހިމެނޭނެ އެވެ.\nއެ ސެންޓަރުގައި ޑރ. ޝިފާންގެ ޒިންމާބޮޑެވެ. އެކަމަށް އޭނާ ތައްޔާރެވެ.\nރާއްޖޭގައި ކުރިން ނުކުރެވޭ ކެންސަރުގެ ގިނަ އޮޕަރޭޝަންތަކެއް އައިޖީއެމްއެޗުގައި ކުރަން މިހާރު ވަނީ އަމާޒު ހިފައިފަ އެވެ. އެކަމަށް ބޭނުންވާ، ވަސީލަތްތައް ވެސް އެބަހުރި ކަމަށް ޝިފާން ވިދާޅުވި އެވެ.\nސުޕަ ސްޕެޝަލައިޒް ނުވާއިރު ވެސް، އުރަމައްޗާއި ތައިރޮއިޑާއި ގޮހޮރުގެ ކެންސަރުގެ އޮޕަރޭޝަންތައް ޑރ. ޝިފާން ވަނީ ކުރައްވައިފަ އެވެ.\n"ރޭޑިއޭޝަން ނޫން ކެންސަރުގެ ހުރިހާ ފަރުވާތަކެއް ވެސް އަޅުގަނޑުމެންނަށް މި ހޮސްޕިޓަލުގައި މިހާރު ދެވޭނެ،" ޝިފާން ވިދާޅުވި އެވެ.\nޝިފާންގެ އުއްމީދަކީ ރޭޑިއޭޝަން ވެސް ދެވޭ ވަރަށް ހޮސްޕިޓަލުގެ ފަރުވާ ކުރިއެރުމެވެ. އެތަނުގެ ވިސްނުން ހުރީ ވެސް އެ ފެންވަރަށް ކެންސަރުގެ ޚިދުމަތް ފުޅާކުރުން ކަން އޭނާ ފާހަގަކުރެއްވި އެވެ.\nރޭޑިއޭޝަންގެ ފަރުވާ އަކީ ނިއުކްލިއަ މެޑިސިންއާ ގުޅިފައިވާ ކަމަކަށްވާތީ، ފުރިހަމަ ކުރަން ޖެހޭ ގިނަ ކަންތައްތަކެއް ހުރި ކަމަށް ޝިފާން ވިދާޅުވި އެވެ.\n"އެއީވެސް ނުވާނެ ކަމެއް ނޫން. ރާއްޖޭގައި ނިއުކްލިއަ މެޑިސިންގެ އެއްވެސް ތަނެއް ނެތުނީމަ ޖެހޭނީ އިންޓަނޭޝަނަލް އެޓޮމިކް އެޖެންސީއާ ގުޅިގެން އެ ބޭފުޅުންގެ ލަފައާއެކު ކަންތައްތަކެއް ކުރަން. މިކަމުގައި ވެސް އަޅުގަނޑުމެން ވަރަށް އަވަހަށް ލިޔާނަން،" ޝިފާން ވިދާޅުވި އެވެ.\nފުރިހަމަ ފަރުވާ: އެންމެ ބޮޑު ހިތްހަމަޖެހުން\nކެންސަރު ބަލީގެ ގިނަ ފަރުވާތަކެއް ރާއްޖެ އިން ލިބެން ހުއްޓަސް ރާއްޖެ އިން ބޭރަށް ނުގޮސް މިކަން އަދި ފަރުޖައްސާލެވޭކަށް ނެތެވެ. އެކަމަކު އައިޖީއެމްއެޗުގެ މެނޭޖްމެންޓުގެ ވިސްނުން ހުރި ގޮތުން، މި ތަކުލީފަށް ނިމުން އަންނަން މާގިނަ ދުވަހެއް ނެތް ކަމުގެ ޔަގީންކަން ޝިފާން ދެއްވަ އެވެ.\n"އަޅުގަނޑުމެންނަކީ އަދި ފުރިހަމަ ބައެއް ނޫން، ގަބޫލުކުރަން އެކަންތައް. އެކަމަކު އެންމެންނަށް ފަސޭހަ، ލުއިތަކެއް ހޯދައިދިނުމުގެ އަމާޒުގައި އަޅުގަނޑުމެން މި މަސައްކަތް ކުރަނީ،" ޝިފާން ވިދާޅުވި އެވެ.\n"އަޅުގަނޑަށް ލިބޭނެ އެންމެ ބޮޑު ހިތްހަމަޖެހުމަކީ އަދި ދެކެން އެންމެ ބޭނުންވާ ދުވަހަކީ ވެސް ކެންސަރުގެ ހުރިހާ ފަރުވާއެއް ރާއްޖެއިން ދެވި، އެއްވެސް މީހަކު ބޭރަށް ދާން ނުޖެހި ޝިފާ ލިބިގެންދާތަން ފެނުން."\nދުފުމާއި ސިނގިރެޓް ބުއިމުގެ އިތުރުން ވެސް ދިވެހިންގެ ދިރިއުޅުމުގެ ވައްޓަފާޅި ހުރީ ކެންސަރު ފަދަ ގައިން ގަޔަށް ނާރާ ބަލިތަކަށް މަގުފަހިވާ ގޮތަށް ކަން ފާހަގަކުރައްވައި ޝިފާން ވިދާޅުވީ އެއީ އިތުރަށް ވިސްނައި ރަނގަޅަށް ކުރަން ޖެހޭ ކަމެއް ކަމަށެވެ.\nފަރުވާތެރިކަމާ އެކު ފަރުވާ ފުރިހަމަކޮށްފި ނަމަ ގިނަ ކެންސަރުތައް ރަނގަޅު ކުރެވެ އެވެ. އެކަމަކު މުހިއްމީ، ޝިފާން ފާހަގަކުރެއްވި ގޮތުގައި، ދުރާލައި ދެނެގަނެ ފަރުވާ ފެށުމެވެ. ކެންސަރު ޖެހިފައި ހުންނަ ކަން ނޭނގި ގިނަ ދުވަސްވެ، އެންމެ ފަހު ސްޓޭޖަށް ދިއުމަކީ ރަނގަޅުވާން އުނދަގޫތަކެއް ކުރިމަތިވާނެ ކަމެއް ކަމަށް އޭނާ ވިދާޅުވި އެވެ.\nޝިފާންގެ ނަސޭހަތް ގަބޫލުކުރާށެވެ؛ އޭނާ އެ ހުންނެވީ ދިވެހިންނަށްޓަކައި ހުސްވެގެންނެވެ.\nއިތުރު ލިޔުންތައް ސިއްހަތު ސަރުކާރު އައިޖީއެމްއެޗު ކެންސަރު އުރަމަތީ ކެންސަރު ހެލްތު މިނިސްޓްރީ އިންޓަވިއު ސިއްހީ ޚިދުމަތް ޑރ. މުހައްމަދު ޝިފާން\nފުރަތަމަ ދިވެހި އޮންކޯސާޖަން އައިޖީއެމްއެޗުގައި


Education aai MTCC molhuve semi ah - vNews.mv\nއެޑިއުކޭޝަން އާއި އެމްޓީސީސީ މޮޅުވެ ސެމީއިން ޖާގަ ހޯދައިފި\nމުހައްމަދު ޝާން އަބްދުﷲ 21 June 2016, 19:45\nސަރުކާރު އޮފީސްތަކަށާއި ސަރުކާރު ހިއްސާކުރާ ކުންފުނިތަކަށް އަމާޒުކޮށްގެން މިހާރު ކުރިއަށްގެންދާ ކޯސްޓް ރަމްޝާން ކްރިކެޓް ކާނިވަލްގައި މިއަދު ކުޅުނު މެޗްތަކުން އެޑިއުކޭޝަން އާއި އެމްޓީސީސީ މޮޅުވެ ސެމީއިން ޖާގަ ހޯދައިފި އެވެ.\nމިއަދުގެ މެޗުން އެޑިއުކޭޝަން މޮޅުވީ މިރާއާ ބައްދަލުކޮށް ހަތް ވިކެޓުންނެވެ. އަދި އެމްޓީސީސީ މޮޅުވީ ސިވިލް ސާވިސް ކޮމިޝަނާ ވާދަކޮށް އަށް އަށް ވިކެޓުންނެވެ.\nމިއަދުގެ ފުރަތަމަ މެޗް ޓޮސް ދިމާވުމުން މީރާ ކުޅެންއަރާ 8 އޯވަރުގެތެރޭގައި6ކުޅުންތެރިން ނުބައިވެގެން 55 ލަނޑު ހެދިއެވެ. އަދި މެޗުގައި އެންމެ ރަގަޅަށް ކުޅުނީ7ލަނޑުހެދި މުހަންމަދު އިބްރާހިމެވެ. ޖަވާބުގައި މިނިސްޓްރީ އޮފް އެޑިއުކޭޝަން ކުޅެންއަރާ 8 އޯވަރު ހަމަވިއިރު 1 ކުޅުންތެރިއަކު ނުބައިވެގެން ހެދިފައިވަނީ 57 ލަނޑެވެ. އެންމެ ރަގަޅަށް ކުޅުނީ 24 ލަނޑުހެިދި ވިނީތް އެވެ.\nމިއަދު ދެވަނަ މެޗްގައި ޓޮސް ދިމާވުމުން ސިވިލް ސާވިސް ކޮމިޝަން ކުޅެންއަރާ 8 އޯވަރުގެތެރޭގައި5ކުޅުންތެރިން ނުބައިވެގެން ހެދިފައިވަނ 72 ލަނޑުއެވެ. އެންމެ ރަގަޅަށް ކުޅުނީ6ލަނޑުހެދި ހުޝާމެވެ. ސުހެލް މިއާ2ވިކެޓް ނެގިއެވެ. ޖަވާބުގައި އެމް.ޓީ.ސީ.ސީކުޅެންއަރާ4އޯވަރުގެތެރޭގައި އެއްވެސް ކުޅުންތެރިއެއް ނުބައިނުވެ 73 ލަނޑު ހެދިއެވެ. އަދި މެޗުގައ މަސްއޫދް މުހަންމަދު 27،ސޮހެލް މިއާ 17 ލަނޑު ހެދިއެވެ.\nމިމުބާރާތުގައި މާދަމާ ކުޅޭނީ ސެމީ ފައިނަލުގެ ދެމެޗެވެ. އެގޮތުން ފުރަތަމަ މެޗް އެމް.ޕީ.އެލްއާއި މިނިސްޓްރީ އޮފް އެޑިއުކޭޝަން ބއްދަލުކުރާއިރު، ދެވަނަ މެޗްގައި ބައްދަލުކރާނީ ކަސްޓަމްސް ރެކްރިއޭޝަންސް ކްލަބް އާއި އެމް.ޓީ.ސީ.ސީގެ ޓީމްއެވެ.ކުޅުން ފެށުމަށް ހަމަޖެހިފައިވަނީ 1605ގައެވެ. ކުޅުން ކުރިއަށް ދާނީ ކުޅިވަރު އެކުވެނީގެ އެއްނަންބަރ ދަނޑުގައެވެ.


Koimalaa - މަގޭ ފްލެޓަށް ވީގޮތް އެނގޭ:ރައީސް ނަޝީދު\nމަގޭ ފްލެޓަށް ވީގޮތް އެނގޭ:ރައީސް ނަޝީދު\nކޮބާ މަގޭ ފްލެޓް؟ މިސުވާލްގެ ޖަވާބުގައި ކުރީގެ ރައީސް މުހައްމަދު ނަޝީދު ވިދާޅުވީ މަގޭ ފްލެޓަށްވީ ގޮތް އެގޭ ކަމަށާއި ހުރިހާވެސް މައްސަލައަކީ ކުރީގެ ހައުސިން މިނިސްޓަރު ޑރ.މުޙައްމަދު މުޢިއްޒު ފުލެޓު ލިސްޓުގައި ހިމެނުއްވުމަށް 1974 މީހަކު މާލޭގެ އެތައް މިތަނުގައި ރަޖިސްޓަރީކުރެއްވުން ކަމަށެވެ.\nއެމްޑީޕީގެ ފަރާތުން ހުޅުމާލެ ދާއިރާގެ މާލެ ސިޓީ ކައުންސިލު ގޮނޑިއަށް ވާދަކުރައްވާ ރިޒްނާ ޒަރީރުގެ ކެމްޕެއިން ޖަގަހަ ހުޅުވައިދެއްވަމުން ރައީސް ނަޝީދު ވިދާޅުވީ، ހުޅުމާލެއިން2މިލިއަން އަކަމީޓަރު ބޯހިޔާވަހިކަމުގެ މަޝްރޫޢުތަކަށް ޚާއްޞަކޮށްފައިވާ ކަމަށެވެ. އެގޮތުން މަސައްކަތް ނުކުރެވި ލަސްވެގެންދާ ތަންތަން ގިނަ އަދަދަކަށް އެބަހުރި ކަމަށްވެސް ވިދާޅުވިއެވެ.\nމާލެއަށާއި ހުޅުމާލެއަށް ކުރިމަތިވެފައި އޮތް އެންމެ ބޮޑު މައްސަލައަކީ ބޯހިޔާވަހިކަމުގެ މައްސަލަތައްކަމަށާއި އެމްޑީޕީ ނޫން ބަޔަކަށް އަޅަންބުނި ފުލެޓު އެޅިފައިނުވާ ކަމަށްވެސް ރައީސް ނަޝީދު ވިދާޅުވިއެވެ.\nމިކިޔަނީ ކީކޭތަ! ފުލެޓުތަށް ލިޔައޮތީ ފެންފޮދަކާވެސް ނުލާ ދިރުވާލާފަ! ކައުންސިލު އިންތިހާބު ކާމިޔާބު ނުވާނެކަން ކަށަވަރު ވުމުން ދެން ހޯއްގޮވާ.\nކަލޯގަޔާ!! މަގޭ ފްލެޓަށްވީގޮތް ކަލެއަކަށް ނޭގޭނެ!! މުއިއްޒު ކާލީކީ ނޫން.. މުއިއްޒު ދިނީ އެ ސަރުކާރުން ޚަނޑައެޅި ކްރައިޓީރިއާއަށް!! ނަމަވެސް ކަލޭމެން އައިސް ކަލޯމެން ދިން ޢެއްޗަކަށް ޙަދަންވެގެން ކްރައިޓީރިއާ އަށް ބަދަލުގެނެސް މީހުންގެ ޙައްގު ނިގުޅައިގަތީ! ކާކަށް ޢޮޅުވާލަނީ!! ހެކި ދައްކަބަލަ!! އަހަުރެމެން ޙެކި ދައްކާނަން!!\nކޮބާ ކަލޭ އަހަރުންނައް ދޭން ތިއުޅޭ ފުލެޓް... ކޮބާ ލިސްޓް ؟؟


ތަފާތު ކުރުން ގެންގުޅޭހާ ހިނދަކު މަސްވެރިންނަށް ކުރިއެރުމެއްނުލިބޭނެ: މެމްބަރު ސައީދު | Jazeera\tތަފާތު ކުރުން ގެންގުޅޭހާ ހިނދަކު މަސްވެރިންނަށް ކުރިއެރުމެއްނުލިބޭނެ: މެމްބަރު ސައީދު - Jazeera\nތަފާތު ކުރުން ގެންގުޅޭހާ ހިނދަކު މަސްވެރިންނަށް ކުރިއެރުމެއްނުލިބޭނެ: މެމްބަރު ސައީދު\nއަބްދުﷲ ޔާމިން August 20, 2019 51 views0\nދެ ސިނާއަތުގެ ތަފާތު ކުރުން ގެންގުޅޭހާ ހިނދަކު މަސްވެރިންނަށް ކުރިއެރުމެއް ނުލިބޭނެކަމަށް މާވަށު ދާއިރާގެ މެމްބަރު މުހައްމަދު ސައީދު ވިދާޅުވެއްޖެއެވެ.\nސައީދު އެފަދައިން ވިދާޅުވެފައިވަނީ މަސްވެރިކަމުގެ ބިލާއި ގުޅޭގޮތުން ވާހަކަ ދައްކަވަމުންނެވެ. ސައީދު ވިދާޅުވީ، މަސްވެރިކަމަށް ގޮންޖެހުން ދިމާވެފައިވަނީ ނިޒާމުގައިވާ މައްސަލައަކުން ކަމަށެވެ.\nމަސްވެރިންނަށް ދިމާވެފައިވާ ގޮންޖެހުންތަކާއި ގުޅޭގޮތުން ވާހަކަ ދައްކަވަމުން ސައީދު ވިދާޅުވީ، ނަސްލީ ތަފާތު ކުރުން ގެންގުޅޭ އުސޫލުން ރާއްޖޭގައި ފަތުރުވެރިކަމުގެ ސިނާއަތާއި މަސްވެރިކަމުގެ ސިނާއަތާއި ދެމެދު ތަފާތު ކުރުން ގެންގުޅޭކަމަށެވެ.\nއެގޮތުން ފަތުރުވެރިކަމުގެ ޕްރޮމޯޝަނަށް އަހަރަކު 154 މިލިއަން ރުފިޔާ ހޭދަ ކުރާއިރު، މަސްވެރިކަމުގެ ޕްރޮމޯޝަނަށް ދައުލަތުގެ ބަޖެޓުން ބައިލާރިވެސް ޚަރަދު ނުކުރާކަމަށް ސައީދު ވިދާޅުވިއެވެ.\n"ކޮން މަސްދޯންޏެއް އިނދަޖެހިގެންތޯ ސޮވަރިން ގެރެންޓީއެއްދިނީ، ސިޔާދަތުގެ އަޅާލުމެއް އަޅާލީ ޔަޤީންކަމެއް ދީނީ. އެހެންނަމަވެސް ރިސޯޓެއް ބަނގުރޫޓު ވެއްޖިއްޔާ ސްޓޭޓުން ވެސް އެބަވަދޭ އޭގެތެރެއަށް. ވަދެ އެބަބުނޭ މީތި ރެސްކިއުކުރަން ނުވަތަ ސަލާމަތްކުރަން އެބަޖެހެއޭ." މެމްބަރު ސައީދު ވިދާޅުވިއެވެ.\nފަތުރުވެރިކަމުގެ ސިނާއަތުގައި ތަފާތު އެކިއެކި ޓެކްސްތައް މާފުކުރެވޭއިރު މަސްވެރިކަމުގެ ދާއިރާގައި މާފުކުރެވޭ ޓެކްސެއް ނެތްކަމަށް ސައީދު ވިދާޅުވިއެވެ. މީގެ އިތުރުން ފަތުރުވެރިކަމުގެ ސިނާއަތުގައި ޒުވާނުން ތަމްރީން ކުރުމަށް ހޮޓެލް ސްކޫލެއް ހުންނަކަން ފާހަގަކުރައްވާ ސައީދު ވިދާޅުވީ، މަސްވެރިކަމުގެ ކަންކަން ކިޔަވައިދިނުމަށް ވަކި ސްކޫލެއް ރާއްޖޭގައި ނެތްކަމަށެވެ.\nސައީދު ވިދާޅުވީ، ދެ ސިނާއަތުގެ ދެމެދުގައި ތަފާތު ކުރުން ގެންގުޅޭހާ ހިނދަކު މަސްވެރިންނަށް ހަމަ އަގުވެސް އަދި ހައްޤު މިންވަރުވެސް ނުދެވޭނެކަމަށެވެ.


SunOnline: ލޫދެމުންދާ ފިލްމް އިންޑަސްޓްރީ ލޫދިފާއިން ހިފަހައްޓައިދީފި\nލޫދެމުންދާ ފިލްމް އިންޑަސްޓްރީ ލޫދިފާއިން ހިފަހައްޓައިދީފި\nއަހުމަދު ނާއިފު 16 Feb 2011, 10:28\nފިލްމުގެ ނަން : ލޫދިފާ\nޑައިރެކްސަން، ސްކުރީން ޕްލޭ، ވާހަކަ : މުއުމިން ފުއާދު\nޕުރޮޑަކްސަން : ނޫރު މޫވީޒް\nއެޑިޓިން : އާޒިމް\nބެކް މިޔުޒިކް : އިކްރާމް\nމުހިންމު ތަރިން : ކޮޕީ އިއްސެ (ނާޝިދު)، ދަރާ ރަޝީދު (ޖަލީލް)، ރަވީ ފާރޫގް (އިންމަ)، ނަޝްފާ (ޝިފޫ) ، އަފީފާ (ޝެރީން)، ޝަކީލާ (ޒާހިރާ)، ކުޑަ ހައްޖަ (އަފިއްޔާ)، އާސިމް (އަޒީމް)، ސައީދް (ޖުނައިދު) ނިޔާ (ޝާންޓޭ)، ސައީދް (ޖުނައިދް)، އަޒޫ (އަރީކާ).\nހޯލުތެރެ އަދިރިވުމާއި އެކު އިވެންފެށީ މީހުންގެ ހަޅޭކުގެ އަޑާއި ރުޔުމާއި ގިސްލުމުގެ އަޑެވެ. ސައިރަންގެ އަޑު މެދުކެނޑުމެއްނެތި އިވެމުން ދިޔައިއިރު ކުރިމަތީގައި ހުރި އަށް ފޫޓު އަށް ފޫޓުގެ ސްކުރީނުން ރޯލް ވަމުން ދިޔައީ ސިޔާސީ ވެރިންނާ ދެ ޖިންސުންގެ މީހުންގެ ތަސްވީރުތަކެވެ. ލޯތްބާއި ކަރުނައިގެ ކަނޑެއްގެ ތެރޭގައި ފަތަން ޖެހިދާނެ ކަމަށް އުންމީދު ކޮށްގެން އޮލިމްޕަހަށް ވަނަސް ފިލްމު ލޫދިފާ ގެ އަމާޒު އޮތީ އެހެން ދިމާއަކަށެވެ. ފިލްމުގައި ކުރިއަށް ހުރި މަންޒަރުތަކަށް މުޅި މިހާ ތައްޔާރުކުރުވި އެވެ.\nލޫދިފާގެ މުޅި ވާހަކަ ބިނާވެފައިވަނީ މުއްސައްޖަކާއި ފަގީރެއްގެ ދިރިއުޅުމުގައި ލޫދިފާ ހުރި ނޫނީ ލޫދެމުން އަންނަ ކަންތައްތަކެއްގެ މައްޗަށެވެ. ނާޝިދު (ކޮޕީ އިއްސެ) އަކީ ފަގީރު ދިރިއުޅުމެއް އުޅެމުން އަންނަ މާލޭ މީހެކެވެ. ލިބޭ މަދު އާމްދަނީން ގޭތެރޭގެ ހަރަދު ބަރަދު ބެލެހެއްޓެނީ ކިރިޔަ ކިރިޔާ އެވެ. އެހެނަސް ޖަލީލްގެ (ދަރާ ރަޝީދް) ގެ ދިރިއުޅުމަކީ އެ އާ މުޅިންއިދިކޮޅު މުއްސަދި ދިރިއުޅުމެކެވެ. ޖަލީލުގެ ހުރި ހަމަ އެކަނި ދަރިޔަކީ އިމްރާން (ރަވީ) އެވެ. އިމްރާން ވިޔާނުދާކޮށް އުޅުމަށް ދައްކާ ބަހަނާއަކީ ބައްޕަ ޒުވާން އަންހެން ކުއްޖެއް ކަމަށްވާ ޝެރީން (އަފީފާ) އާ ދެ އަންބަން އިދެގެން އޫޅޭތީ ޑެޕްރެސްވުމުމެވެ.\nފިލްމުގެ ކެރެކްޓަރުންގެ ދިރިއުޅުން އެއް ކެރެކްޓަރެއް އަނެއް ކެރެކްޓަރެއްގެ ދިރިއުޅުމާ ކިތަންމެ ތަފާތަސް ސްޓޯރީ ލައިންއިން ބޭރުވެ، ބޭކާރު ކެރެކްޓަރުންތަކެއް އިތުރެއްނުވެ އެވެ. އައު ކެރެކްޓަރެއް އޯޑިއަންސަށް ހުށަހަޅާނަމަ އެ ކެރެކްޓަރެއް އަންނަނީ ފިލްމުގެ މުހިންމު ހާދިސާ އަކާއި ގުޅިގެންނެވެ. މުޅި ފިލްމުގައި ކެރެކްޓަރުންގެ އަސްލު ހާމަވެގެން ދަނީ ޓައިމް އިންޓަވަލް ތަކެއްގަ އެވެ. އެހެންވުމުން ފިލްމުގެ ސަސްޕެންސް އެތައް ތަނަކުން އިތުރުވެ، ފޫހި ކަމެއްނެތި ފިލްމް ބަލާލެވެ އެވެ. ފިލްމު ފެށިގެން ގޮސް ނިމެންދެން ކެރެކްޓަރުންގެ ކެރެކްޓާ ހިފެހެއްޓާފައި ހުރުމަކީ މުއުމިން ފުއާދު އެހެން ޑައިރެކްޓަރުންގެ މައްޗަށް ހޯދާފައިވާ ކާމިޔާބެކެވެ.\nހެޕީ ބާތް ޑޭ އާއި ހޭލާވެސް ޑައިރެކްޓްކޮށްފައިވާ މުއުމިން މާލޭގެ އަނދިރިފަރާތް ހުށަހަޅާފައިވަނީ ވަރަށް ޝައުގުވެރި ގޮތަކަށެވެ. ގޭންގް ސްޓާރުންނާއި ލާޗާރުބިޗާރީވެގެން އުޅޭ ޒުވާނުންގެ ހަރަކާތްތަކާއި އެމީހުންގެ ނުބައި ރޭވުންތައް އޭގެ އަސްލުގޮތުގައި ފުރިހަމަ ޑައިލޮގާއި އެކު ގެނެސްދީފައިވެ އެވެ. ވަގު ޑޮލަރުގެ ވިޔަފާރި އާއި އެ ނެޓްވޯކް ހަރަކާތްތެރިވާ ގޮތް ވަނީ ވަރަށް ފުރިހަމައަށް ދައްކުވައިދީފަ އެވެ.\nފިލްމް ނަގާފައިވާ ލޮކޭޝަން ތަކާއި ކެމެރާ ކޮށްފައިވާ ގޮތުން ފިލްމަށް އިތުރު ދިރުމެއް ގެނެސް ފިލްމް އެންޖޯއި ވެގެން ދިޔައެވެ. ކުލޯޒް އަޕް ޝޮޓް ތަކާއި ވައިޑް އޭންގަލް ޝޮޓްތައް ނަގާފައި ހުރީ މުނާސަބު ވަގުތުތަކުގަ އެވެ. ބައެއް ސޮޓްތައް ނަގާފައި ހުރިގޮތުން މިއީ ތޮއްޖެހިފައިވާ މާލޭގެ މަންޒަރެއް ބާއޭވެސް ހިތައް އަރަ އެވެ.\nލޫދިފާގައި ހާވާފައި ހުރި ހަޑިތައްވެސް ފާހަގަކުރަންޖެހެ އެވެ. އެގޮތުން އެންމެ ފުރަތަމަވެސް އަޅައިގަންނަނީ ފިލްމުގެ ދިގުމިނެވެ. މިއީ ދިވެހި ފިލްމް ތަކުގައި ދިމާނުވާ މައްސަލަ އެކެވެ. ފިލްމު ދިގުވެފައިވަނީ ދިގު ނުކުރާންޖެހޭ ބައެއް މަންޒަރުތައް މާބޮޑަށް ދިގުވެފައި ހުރުމުންނެވެ. މިސާލަކަށް ބައެއް ދޭދޭ މީހުންގެ މެދުގައި ވާހަކަދައްކާ ސީންތައް މާބޮޑަށް ދިގުދެމިގެން ގޮސްފައި ހުރުމެވެ. އެހެންވުމުން އަމިއްލަ ނަފްސައްވެސް ފޫހިކަން ވެރިވާގޮތް ދިމާވި އެވެ. ފިލްމުގެ ބެކް މިޔުޒިކް ވެސް ވަނީ އަތުން ލޫދިގެން ގޮސްފަ އެވެ. ބެކް މިޔުޒިކު ވީ ބޮޑު ބޮލުގަ ރިހުމަކަށެވެ. ހީވަނީ އެއްޗަކުން ބޮލުގައި ތަޅާހެންނެވެ.\nލޫދެމުން އަންނަ ދިވެހި ވަންތަކަން ހިފެހެއްޓުމަށް ލޫދިފާގައި އަގުހުރި މަސައްކަތްތަކެއް ކޮށްފައި އެބަހުއްޓެވެ. އެގޮތުން ގެވެހި އަންހެން ކުއްޖެއްގެ ކެރެކްޓާ، އަރީކާ (އަޒޫ) ގެ ކެރެކްޓާ ފިލްމުގައި ގެނެސްފައިވަނީ އެހެންވެގެން ކަމަށް ބެލެވެ އެވެ. އަދި ދިވެހި ދިދަ އާއި ދީނީ އަގުހުރި ނަސޭހަތްތައް ފިލްމުގައި ގެނެސްފައިވުމަކީ ދިވެހި ފިލްމް އިންޑަސްޓްރީވެސް އަމިއްލަ ވަންތަކަމަށް ލޯބިކުރަން ފެށި ކަމުގެ ހެއްކެކެވެ. ލޫދިފާ އަހަރުމެންގެ ދީނާއި އަމިއްލަ ވަންތަކަމަށް ލޯބިކޮށްފައި ވުމަކީ ނޫރު މޫވީޒް އަށާއި މުއުމިން ފުއާދަށް ހިތްވަރު ދޭން ޖެހޭ ކަމެކެވެ.\nދިވެހި އެހެން ފިލްމްތަކުގައި ނުފެންނަ ފަދަ އައުޓްސްޓޭންޑިން ކަންތައްތަކެއް ރިސްކެއްނަގާފައި ނަމަވެސް މުއިމިން ކޮށްފައި އެބަހުއްޓެވެ. ފިލްމުގައި ދެ ލަވަ ހިމެނުނަސް އެއީ ވަރަށް ތަފާތު ލަވަތަކެކެވެ. ކޮންމެ ލަވައެއްވެސް ބޭނުންކޮށްފައިވަނީ ވަނީ ފިލްމް ކުރިއަށް ގެންދިޔުމުގައި ރަހަތަފާތުކުރާ ފުލޭވާ އެއްގެ ގޮތަށެވެ. އެހެންވުމުން ރަހަތަފާތު ވުމުގެ އިތުރަށް ފިލްމަށް ފުރިހަމަކަމެއް ގެނެސްދީ ފިލްމް އިތުރަށް ރީތިކޮށްދެ އެވެ. މުޅި ފިލްމް ކަރުނައިން ފޯވެ އިޝްގާއި ޖަޒްބާތުގެ ތެރެއަށް އަރަގުވެފައި ނެތަސް ޖަޒުބާތާއި އަސަރު އޯޑިއަންސްގެ ހިތްތަކަށް ވައްދައިދީފައިވަނީ އިންޓަރެސްޓިން ގޮތަކަށެވެ.\nލޫދިފާއަކީ އިސްލާހު ކުރަންޖެހިފައިވާ އެކަމަކު ދައްކަން ނުކެރޭ ކިތަންމެ ވާހަކަތަކެއް ޖެހިލުމެއް ނެތި ދައްކާފައިވާ ފިލްމެކެވެ. ދިވެހި ޒުވާނުންގެ ލޫދެމުން މިދާ ހަޔާތް އަމާން އައްސޭރިއަކަށް ގެންދިޔުމަށް މިއީ ބަލައިލަން ރަނގަޅު ފިލްމެކެވެ. ލޫދެމުން ދިޔަ ދިވެހި ފިލްމް އިންޓަސްޓްރީއަށް ހަގީގީ ބަދަލެއް ގެނެސް ދިރުމެއް ގެނެސްދިން ފިލްމަކަށް ލޫދިފާވާނެ އެވެ.


FAM ge ithurbaaru neiy kamuge vote ah jaaga dheyn Minister govaalaifi\nއެފްއޭއެމްގެ އިތުބާރު ނެތްކަމުގެ ވޯޓަށް ޖާގަ ދިނުމަށް މިނިސްޓަރު ގޮވާލައިފި\nއެފްއޭއެމްއާ ދެކޮޅަށް، ވިކްޓަރީ ސްޕޯޓްސް ކުލަބުން ހުށަހަޅާފައިވާ އިތުބާރު ނެތް ކަމުގެ މައްސަލައަށް ޖާގަ ދިނުމަށް، ޔޫތު އެންޑް ސްޕޯޓްސް މިނިސްޓްރީ ވަގުތީ ގޮތުން ހިންގެވުމާ ހަވާލުވެ ހުންނެވި، މިނިސްޓަރު އަލީ ވަހީދު ގޮވާލައިފި އެވެ.\nވިކްޓަރީ، ސްޕޯޓްސް ކުލަބުން ހުށަހެޅި މަސައްލައާ ގުޅިގެން، އެ މައްސަލަ ފީފާގެ ސަމާލުކަމަށް ގެނައުމަށް ފަހު، ފީފާއިން ދިން ރައުޔާ ގުޅިގެން އެފްއޭއެމުން ބުނެފައި ވަނީ، އަންނަ މަހު 25 ގައި، އެފްއޭއެމްގެ އަހަރީ އާންމު ބޭއްވުމަށް ތާވަލު ކުރެވިފައި ވުމުން އެކަމަށް ވަކި ހާއްސަ ކޮންގްރެސްއެއް ބާއްވަން ނުޖެހޭ ކަމަށެވެ. އެއި އާންމު ކޮންގްރެސްގައިވެސް ކުލަބުތަކުން ބޭނުންވާ މައްސަލަ ހުށަހެޅުމުގެ ފުރުސަތު އޮންނާތީ ކަމަށެވެ.\nއެގޮތުގައި އޮއްވައި، މިދިޔަ އާދިއްތަ ދުވަހު އެފްއޭއެމުން ވަނީ، ވިކްޓަރީގެ ގަރާގުގައި ސޮއިކޮށްފައިވާ ތިން ކުލަބު ކަމަށްވާ، ނިއު ރޭޑިއަންޓާއި، ކުލަބު ރޮކް ސްޓްރީޓާއި ފޯކައިދޫ ފުޓްބޯޅަ ކުލަބުގެ ސޮއި ބަލައި ނުގަންނަ ކަމަށް ބުނެފަ އެވެ. ނިއު ރޭޑިއަންޓްގެ ސޮއި ބަލައި ނުގަންނަނީ އެ ކުލަބު ސަސްޕެންޑް ކޮށްފައި ވުމުންނެވެ. އަދި ފޯކައިދޫ އާއި ރޮކް ސްޓްރީޓަކީ އެފްއޭއެމްގެ މެންބާޝިޕް ލިބިފައިވާ ދެ ކުލަބު ނޫން ކަމަށް ވުމުންނެވެ. އަދި ސޮއި ކޮށްފައިވާ ކުލަބުގެ ތެރެއިން ހަތަރު ކުލަބަކުން ސޮއި އަނބުރާ ގެންދިޔަ ކަމަށް އެފްއޭއެމުން ބުނެފައި ވެއެވެ. އެހެންވެ، އިތުބާރު ނެތް ކަމަށް ހުށަހެޅުމުގައި ގާނޫނީ އަދަދު ސައްހަ ނުވާ ކަމަށް އެފްއޭއެމުން ބުނެ އެވެ.\nމިއަދު ބޭއްވި ނޫސް ކޮންފަރެންސްގައި ވާހަކަ ދައްކަމުން މިނިސްޓަރު އަލީ ވިދާޅުވީ، އިތުބާރު ނެތް ކަމަށް ހުށަހަޅާފައިވާ މައްސަލައާ ހަމަހަމަ އުސޫލަކުން ކުރިމަތި ލައްވަން ޖެހޭނެ ކަމަށެވެ.\n"އަޅުގަނޑު ދެކޭ ގޮތުގައި އެފްއޭގެ ލީޑާޝިަޕަށް ޗެލެންޖެއް އެބައޮތް ކުލަބުތަކުން ކުރައްވާފަ، އަލުގަނޑު މި އެދުނީ ފީފާގެ ސްޓެޓިއުސްއާ އެއްގޮތަށް ރޫލް އޮފް ލޯ، އަލުގަނޑުމެން ގަބޫލު ކުރާ އަސާސީ ހަމަތައް ހިފަހައްޓަން ޖެހޭނެ،" ގައުމީ ޓީމުގެ މެނޭޖަރުކަން ކުރިން ކުރެއްވި އަލީ ވިދާޅުވި އެވެ. "އެއްވެސް ކަހަލަ އެސްކިއުޒަކަށް ހަދައިގެން ނުވާނެ އެއްވެސް ތަނެއްގެ ސްޓެޓިއުޓްސް އޭ ކިޔާފައި."\n"އެފްއޭއެމްގެ އިތުބާރު ނެތް ކަމުގެ މައްސަލައަކަށް ކުލަބުތަކުން އެބަ ބޭނުންވޭ ދާން، ދެ އެލީމަ، އެހެން މަތުލަބުތަކާ މުހާވަރާތަކުގެ ތެރޭގައި، އެކި މަރުހަލާގެ ތެރޭގައި އެކަމަށް އެކި ނުފޫޒު ވަންނާކަށް ނުޖެހޭ."\n"ނޯކޮންފިޑެންސް ވޯޓަކަށް ޗެލެންޖު ކުރަންޏާ އެ ބޭއްވެން އެބަޖެހޭ، ނަންގާވައި ވިން ކުރައްވަން ވީނޫންތޯ،" އެފްއޭއެމްއަށް އިލްތިމާސްކޮށް އަލީ ވިދާޅުވި އެވެ.\nމިނިސްޓަރު މިއަދު ވަނީ، ކުލަބުތަކާއި އެފްއޭއެމްއާ އެކު ބައްދަލުވުމެއް ބާއްވާފަ އެވެ. އިތުބާރު ނެތް ކަމުގެ މައްސަލައަށް ޖާގަ ދިނުމަށް މިނިސްޓަރު އެދުމުން އެކަމާ ގުޅިގެން އެފްއޭއެމުން ޖަވާބު ދެއްވީ ފީފާގެ ގަވާއިދާ އެއްގޮތަށް ކުރިއަށް ގެންދާނެ ކަމަށް ދަންނަވާފައިވާ ކަމަށެވެ.\n"ފީފާގެ ސްޓޭޓިއުޓްސްއާ އެގޮތަށް ކުރިއަށް ގެންދާނެ ކަަމަށް، އަދި އެބޭފުޅުންގެ އެކްސްކޯއެއް ބާއްވާނެ ކަމަށް ވިދާޅުވި."\n"ނޯކޮންފިޑެންސް މޯޝަންއަކީ ފުޓްބޯޅައިގެ ހައްލުކަމަށް ކުލަބުތަކުން ދެކޭ ކަމަށްވަންޏާ، އެ މޯޝަން ބޭއްވި އެކަމުގެ ނަތީޖާ ލިބެން ޖެހޭނެ، އަޕްޓް އެފްއޭ އެކަން ކުރުން، ސަރުކާރަކީ އެސޯސިއޭޝަންތަކުގެ ތެރެއަށް ވަންނާނެ ބައެއް ނޫން." ނަމަވެސް ފީފާގެ ސްޓެޓިއުސް އާ ދިވެހިރާއްޖޭގެ ގާނޫނާއި ގަވާއީދު އަޅުގަނޑުމެން ދަމަހައްޓާނަން."\nއެފްއޭއެމް އަލީ ވަހީދު\n"ހިޔާނާތުގެ ފައިސާ އެފްއޭއެމްއާ ގުޅޭ، ފީފާއަށް ހުށަހަޅާނަން"


COVID19 Jehigen 95714 maru - adhi mibali jehifaivaa meehunge adhadhu 1603073 ah\nކޮވިޑް-19: ޖެހުނު މީހުންގެ އަދަދު 1.6 ...\nކުއްލި ނުރައްކަލުގެ ހާލަތު މިމަހުގެ 30 ...\nby vomadmin April 10, 2020\nދުނިޔޭގެ އެކި ކަންކޮޅުތަކުގައި ހަލުވިކަމާއެކު ފެތުރެމުންދާ ކޮވިޑް 19 ގެ ސަބަބުން އިއްޔެ ނިޔަލަށް 1603073 މީހުންނަށް ޖެހިފައިވާއިރު މިވައިރަސް ޖެެހިހިގެން މަރުވި މީހުންގެ އަދަދު 95000 އަށްވުރެ މައްޗަށް އަރައިފިއެވެ.\nއިއްޔެ ނިލިޔަލަށް ލިބިފައިވާ އެންމެ ފަހުގެ ތަފާސް ހިސާބުތައް ދައްކާ ގޮތުން، މި ބަލީގައި މަރުވި މީހުންގެ ޖުމުލަ އަދަދު މިހާރު ވަނީ 95714 އަށް އަރާފައެވެ.\nއިއްޔެ އެކަނިވެސް އެމެރިކާގައި މިވަސްޖެހިގެން 1900 މީހުން މަރުވެފައިވާއިރު ، އެމެރިކާއިން މިވައިރަސް ޖެހިގެން މިހާތަނަށް 16691 މީހުންވަނީ މަރުވެފައެވެ. ހަމައެކަނި އިއްޔެވެސް އެމެރިކާގައި މިބައްޔަށް 33536 މީހަކު ޕޮޒިޓިވް ވެފައިވެއެވެ.\nސްޕެއިންލަށް ބަލާއިރު އިއްޔެ އެގައުމުން 655 މީހުން މަރުވެފައިވާއިރު އިއްޔެގެ ނިޔަލަށް އެގައުމުން 15447 މީހަކު މިބަލީގައިވަނީ މަރުވެގެން ގޮސްފައެވެ. އިއްޔެ ސްޕެއިނުން 5002 މީހަކަށް މިބަލި ޖެހިފައިވެއެވެ.\nފްރާންސަށް ބަލާއިރު އިއްޔެ ފްރާންސްގައި މިބަލިޖެހިގެން 1341 މީހަކު ވަނީ މަރުވެފައެވެ. ފްރާންސުން އިއްޔެގެ ނިޔަލަށް މިބަލީގައި މަރުވެފައެވެ. ފްރާންސުން އިއްޔެގެ ނިޔަލަށް މިބަލީގައި 12210 މީހުން ވަނީ މަރުވެފައެވެ . އިއްޔެ ފްރާންސުން މިބަލި އަލަށް ޖެހުނު މީހުންގެ އަދަދަކީ 4779 މީހުންނެވެ.\nއިޓަލީއަށް ބަލާއިރު އިއްޔެ އިޓަލީން މިބަލީގައި މަރުވެފައިވަނީ 610 މީހުންނެވެ. އިއްޔެގެ ނިޔަލަށް އިޓަލީން 18279 މީހަކު މިބަލީގައިވަނީ މަރުވެ ގޮސްފައެވެ. އިއްޔެ އިޓަލީން މިބަލި އަލަށް ޖެހިފައިވަނީ 4204 މީހުންނަށެވެ.\nދުނިޔޭގެ އެކި ކަންކޮޅުތަކުން 209 އަށްވުރެ ގިނަ ގައުމާ ސަރަހައްދުން މި ބައްޔަށް އިއްޔެ އެކަނިވެސް 85010 މީހުން ޕޮޒިޓިވްވެފައިވެއެވެ. މީގެ ތެރެއިން ހަމައެކަނި އެމެރިކާއިން 33536 މީހަކު އިއްޔެ އެކަނިވެސް މިބައްޔަށް ޕޮޒިޓިވް ވެފައިވެއެވެ.\nކޮވިޑް-19އަށް ކަނޑައެޅިގެން ވަކި ފަރުވާއެއް އަދި ހޯދިފައި ނުވާއިރު، އެކި ހިސާބުތަކުގައި މި ބައްޔަށް އެކި ފަރުވާ ކުރަމުންދާކަން ފާހަގަކުރަންޖެހެއެވެ. މި ފަރުވާތައް އަމާޒުކުރަނީ ބައްޔަށް ޕޮޒިޓިވްވާ މީހާގެ ކިބައިން ފެންނަ އަލާމާތްތަކަށް ބަލައިގެންނެވެ.\nހުޅުމާލޭގައި ޤާއިމްކޮށްފައިވާ މެޑިކަލް ފެސިލިޓީގައި ކޮވިޑް 19 އަށް ފަރުވާދެމުން ދިޔަ އުމުރުން ދުވަސްވީ ދިވެއްސަކު ނިޔާވެއްޖެ އެވެ. ...


Ronaldo ge rape ge shikaara akah vi kamah bunaa Mayorga ah insaafu hoadhaidhinumah govaalaifi\nރޮނާލްޑޯގެ ރޭޕްގެ ޝިކާރައަކަށްވި ކަމަށް ބުނާ މަޔޯރގާއަށް އިންސާފު ހޯދައިދިނުމަށް ގޮވާލާ ބެނާ--\nރޮނާލްޑޯ އެނބުރި އޯލްޑް ޓެރަފޯޑަށް އައިސް ކުޅުނު ފުރަތަމަ މެޗުގައި އޭނާގެ ރޭޕްގެ ޝިކާރައަކަށްވި ކަމަށް ބުނާ ކެތްރީން މަޔޯރގާއަށް އިންސާފު ހޯދައިދިނުމަށް ގޮވާލާ "ބިލީވް ކެތްރީން މަޔޯރގާ" ޖަހާފައިވާ ބެނާއެއް ހަރުކޮށްގެން ދަނޑުމަތިން މަތިންދާބޯޓެއް ވަނީ ދުއްވާފަ އެވެ.\nމިކަން ކުރި ދަ ލެވެލް އަޕް ފެމިނިސްޓް ގްރޫޕުން ބުނީ އެކަން ކުރީ ދަނޑަށް އެއްވެތިބި މީހުންނަށް ރޮނާލްޑޯގެ މައްޗަށް ކުރެވިފައިވާ ރޭޕްގެ ތުހުމަތުތަކުގެ މަތިން ހަނދާންކޮށްދިނުމަށް ކަމަށެވެ.\nކެތްރީން މަޔޯރގާ ވަނީ ލާސް ވޭގަސްގެ ހޮޓަލެއްގައި 2009 ވަނަ އަހަރު ރޮނާލްޑޯ އޭނާ ރޭޕްކުރިކަމަށް ބުނެ އޭނާގެ ބޮލުގައި ތުހުމަތު އަޅުވާފަ އެވެ.\nބެނާ ހިފައިން ދިޔަ މަތިންދާބޯޓު--\n2019 ވަނަ އަހަރު ޔޫއެސްގެ ޕުރޮސެކިއުޓަރުން ބުނެފައިވަނީ ރޮނާލްޑޯވަނީ ތުހުމަތަށް އިންކާރުކޮށްފައި ކަމަށާއި އަދި އޭނާގެ މައްޗަށް އެއްވެސް ދައުވާއެއް ނުއުފުލާނެ ކަމަށެވެ.\nއިއްޔެ ނިއުކާސަލް ޔުނައިޓެޑާ މެންޗެސްޓަރ ޔުނައިޓެޑް ބައްދަލުކުރި މެޗު ފެށިތާ އިރުކޮޅެއްނުވެ "ބިލީވް ކެތްރީން މަޔޯރގާ" ޖަހާފައިވާ ބެނާއެއް ހަރުކޮށްގެން ދަނޑުމަތިން މަތިންދާބޯޓެއް ވަނީ ދުއްވާފަ އެވެ.\nރޭގެ މެޗުގައި ރޮނާލްޑޯ ވަނީ އެނބުރި އައިސް2ލަނޑު ޖަހާފަ އެވެ. އެމެޗު ނިމުނީ4- 1 މެންޗެސްޓަރ ޔުނައިޓެޑް މޮޅުވެގެންނެވެ.\nރިޕޯޓުތައް ބުނާގޮތުން 2010 ވަނަ އަހަރު ކެތްރީން މަޔޯރގާ ވަނީ ރޮނާލްޑޯއާއެކު ކޯޓުން ބޭރުން އެއްބަސްވުމަކަށް އައިސްފަ އެވެ. އަދި މިއެއްބަސްވުމުގައި ރޮނާލްޑޯ ވަނީ މަޔޯރގާއަށް 375000 ޑޮލަރު އެތުހުމަތުތައް މީޑީއާއަށް ތިލަނުކުރުމަށް މަޔޯރގާއަށް ދީފައިކަމަށް ހަބަރުތަކުން ރިޕޯޓުކުރެ އެވެ.\nމި އެގްރީމެންޓަކީ އެއްވެސް ހާލަތެއްގައި ކުށަށް އިއުތިރާފުވުމެއް ނޫންކަމަށް ތަކުރާރުކޮށް ރޮނާލްޑޯގެ ވަކީލުން ބުނެފައިވެ އެވެ. ރޮނާލްޑޯ އެގޮތަށް ކަންތައް ކޮށްފައިވަނީ އޭނާއަށް ކުރެވެމުންދާ އެއްވެސް ހަގީގަތެއް ނެތް ތުހުމަތު ހުއްޓުވުމަށް ކަމަށެވެ. އަދި އެކަންތައް އެގޮތަށް ކުރަމުންދަނީ އޭނާގެ ބުރަ މަސައްކަތުން ހޯދާފައިވާ އިހްތިރާމް ވެއްޔަށް ހަދަން ކަމަށްވެސް ބުނެފައިވެ އެވެ.\nމިތުހުމަތު ތަހުގީގުކުރި ލާސް ވޭގަސް ފުލުހުން ބުނެފައިވަނީ ސާބިތު ހެއްކެއް އެމައްސަލައިގައި ރޮނާލްޑޯއާ ދެކޮޅަށް ހުށަހެޅިފައިނުވާ ކަމަށާއި އޭނާއަށް މިމައްސަލައިގައި ދައުވާއެއް ނުކުރާނެ ކަމަށެވެ.\nރޮނާލްޑޯވަނީ އޭނާއަށް ކުރެވޭ ތުހުމަތުތަކަށް އިންކާރުކޮށްފަ އެވެ.\nއިންޑިއާ ހޮސްޕިޓަލެއްގައި ރޯވެ ހަތަރު ތުއްތު ކުއްޖަކު މަރުވެއްޖެ\nޑައިނަސޯ ބިސްތަކެއް އާޖެންޓީނާއިން ފެނިއްޖެ\nއިނގިރޭސި ފުޓްބޯޅައިގެ އެންމެ މޮޅު އެއް ގޯލް ސްކޯރާ ޖިމީ ގްރީވްސް މަރުވެއްޖެ


އިދިކޮޅު އެމްޑީޕީން އެޕާޓީގެ މެނިފެސްޓޯއެއް ނެރެފިމިކަލް ނޫސް\nއެމްޑީ ކޮންގަރެސްގައި ބައިވެރިވި ފުވައްމުލަކުގެ ބައެއް މެންބަރުން. ފޮޓޯ: އިބްރާހިމް ސައީދު\nއިދިކޮޅު އެމްޑީޕީން އެޕާޓީގެ މެނިފެސްޓޯއެއް ނެރެފި\n2 ޖުލައި 2018, 0:19 |\nކުރިޔަށް އޮތް ރިޔާސީ އިންތިޚާބުގައި އެންމެ ބޮޑު އިދިކޮޅު ޕާޓީގެ މެނިފެސްޓޯ ހާމަކުރަން ފަށައިފިއެވެ. ގުޅިފައިވާ އިއްތިހާދަކާއެކު ރިޔާސީ އިންތިޚާބުގައި ވާދަކކުރި ކަމުގައި ވިޔަސް އެމްޑީޕީން އެޕާޓީގެ މެނިފެސްޓޯއެއް އާއްމުކޮށްފިއެވެ.\nއެމްޑީޕީއަކީ ރާއްޖޭގައި އެންމެ ފުރަތަމަ މެނިފެސްޓޯއަކާއިއެކު ވެރިކަމަށް ކުރިމަތިލި ޕާޓީއެވެ. އެއިގެ ފަހުން ކޮންމެ އިންތިޚާބަކާއެކު ވެސް އެކިއެކި މެނިފެސްޓޯތައް ފެނެއެވެ. އެގޮތުން މިފަހަރުވެސް ވެރިކަން ކުރާ ޕީޕިއެމް އާއި އެހެނިހެން ޕާތީތަކުން ވެސް މެނިފެސްޓޯ ތައްޔާރުކުރުމުގައި އުޅުނު ކަމުގެ މައުލޫމާތު ލިބެއެވެ. ނަމަވެސް އެޕާޓީތަކުގެ މެނިފެސްޓޯތައް އަދި އާއްމެއް ނުކުރެއެވެ.\nއާއިލާ: އެމްޑީޕީން އާމުކުރި މެނިފެނސްޓޯގައި ވާ ކަންތައްތަކުގެ ތެރޭގައި ދަރިއަކު ލިބުމުން މަންމައަށް މުސާރައާއެކު6މަސްދުވަހުގެ ޗުއްޓީއެއްް އަދި ބައްޕައަށް 1 މަސް ދުވަހުގެ ޗުއްޓީއެއް ދިނުމަށް ވެއެވެ.\nޒަރޫރީ ޚިދުމަތްތައް: ފޯނުގެ ޚިދުމަތުންނާއި، ފެރީގެ ޚިދުމަތުންނާއި، އަނހެނުންނަ ށްބޭނުންވާ ޕެޑް އަދި ޓެމްޕެކްސް ފަދަ ޒަރޫރީ ބާވަތްތަކުން ޖީއެސްޓީ ނެގުން ހުއްޓާލާނެ ކަމަށް ވެއެވެ.\nތައުލީމު: ކޮންމެ އަތޮޅެއްގައި ޖޫނިއަރ ކޮލެޖެއް ގާއިމުކުރުމާއި، ރަށުންބޭރަށް ކިޔަވަން ގޮސް ގޭގޭގައި ފައިބާ ތިބޭ ކުދީންގެ ގޮތުގައި ކިޔަވާން ޖެހުމުގެ ސަގާފަތް މުޅިން ބަދަލުކޮށް، ބޯޑިން ސްކޫލްތަކާއި، ސަރަހާއްދީ ދަނާލުތަކެއް އުފައްދައި ކުރިއެރުވޭނެ ކަމަށް ވެއެވެ.\nމަސައްކަތްތެރިކަން: އަންހެނުންނާއި ފިރިހެނުންނަށް ލިބޭ އުޖޫރަ އެއްވަރުކޮށް، އެއްވެސް ދިވެހި މަސައްކަތްތެރިއަކު އަނެކެއްގެ ތައްޕާހުން އުޅެން ނުޖެހޭ ވަރުގެ މުސާރައިގެ އޮނިގަނޑެއް ގާއިމު ކުރެވޭނކަމަށް ވެސް ވެއެވެ.\nކުޅިވަރު: ކޮންމެ ރަށަކަށް ނިސްބަތްވާ ޓީމެއް އެކުލެވޭ ގޮތަށް ގައުމީ ލީގެއް އެކުލަވާލައި، ހޯމް އެންޑ އަވޭ އުސުލުން ލީގު މެޗުތަކުގެ މައްޗަށް އެކުލެވޭ ގައުމީ ތާވަލެއް ތަޢާރަފުކުރެވޭނެ ކަމަށެވއެވެ.\nސިއްޙަތު: ރައްޔިތުންނަށް ތަކުލީފަކަށް ނުވާ އަދި ޝަކުވާއެއް ނެތް ޚިދުމަތަކަށް އާސަންދަ ހެދޭނެކަމަށް ވެއެވެ. ރާއްޖޭގެ ކޮންމެ އާއިލާއަކުން އުފަންވާ ކޮންމެ ކުއްޖަކަށް ދައުލަތުގެ ފަރާތުން ޚާއްސަ ހަދިޠާއެއް ދިނުމަށް ވެސް ވެއެވެ.\nމަސައްކަތްތެރިން: މަސައްކަތްތެރިންގެ ޑޭޓާ ބޭސްއެއް އެކުލަވާލައި، ދިގުމުއްދަތުގައި މަސައްކަތުގައި ދެމިތިބޭ ފަރާތްތަކަށް ދައުލަތުން ޕެންޝަން ދެވެނޭކަމަށާއި؛\nކައުންސިލްތައް ބާރުވެރި ކުރުވުން: ރަށު ކައުންސިލްގެ އިޙުތިސާސުގައި ހިމެނޭ ބިމާއި ކަނޑު ފަޅާއި ފަރުފަދަ އެންމެހައި ތަންތަން ރަށުގެ ބައެއްގެ ގޮތުގައި ހަމަޖެއްސޭނެ ކަމަށް ވެއެވެ.\nމަސްވެރިކަން: މަސްވެރިކަން ހީނަރުވުމަށް ދިމާވެފައިވާ އެން ލިބުމުގެ ދަތިކަން ހައްލު ކުރުމަށް އެން ފެކްޓަރީ ގާއިމުކޮށް އެން އާލާކުރުމުގެ މަސައްކަތް ފެށޭނެ ކަމަށާއި\nއިގުތިސާދު: ފަނާކުރަނިވި ތަރައްގީއާއި މުޅިން ދުރަށް ގޮސް ކަނޑުތަކާއި ފަޅުތަކާއި ދިޔަރެހާއި އުދަރެހާއި މުޅިން އެއްކުލައިން ފަރުމާކުރެވޭ ނޫ އިގުތިސާދެއް ގާއިމުކުރުން ހިމެނެއެވެ.\nދަތުރުފަތުރު: އެއްރަށުން އަނެއްރަށަށް ދަތުރުު ކުރަން ބޭނުންވާ ފެސެންޖަރުންނަށް މުޅި ރާއްޖެ ދަތުރުފަތުރުގެ ވިއުގައަކުން އެކުލަވާލައި އެކަން އާއްމުންނަށް އެނގޭގޮތަށް ބެހެއްޓެނެ ކަމަށް ވެސް ވެއެވެ.\nޑިޖިޓަލް ސަރުކާރެއް: ޑިޖިޓަލް ސަރުކާރެއްގައި އޮފީސްތަކުން ފޯރުކޯށްދޭ ޚިދުމަތަތއް އޮފީސް ބަންދު ގަޑިތަކުގައި ވެސް ލިބިދިނުމަށް ހުރަހެއް ނޯންނާނެކަމަށް ވެއެވެ.\nމިފަދަ ގެން ކަންތައްތަކެއް އެކުލެވޭ މި މެނިފެސްޓޯ އަދި އިދިކޮޅު އިއްތާދުގެ ވިސްނުމާއި އެއްގޮތަށް ބަދަލުވެގެން ހިގައިދާނެކަމަށް ބެލެވެއެވެ.


Werner Ge Soi Chelsea In Hoadhaifi - Vaguthu\nވާނާގެ ސޮއި ޗެލްސީން ހޯދައިފި\nޔޫރަޕްގައި މިވަގުތު ހުރި އެންމެ ހުނަރުވެރި ފޯވާޑުންގެ ތެރޭގައި ހިމެނޭ ޖަރުމަނުގެ އާރުބީ ލީޕްޒިގަށް ކުޅެމުން އަންނަ ޓީމޯ ވާނާގެ ސޮއި އިނގިރޭސިވިލާތުގެ ޗެލްސީ އިން ހޯދައިފިއެވެ.\nއުމުރުން 24 އަހަރުގެ ވާނާ ޗެލްސީ އަށް ބަދަލުވެފައިވާކަން އެޓީމުން ވަނީ ކަށަވަރުކޮށްދީފައެވެ. ޗެލްސީން ހާމަކޮށްފައިވާ ގޮތުގައި ވާނާގެ ސޮއި އެ ކްލަބުން ހޯދައިފައިވަނީ 47.5 މިލިއަން ޕައުންޑަށެވެ. އެއީ އޭނާ ލީޕްޒިގާއެކު ހަދާފައިވާ އެއްބަސްވުން އުވާލަން ދައްކަން ޖެހޭ އަދަދެވެ.\nރިޕޯޓްތައް ބުނާގޮތުން ވާނާ ޗެލްސީ އަށް ބަދަލުވާން ނިންމީ ފަސް އަހަރުގެ ދުވަހުގެ މުއްދަތެއްގެ ދަށުން ހަފްތާއަކު 170،000 ޕައުންޑްގެ މުސާރަ އަކަށެވެ. 24 އަހަރުގެ ވާނާ އަކީ ޔޫރަޕްގައި މިހާރު ހުރި އެންމެ ވިދުންގަދަ އެއް ތަރި އެވެ. މި ސީޒަނުގައި ވާނާ ވަނީ ލީޕްޒިގަށް ކުޅުނު 43 މެޗުގައި 32 ގޯލު ޖަހައި އަދި އިތުރު 13 ގޯލް ޖަހަން އެހީތެރިވެދީފަ އެވެ.\nވާނާ ގެންދަން މިދިޔަ ފިނި މޫސުމުގެ ޓްރާންސްފާ ބާޒާރުގައި ވެސް ބައެއް ކްލަބްތަކުން ވަނީ މަސައްކަތްކޮށްފަ އެވެ. އޭރު ވާނާގެ އަގު ހުރީ މިހާރުގެ އަގަށް ވުރެ 23 މިލިއަން ޕައުންޑް ދަށުގަ އެވެ. އޭނާ ހޯދުމަށް މީގެ ކުރިން އިންޓަ މިލާނާއި، ބާސެލޯނާ އާއި، މެންޗެސްޓާ ޔުނައިޓެޑް އަދި ޔޫރަޕްގެ ޗެމްޕިއަން ލިވަޕޫލުން ވެސް ވަނީ މަސައްކަތްކޮށްފަ އެވެ.\nމީގެ ތެރެއިން ވާނާ އަށް އެންމެ ބޮޑަށް ފާރަލީ ލިވަޕޫލުންނެވެ. ލިވަޕޫލްގެ ކޯޗު ޔާގެން ކްލޮޕްގެ އިރުޝާދުގެ ދަށުން ކުޅެން ބޭނުންވާ ކަމަށް ވާނާ މީގެ ކުރިން ބުނެފައިވާއިރު އޭނާ އެ ކްލަބަށް ބަދަލުވުމުގެ ފުރުސަތު އޮތީ ވަރަށް ބޮޑުކޮށެވެ. އެހެންނަމަވެސް އެ ޑީލަށް ހުރަސް އެޅުނީ ވާނާގެ ރިލީޒް ކްލޯސް އަށްވާ އަދަދު ލިވަޕޫލަށް މާ ބޮޑުވުމުންނެވެ.\nވާނާ އަކީ ޗެލްސީން ރިލީޒް ކްލޯސް ދައްކައިގެން އަންނަ ސީޒަނަށް ތައްޔާރުވުމުގެ ގޮތުން ހޯދި ދެވަނަ ކުޅުންތެރިޔާ އެވެ. މީގެ ކުރިން އެ ކްލަބުން ވަނީ އަޔެކްސްގެ ތަރި ހަކީމް ޒިޔެޗްގެ ސޮއި ވެސް ހޯދައިފައެވެ. ޒިޔެޗް އާއި ވާނާ އަށްފަހު ޗެލްސީގެ އަމާޒު މިހާރު ހުރީ ލެސްޓާ ސިޓީ އަށް ކުޅެމުން އަންނަ އިނގިރޭސި ޑިފެންޑަރު ބެން ޗިލްވެލް އަށެވެ.


Nasheed ah maruge inzaaru dhin meehaku hayyaru koffi\nފުލުހުންގެ މައި މަރުކަޒު: ރައީސް ނަޝީދަށް އިންޒާރު ދިން މީހަކު ވަނީ ހައްޔަރުކޮށްފައި\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދަށް މަރުގެ އިންޒާރު ދިން މީހަކު ހައްޔަރު ކޮށްފި އެވެ.\nފުލުހުން މިއަދު ބުނީ ރައީސް ނަޝީދުގެ ހަށިކޮޅަށް ގެއްލުން ދޭނެ ކަމަށް ސޯޝަލް މީޑިއާގައި ބުނި މީހަކު ކޯޓު އަމުރެއްގެ ދަށުން ހައްޔަރު ކޮށްފައިވާ ކަމަށެވެ. ހައްޔަރު ކޮށްފައި ވަނީ 40 އަހަރުގެ ދިވެހި ފިރިހެނެކެވެ.\nސޯޝަލް މީޑިއާގައި ޖެހި ޕޯސްޓެއްގައި އިސްމާއީލް ޔާފިސް ބިން ހާލިދު ކިޔާ މީހަކު ވަނީ ރައީސް ނަޝީދު ރާއްޖެ ވަޑައިގެންފިނަމަ "ބަދުރުގެ ދުވަހު އަބޫ ޖަހުލަށް ހެދި ގޮތް" ހަދާނެ ކަމަށް ބުނެ އިންޒާރެއް ދީފަ އެވެ. އަދި ދެން ފަހަރަކުން އެއަށްވުރެ ހިތި ވާނެ ކަމަށް ވެސް އޭނާ ވަނީ ޕޯސްޓްކޮށްފަ އެވެ.\nއޭނާ ހައްޔަރުކޮށްފައި ވަނީ ރ. މީދޫންނެވެ.\nރައީސް މުހައްމަދު ނަޝީދު މިވަގުތު ހުންނެވީ އިނގިރޭސިވިލާތުގަ އެވެ. އަދި އެ މަނިކުފާނު އަވަހާރަކޮށްލަން "ހައެއްފަހެއް" ގައި ދިން ހަމަލާގެ ތަހުގީގު ނިންމައިނުލަނީސް ރާއްޖެ ވަޑައިގަންނަން ޖެހެލުންވާ ކަމަށް ވިދާޅުވެ އެމަނިކުފާނު ވަނީ މަޖިލީހަށް ސިޓީއެއް ވެސް ފޮނުއްވާފަ އެވެ.\nރައީސް ނަޝީދު އެ ސިޓީގައި ވިދާޅުވެފައި ވަނީ ހަމަލާ ރާވާ ހިންގި ފަަރާތުގެ ތަހުގީގު އަދިވެސް ނުނިމޭ ކަަމަށް ފުލުހުން މައުލޫމާތު ދީފައިވާ ކަމަށެވެ. އެހެންކަމުން އެ ތަހުގީގު ނިމި އެކަމުގައި ބައިވެރިވި ފަރާތްތައް އިންސާފުގެ ކުރިމައްޗަށް ގެނައުމުގެ ކުރީގައި ރާއްޖެ ވަޑައިގަތުމަކީ އެމަނިކުފާނުގެ އާއިލާއާއި އެމަނިކުފާނަށް ހެޔޮ އެދޭ ފަރާތްތަކާއި އަދި އެމަނިކުފާނުވެސް ޖެހިލުންވެވަޑައިގަންނަވާ ކަމެއް ކަމަށެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް މޯލްޑިވްސް ޕޮލިސް ސާވިސް + ނަޝީދަށް އަމާޒު ކުރި ހަމަލަ


ޑަބްލިޔުޓީއެމް ފެއަރ މިއަހަރު ވަރޗުއަލްކޮށް ބޭއްވުމަށް ހަމަޖައްސައިފި - DhiDaily\nޑަބްލިޔުޓީއެމް ފެއަރ މިއަހަރު ވަރޗުއަލްކޮށް ބޭއްވުމަށް ހަމަޖައްސައިފި\nވޯލްޑް ޓްރެވަލް މާކެޓް ފެއަރ މިއަހަރު ވަރޗުއަލްކޮށް ބޭއްވުމަށް ހަމަޖައްސައިފިއެވެ.\nޑަބްލިޔުޓީއެމް ފެއަރގެ 40 އަހަރުގެ ތާރީޙުގައި ފުރަތަމަ ފަހަރަށް މިފެއަރ ވަރޗުއަލްކޮށް ބޭއްވުމަށް ނިންމީ، ކޯވިޑް-19ގެ ސަބަބުން ދަތުރުފަތުރުކުރުމާއި އެހެނިހެން ކަންކަމަށް ކުރިމަތިވެފައިވާ ދަތިތަކުގެ ސަބަބުންނެވެ.\nނޮވެމްބަރުމަހުގެ9ވަނަ ދުވަހުން 11 ވަނަ ދުވަހުގެ ނިޔަލަށް ލަންޑަންގައި ބާއްވާ ޑަބްލިޔުޓީއެމް ފެއަރ މިއަހަރު ކުރިއަށް ދާނެ ކަމަށް މި ފެއަރ އިންތިޒާމްކުރާ އިނގިރޭސިވިލާތުގެ ރީޑް އެގްޒިބިޝަންއިން ހަމަކުރެއެވެ.\nދުނިޔޭގެ އެކި ކަންކޮޅުތަކުގައި ފަތުރުވެރިކަމުގެ ސިނާއަތުގައި ހަރަކާތްތެރިވާ ފަރާތްތަކަށް ބައިވެރިވުމުގެ ފުރުޞަތު ކޮންމެ ދުވަހަކު ހެނދުނު 7:00 އިން ރޭގަނޑު 10:00 އަށް ފެއަރ ކުރިއަށް ގެންދާނެ ކަމަށް ރީޑްސްއިން މަޢުލޫމާތުދެއެވެ.\nލައިވް ކޮންފަރެންސް ސެޝަންސްއާއި ފޯރަމްތައް ބާއްވާއިރު ސިނާއަތުގައި ހަރަކާތްތެރިވާ ފަރާތްތަކަށް ކުރިމަތިވަމުންދާ މައްސަލަތަކާ ގުޅޭގޮތުން މަޝްވަރާކުރާނެއެވެ. އަދި ދަތުރުފަތުރުކުރުމާއި ފަތުރުވެރިކަމުގެ ސިނާއަތަށް ލިބިފައިވާ ގެއްލުމުން އަރައިގަތުމަށް މަގުޗާޓެއް އެކުލަވާލުމުގެ މަސައްކަތް ކުރުމަށް ޑަބްލިޔުޓީއެމް ފެއަރ އިންތިޒާމްކުރާ ރީޑް އެގްޒިބިޝަންއިން ހަމަކުރެއެވެ.\nއިނގިރޭސިވިލާތުގައި ބާއްވާ ޑަބްލިއުޓީއެމް ފެއާއަކީ ރާއްޖެއިންވެސް ބައިވެރިވާ އެންމެ ބޮޑު އެއް ފެއަރއެވެ. ކޮންމެ އަހަރަކުވެސް ފަތުރުވެރިކަމުގެ ސިނާއަތުގައި ހަރަކާތްތެރިވާ ގިނަ ކުންފުނިތަކަކުން މިފެއަރގައި ބައިވެރިވެއެވެ.


Audit report ah eyes mauloomaatheh nuhodhaa: Ibra\nއޮޑިޓް ރިޕޯޓަށް އެއްވެސް މައުލޫމާތެއް ނުހޯދާ: އިބްރާ\nމަންދު ކޮލެޖްގެ ބާނީ އިބްރާހިމް އިސްމާއީލް: އެ ކުންފުންޏަށް ބަދަލު ދޭން ނިންމުން ވަނީ ބޮޑު ބަހުސަކަށްވެފައި\nމާލޭ އިންގްލިސް ޝްކޫލް (އެމްއީއެސް) ހިންގި އިމާރާތް މަންދު ކޮލެޖަށް ދިނުމަށް ފަހު އެ ތަނުން އެ ކޮލެޖް ނެރުމުން ލިބުނު ގެއްލުމުގެ ބަދަލުގެ މިންވަރު ކަނޑައެޅުމަށްޓަކައި އޮޑިޓަރު ޖެނެރަލްގެ އޮފީހުން ރިޕޯޓެއް ހެދިކަން އެނގިވަޑައިގެންފައިނުވާ ކަމަށާ އަދި އެއްވެސް މައުލޫމާތެއް މަންދު ކޮލެޖުން ހޯދާފައިނުވާ ކަމަށް އެ ކޮލެޖްގެ ޗެއާމަން އިބްރާހިމް އިސްމާއީލް (އިބްރާ) ވިދާޅުވެއްޖެ އެވެ.\nއެމްއީއެސް ހިންގި އިމާރާތުގައި އެ ކޮލެޖު ހިންގަމުން ދަނިކޮށް އެތަނުން އެ ކޮލެޖު ބޭރުކޮށްލި މައްސަލާގައި ލިބުނު ގެއްލުމުގެ ބަދަލު ނަގަން ވަނީ ދައުވާ ކޮށްފައެވެ. މަންދު ކޮލެޖުން އެދުނީ ގެއްލުމުގެ ބަދަލުގެ ގޮތުގައި 18 މިލިއަން ރުފިޔާ ނަގައިދިނުމަށެވެ. ނަމަވެސް ދައުލަތުން ހުށަހެޅީ ބަދަލުގެ ގޮތުގައި 15 މިލިއަން ރުފިޔާ ދިނުމަށާއި އެ ފައިސާ އެއްމަސް ދުވަހުގެ ތެރޭގައި ދެއްކުމަށެވެ. މާލެ ހައި ޕްރައިވެޓް ލިމިޓެޑުން ވަނީ ދައުލަތުގެ ހުށަހެޅުން ބަލައިގަނެ މައްސަލަ ނިންމަން އެއްބަސްވެފަ އެވެ.\nނަމަވެސް އިއްޔެގެ ވަގުތެއްގައި ގެއްލުމުގެ ބަދަލުގެ މިންވަރު ކަނޑައެޅުމަށްޓަކައި އޮޑިޓަރު ޖެނެރަލްގެ އޮފީހުން ތައްޔާރުކުރި ރިޕޯޓެއް ވަނީ އާންމުވެފައެވެ. އެ ރިޕޯޓަކީ އެޑިއުކޭޝަން މިނިސްޓްރީން އެދިގެން އޮޑިޓަރު ޖެނެރަލް ތައްޔާރު ކުރެއްވި ރިޕޯޓެކެވެ. އެ ރިޕޯޓްގެ މަސައްކަތް ނިންމާ މިދިޔަ އަހަރުގެ ސެޕްޓެންބަރު މަހު ވަނީ އެ މިނިސްޓްރީ އާއި ދައުލަތުގެ ކަމާގުޅޭ އިދާރާތަކާއި ހިއްސާކޮށްފައެވެ. ނަމަވެސް ކުއްލި ގޮތަކަށް އިއްޔެ އެ ރިޕޯޓް ވަނީ "ލީކު"ވެފައެވެ.\nއެކަމާއި ގުޅިގެން އަމާޒުވެފައިވާ ފާޑުކިޔުންތަކާއި ގުޅިގެން އިބްރާހިމް އިސްމާއީލް ވިދާޅުވީ އޮޑިޓަރު ޖެނެރަލް އެ ރިޕޯޓް ހެއްދެވީ ކޮން ގޮތަކަށްކަން އެނގިވަޑައިގެންފައިނުވާ ކަމަށެވެ. އެ ރިޕޯޓް ހެއްދެވިއިރު މަންދުގެ އެއްވެސް މައުލޫމާތެއް ހޯދާފައިނުވާ ކަމަށް ވިދާޅުވިއެވެ.\n"އޮޑިޓަރު ޖެނެރަލް ރިޕޯޓް ހެދި ގޮތެއް ނޭންގެ. ނުވެސް ދެކެން. އެއްޗެއް އަހާވެސް ނުލާ،" އިބްރާ ވިދާޅުވިއެވެ.\nއޮޑިޓާ ޖެނެރަލް އޮފީސް މިނިސްޓްރީ އޮފް އެޑިއުކޭޝަން މަންދު ކޮލެޖް + އިބްރާހިމް އިސްމާއީލް (އިބްރާ)\nމިނިސްޓަރަށް ޗިޓް ރައްދު ނުވާތީ އަޑުއެހުން ކެންސަލް\nއަރަބިއްޔާ އިމާރާތުގެ އޮޑިޓެއް ހަދަނީ